**ΒΟΥΛΗ ΤΩΝ ΕΛΛΗΝΩΝ**

**Θ΄ ΑΝΑΘΕΩΡΗΤΙΚΗ ΒΟΥΛΗ**

**ΠΕΡΙΟΔΟΣ ΙΗ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**ΕΙΔΙΚΗ ΜΟΝΙΜΗ ΕΠΙΤΡΟΠΗ ΠΡΟΣΤΑΣΙΑΣ ΠΕΡΙΒΑΛΛΟΝΤΟΣ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 13 Δεκεμβρίου 2019, ημέρα Παρασκευή και ώρα 09.45΄, στην **Αίθουσα Γερουσίας του Μεγάρου της Βουλής,** συνήλθαν σε κοινή συνεδρίαση η Διαρκής Επιτροπή Παραγωγής και Εμπορίου και η Ειδική Μόνιμη Επιτροπή Προστασίας του Περιβάλλοντος, υπό την προεδρία του Προέδρου της Διαρκούς Επιτροπής Παραγωγής και Εμπορίου, κ. Γεώργιου Βλάχου και του κ. Νικολάου Ταγαρά, Αντιπροέδρου της Διαρκούς Επιτροπής Παραγωγής και Εμπορίου, με θέμα ημερήσιας διάταξης την ενημέρωση από τον Υφυπουργό Περιβάλλοντος και Ενέργειας, κ. Γεράσιμο Θωμά, σύμφωνα με το άρθρο 36 παρ. 5 του Κανονισμού της Βουλής, με θέμα το «Εθνικό Σχέδιο για την Ενέργεια και το Κλίμα».

Στην Επιτροπή, παρέστησαν ο Υφυπουργός Περιβάλλοντος και Ενέργειας, κ. Γεράσιμος Θωμάς, *η* Γενική Γραμματέας Ενέργειας και Ορυκτών Πρώτων Υλών, κυρία Αλεξάνδρα Σδούκου και *ο* Γενικός Γραμματέας Φυσικού Περιβάλλοντος και Υδάτων, κ. Κωνσταντίνος Αραβώσης.

 Ο Προεδρεύων των Επιτροπών, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγων των μελών των Επιτροπών.

Από τη Διαρκή Επιτροπή Παραγωγής και Εμπορίου παρόντες ήταν οι Βουλευτές κ.κ.: Ανδριανός Ιωάννης, Αντωνιάδης Ιωάννης, Βλάχος Γεώργιος, Γιόγιακας Βασίλειος, Καλαφάτης Σταύρος, Καραμανλή Άννα, Καρασμάνης Γεώργιος, Κατσανιώτης Ανδρέας, Κέλλας Χρήστος, Κεφαλογιάννη Όλγα, Λεονταρίδης Θεόφιλος, Μπακογιάννη Θεοδώρα (Ντόρα), Μπουκώρος Χρήστος, Μπουτσικάκης Χριστόφορος – Εμμανουήλ, Οικονόμου Βασίλειος, Οικονόμου Ιωάννης, Παπαδόπουλος Μιχαήλ, Πιπιλή Φωτεινή, Ράπτη Ελένη, Σενετάκης Μάξιμος, Σιμόπουλος Ευστράτιος (Στράτος), Σούκουλη-Βιλιάλη Μαρία-Ελένη (Μαριλένα), Σταμενίτης Διονύσιος, Ταγαράς Νικόλαος, Τραγάκης Ιωάννης, Φόρτωμας Φίλιππος, Στύλιος Γεώργιος, Αποστόλου Ευάγγελος, Αραχωβίτης Σταύρος, Βαρεμένος Γεώργιος, Δραγασάκης Ιωάννης, Ζαχαριάδης Κωνσταντίνος, Καφαντάρη Χαρά, Κόκκαλης Βασίλειος, Νοτοπούλου Αικατερίνη (Κατερίνα), Παππάς Νικόλαος, Πέρκα Θεοπίστη (Πέτη), Σαντορινιός Νεκτάριος, Τριανταφυλλίδης Αλέξανδρος, Τσίπρας Γεώργιος, Φάμελλος Σωκράτης, Αρβανιτίδης Γιώργος, Γκόκας Χρήστος, Κατρίνης Μιχαήλ, Πανάς Απόστολος, Παπαναστάσης Νικόλαος, Παφίλης Αθανάσιος, Συντυχάκης Εμμανουήλ, Αβδελάς Απόστολος, Βιλιάρδος Βασίλειος και Λογιάδης Γεώργιος.

Από την Ειδική Μόνιμη Επιτροπή Προστασίας Περιβάλλοντος παρόντες ήταν οι Βουλευτές κ.κ.: Ακτύπης Διονύσιος, Αμυράς Γεώργιος, Αυγερινοπούλου Διονυσία – Θεοδώρα, Καλογιάννης Σταύρος, Κοτρωνιάς Γεώργιος, Κωτσός Γεώργιος, Λιούτας Αθανάσιος, Μελάς Ιωάννης, Παπαδημητρίου Χαράλαμπος, Κουτσούμπας Ανδρέας, Πνευματικός Σπυρίδων, Ρουσόπουλος Θεόδωρος, Τζηκαλάγιας Ζήσης, Χατζηδάκης Διονύσιος, Χιονίδης Σάββας, Χρυσομάλλης Μιλτιάδης, Πούλου Παναγιού (Γιώτα), Αυλωνίτης Αλέξανδρος – Χρήστος, Παπαηλιού Γεώργιος, Γιαννούλης Χρήστος, Τελιγιορίδου Ολυμπία, Χαρίτου Δημήτριος (Τάκης), Κεγκέρογλου Βασίλειος, Κωνσταντόπουλος Δημήτριος, και Μπούμπας Κωνσταντίνος.

 **ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):**Κυρίες και κύριοι συνάδελφοι, καλή σας μέρα. Σήμερα συνεδριάζουν από κοινού η Διαρκής Επιτροπή Παραγωγής και Εμπορίου και η Ειδική Μόνιμη Επιτροπή Προστασίας του Περιβάλλοντος, προκειμένου να δώσουμε τη δυνατότητα στον Υφυπουργό Περιβάλλοντος και Ενέργειας, κ. Γεράσιμο Θωμά και τους Γενικούς Γραμματείς που είναι σήμερα μαζί μας, την κυρία Σδούκου και τον κ. Αραβώση να μας ενημερώσουν σχετικά με το Εθνικό Σχέδιο για την Ενέργεια και το Κλίμα.

Θα ξεκινήσουμε με τις Εισηγήσεις του κ. Υπουργού και των Γενικών Γραμματέων. Στη συνέχεια θα ακολουθήσουν τοποθετήσεις-ερωτήσεις από τους συναδέλφους και θα κλείσουμε με δευτερολογία του κ. Υπουργού και των Γενικών Γραμματέων, εάν και εφόσον χρειαστεί. Η παράκλησή μας είναι να έχουμε αποδεσμεύσει την αίθουσα της συνεδρίασης, περίπου στις 12.00΄. Καθυστερήσαμε λίγο να αρχίσουμε, αλλά θα πάμε σχετικά γρήγορα και πιστεύω, ότι μέχρι εκείνη την ώρα θα έχουμε τελειώσει, γιατί μετά από λίγο θα πρέπει να παρευρισκόμαστε και στην αίθουσα της Ολομέλειας που ξεκινάει ένα σημαντικό νομοσχέδιο.

Το λόγο έχει ο κ. Γεράσιμος Θωμάς, Υφυπουργός Περιβάλλοντος και Ενέργειας.

**ΓΕΡΑΣΙΜΟΣ ΘΩΜΑΣ (Υφυπουργός Περιβάλλοντος και Ενέργειας):** Ευχαριστώ πολύ, κύριε Πρόεδρε. Καλημέρα σας. Θα κάνω μια σύντομη παρουσίαση. Θα παρακαλούσα τη Γραμματεία των Επιτροπών και το Προεδρείο να διανέμουν τα στοιχεία για να μην διατρέξουμε όλες τις διαφάνειες, αλλά, νομίζω, είναι χρήσιμο, το χρησιμοποιούμε και εμείς για μια χρήσιμη περίληψη του Εθνικού Σχεδίου για την Ενέργεια και το Κλίμα.

**ΓΕΩΡΓΙΟΣ ΑΡΒΑΝΙΤΙΔΗΣ:** Ψηφιακά να σταλεί το υλικό.

**ΓΕΡΑΣΙΜΟΣ ΘΩΜΑΣ (Υφυπουργός Περιβάλλοντος και Ενέργειας):** Θα σας αποσταλεί ψηφιακά το υλικό με το πέρας της συνεδρίασης.

Το Εθνικό Σχέδιο για την Ενέργεια και το Κλίμα, αποτελεί το βασικό πυλώνα πάνω στον οποίο οικοδομείται η εθνική ενεργειακή πολιτική της επόμενης δεκαετίας και θα λειτουργήσει ως οδικός χάρτης για την μακροπρόθεσμη στρατηγική για το 2050. Έχουμε βγάλει σε διαβούλευση και τη Μακροπρόθεσμη Στρατηγική για το 2050 και η διαβούλευση αυτή θα τελειώσει την επόμενη εβδομάδα.

Οι στόχοι που θέτει το καινούργιο Εθνικό Σχέδιο για την Ενέργεια και το Κλίμα, συμβαδίζουν απόλυτα με το καινούργιο Green Deal που παρουσιάστηκε προχθές από την Ευρωπαϊκή Eπιτροπή και ιδιαίτερα με τον εμβληματικό στόχο της επίτευξης κλιματικής ιδιαιτερότητας-ουδετερότητας μέχρι το 2050 το οποίο, εχθές στο Ευρωπαϊκό Συμβούλιο και ο Πρωθυπουργός, συμφώνησε με τα υπόλοιπα 26 κράτη-μέλη.

Η διαβούλευση εδράζεται επάνω στο Eθνικό Σχέδιο, το οποίο είχε ετοιμαστεί από την κυβέρνηση, στις αρχές του χρόνου. Υπάρχουν κάποιες αλλαγές και βελτιώσεις, μερικές πιο σημαντικές από άλλες, με στόχο να ακολουθήσουμε την πολιτική και να εδραιώσουμε το μοντέλο για την εθνική πολιτική.

 Είναι ένα ολοκληρωμένο μοντέλο βιώσιμης ανάπτυξης που άπτεται όλων των οικονομικών κλάδων και αποσκοπεί στην ανάπτυξη του ενεργειακού τομέα με τον πιο ανταγωνιστικό τρόπο για την εθνική οικονομία, σε συνάρτηση με την προστασία του περιβάλλοντος και την καταπολέμηση της κλιματικής αλλαγής.

Η επιλογή των ενεργειακών πολιτικών έχει πραγματοποιηθεί με γνώμονα την βέλτιστη σχέση κόστους οφέλους, ενώ οι πολιτικές αυτές αναδεικνύουν την Ελλάδα ως ένα από τα κράτη μέλη που πρωτοπορεί και βρίσκεται μπροστά στις εξελίξεις για την κλιματική ουδετερότητα.

 Υπάρχει ένα ελκυστικό επενδυτικό περιβάλλον για την υποστήριξη στην ενεργειακή μετάβαση με έμφαση, μεσοπρόθεσμα, στην καινοτομία και στις νέες τεχνολογίες, των οποίων το κόστος σταδιακά θα μειωθεί, επιδεικνύοντας την ανάγκη για εξωστρέφεια και την ανάπτυξη, δημιουργία νέων θέσεων εργασίας.

Το ΕΣΕΚ συνολικά καθορίζει πιο φιλόδοξους ενεργειακούς και κλιματικούς στόχους ως το 2030. Όπως βλέπετε από αυτή την διαφάνεια υπάρχουν οι αρχικοί στόχοι και υπάρχουν και οι κεντρικοί στόχοι της Ε.Ε., οι οποίοι είχαν συμφωνηθεί πέρυσι.

 Υπάρχουν και οι καινούργιοι στόχοι, οι οποίοι δεν αποτυπώνονται σε αυτή τη διαφάνεια, οι οποίοι προτάθηκαν από την Ευρωπαϊκή Επιτροπή και δεν έχουν ακόμα επίσημα υιοθετηθεί από το Συμβούλιο Υπουργών, εκτός από τον γενικότερο στόχο για την κλιματική ουδετερότητα του 2050.

Επομένως, με ορίζοντα το 2030 το ΕΣΕΚ θέτει υψηλότερο στόχο μείωσης των εκπομπών αερίων του θερμοκηπίου, 55% σε σχέση με το 2005, που αντιστοιχεί με πάνω από το 50% που ανακοινώθηκε από την Ευρωπαϊκή Επιτροπή.

Δεύτερον, αυξάνουμε την διείσδυση των Ανανεώσιμων Πηγών Ενέργειας στην ακαθάριστη τελική κατανάλωση ενέργειας, σε 35%, έναντι 18% που είναι σήμερα, καθιστώντας τις ανανεώσιμες πηγές ενέργειας τον βασικό εθνικό ενεργειακό μας πόρο. Ενισχύει την βελτίωση της ενεργειακής απόδοσης, θέτοντας πιο φιλόδοξο στόχο εξοικονόμησης ενέργειας, στο 38%, ώστε η τελική κατανάλωση το 2030, να είναι ελαφρά χαμηλότερη από αυτή του 2017.

 Το ΕΣΕΚ προβλέπει την απεξάρτηση της οικονομίας από τον λιγνίτη μέχρι το 2028, για περιβαλλοντικούς λόγους, αλλά και οικονομικούς, με τρόπο δίκαιο για τις ενεργειακές περιοχές στη βάση ενός λεπτομερούς master plan.

 Τοποθετεί το φυσικό αέριο σε ρόλο μεταβατικού καυσίμου, προς ένα μοντέλο χαμηλών εκπομπών αερίων του θερμοκηπίου σε όλους τους τομείς της τελικής κατανάλωσης, ενώ ταυτόχρονα οδηγεί τόσο στη βελτίωση της ενεργειακής απόδοσης, όσο και σε χαμηλότερο ενεργειακό κόστος σε σχέση με τις άλλες συμβατικές τεχνολογίες.

Εστιάζει στη λειτουργία απελευθερωμένων και ανταγωνιστικών εγχώριων ενεργειακών αγορών με την επιτάχυνση των διαδικασιών για τη μετάβαση και πλήρη λειτουργία του νέου μοντέλου αγοράς ηλεκτρικής ενέργειας. Οι ανταγωνιστικές υπηρεσίες προς τους καταναλωτές και η εν γένει ενίσχυση του ρόλου τους, αποτελούν σαφή προτεραιότητα με σαφές χρονοδιάγραμμα, το οποίο έχει «υιοθετηθεί» από την Κυβέρνηση.

Επιτυγχάνεται το χρονοδιάγραμμα της ολοκλήρωσης των ενεργειακών υποδομών, εσωτερικών και διακρατικών. Προβλέπει την ψηφιοποίηση των δικτύων και την προσαρμογή τους, με στόχο την επίτευξη της επιθυμητής διείσδυσης των Α.Π.Ε. στο ενεργειακό «μείγμα» και την ορθή λειτουργία των νέων αγορών ηλεκτρικής ενέργειας. Ενισχύει την ασφάλεια ενεργειακού εφοδιασμού με τη διερεύνηση της διαφοροποίησης των ενεργειακών πηγών και προμηθευτών από τρίτες χώρες, την επιτάχυνση της διασύνδεσης των μη διασυνδεδεμένων νησιών, τη βέλτιστη αξιοποίηση και χρήση των εγχώριων ενεργειακών πηγών, καθώς και τη διασφάλιση της επάρκειας ισχύος του συστήματος.

Παράλληλα, με την εξωστρεφή ενεργειακή πολιτική που «υιοθετεί» αναδεικνύει την Ελλάδα ως ενεργειακό «κόμβο» στα Βαλκάνια και την ευρύτερη Νοτιοανατολική Ευρώπη, θεσπίζοντας και εξαγωγές ηλεκτρικής ενέργειας, όσο προχωρά η διείσδυση των Ανανεώσιμων Πηγών Ενέργειας. Αναδεικνύει προτεραιότητες για δράσεις έρευνας και τεχνολογίας για την επόμενη περίοδο για ενίσχυση της ανταγωνιστικότητας και της εξωστρέφειας των επιχειρήσεων.

Βασική συνιστώσα του Προγράμματος αποτελεί η διακυβέρνησή του που απαιτεί συνοχή, οριζόντιο συνδυασμό και συντονισμό της παρακολούθησης των προτεραιοτήτων και της εφαρμογής των σχετικών μέτρων. Θα υπάρχει σαφής διακυβέρνηση και παρακολούθηση των στόχων με ανάλογους μηχανισμούς. Η εξέλιξη του ενεργειακού συστήματος μέχρι το 2030 παρουσιάζεται αναλυτικά στα διάφορα κεφάλαια του ΕΣΕΚ, που ελπίζω να είχατε τη δυνατότητα να διαβάσετε και να αναλύσετε με τη χρήση δύο, διεθνώς, επιστημονικών αναγνωρισμένων ενεργειακών μοντέλων.

Επομένως, με μεγάλη τεχνική αξιοπιστία και πληρότητα προχωρήσαμε και σε χρησιμοποίηση δεύτερου ενεργειακού μοντέλου από αυτό του ΚΑΠΕ που υπήρχε και συνεχίζει να είναι ο «πυλώνας» αυτής της προσπάθειας, αλλά και για να είμαστε σίγουροι για την τεχνική αξιοπιστία και πληρότητα αυτού που προτείνουμε. Παράλληλα, υπάρχει η εκτίμηση των επιπτώσεων από την εφαρμογή των προτεινόμενων πολιτικών καταδεικνύοντας τη θετική συμβολή σε θέματα ανταγωνιστικότητας της ελληνικής οικονομίας και βελτίωσης των συνθηκών διαβίωσης.

Το ΕΣΕΚ που παρουσιάζουμε είναι φιλόδοξο, αλλά είναι και υλοποιήσιμο. Υπάρχει ανάπτυξη των πολιτικών για κάθε τομέα της εθνικής στρατηγικής, λεπτομερής ανάπτυξη των πολιτικών και, στην ουσία, σε αυτή τη δεύτερη διαβούλευση, εκεί εστιάζουμε και εκεί συζητάμε και με τους φορείς. Είναι ο σκοπός μας να συζητήσουμε και σε αυτή τη μεικτή Eπιτροπή να πάρουμε σχόλια και παρατηρήσεις και να συζητήσουμε τις πολιτικές που θα πρέπει να οδηγήσουν στην υλοποίηση αυτής της εθνικής στρατηγικής. Η ποσοτικοποίηση των στόχων είναι φιλόδοξη.

Την κάναμε, είναι τεχνικά εφικτή και το μεγάλο στοίχημα είναι η υλοποίηση αυτών των στόχων, στον οποίο έχουμε προσθέσει ποιοτικά μία σειρά από μέτρα και πολιτικές.

 Οι συνάδελφοί μου, η Γενική Γραμματέας, η κυρία Σδούκου, θα μιλήσει για τα θέματα των Ανανεώσιμων Πηγών και της Ηλεκτροκίνησης και ο κ. Αραβώσης για τα θέματα Περιβάλλοντος. Θα κάνουν μία σύντομη εισαγωγή, καθώς έχετε τα κείμενα και θα μοιράσουμε και ηλεκτρονικά όλη την παρουσίαση, ούτως ώστε να έχετε μία περίληψη που είναι εύκολη επικοινωνιακά να τη χρησιμοποιήσετε, ώστε να επιτύχουμε αυτόν τον εθνικό στόχο. Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Και εμείς ευχαριστούμε τον Υφυπουργό τον κ. Θωμά. Συνεχίζουμε την ενημέρωση από πλευράς Υπουργείου με τη Γενική Γραμματέα Ενέργειας και Ορυκτών Πρώτων Υλών, την κυρία Αλεξάνδρα Σδούκου. Κυρία Σδούκου, έχετε το λόγο.

 **ΑΛΕΞΑΝΔΡΑ ΣΔΟΥΚΟΥ (Γενική Γραμματέας Ενέργειας και Ορυκτών Πρώτων Υλών):** Καλημέρα σας. Θα αναφερθώ σε δύο τομείς του ΕΣΕΚ, τις Ανανεώσιμες Πηγές Ενέργειας και την Ηλεκτροκίνηση. Θα δώσω, λοιπόν, λίγες παραπάνω πληροφορίες, σε σχέση με την αυξημένη διείσδυση των ΑΠΕ. Σύμφωνα με το ΕΣΕΚ, έχουμε διείσδυση του ποσοστού 35%, όπως ακούσατε από τον Υφυπουργό, στην ακαθάριστη τελική κατανάλωση ενέργειας, που αυτό μεταφράζεται σε 61-64%, ποσοστό συμμετοχής των ΑΠΕ στην ακαθάριστη τελική κατανάλωση ηλεκτρικής ενέργειας, όπως βλέπετε και στη διαφάνεια. Για να πετύχει αυτός ο κεντρικός στόχος των ΑΠΕ, προϋποθέτει τον υπερδιπλασιασμό, ουσιαστικά, της εγκατεστημένης ισχύος του συνόλου των τεχνολογιών των ΑΠΕ με την εξαίρεση των μεγάλων υδροηλεκτρικών.

 Θα δώσω πιο συγκεκριμένα νούμερα, τι σημαίνει δηλαδή αυτό το 61 έως 64%, περίπου, της διείσδυσης των ΑΠΕ στην ακαθάριστη τελική κατανάλωση ηλεκτρικής ενέργειας. Σημαίνει ότι μέχρι το 2030, το 67% περίπου της ηλεκτρικής ενέργειας που θα παράγεται στη χώρα μας θα είναι από σταθμούς ΑΠΕ, ενώ σήμερα είναι περίπου 30%. Άρα, οι ΑΠΕ θα αποτελούν τη βασική πηγή ηλεκτρισμού στη χώρα. Στο ΕΣΕΚ προβλέπουμε μέχρι το 2030, περίπου, 300 Μεγαβάτ σταθμών βιομάζας και βιοαέριο, σχεδόν 4 GW από υδροηλεκτρικά, πάνω από 7 GW από αιολικά, ενώ σήμερα είμαστε στο 3,37 συνολικά και πάνω από 7,5 GW για φωτοβολταϊκά, ενώ σήμερα βρισκόμαστε στο 2,72. Δηλαδή στο σύνολο, αυτά μπορεί να φτάσουν τα 15 GW αθροιστικά, από 6 που είναι σήμερα.

Επίσης, προβλέπουμε και κάποια Μεγαβάτ, περίπου 100, για ηλιοθερμικούς σταθμούς και για σταθμούς γεωθερμίας. Άρα, στο σύνολό τους οι σταθμοί των ΑΠΕ προβλέπεται να φτάσουν ή και να ξεπεράσουν σε εγκατεστημένη ισχύ τα 19 GW, μέχρι το 2030. Θα αναφέρω και κάποιους επιμέρους στόχους. Για παράδειγμα, το μερίδιο των ΑΠΕ για τις ανάγκες ψύξης και θέρμανσης που θα ξεπεράσει το 40%. Το αντίστοιχο ποσοστό συμμετοχής των ΑΠΕ στον τομέα των μεταφορών που έχει εκτιμηθεί στο 19%. Και, βέβαια, θεωρούμε πολύ σημαντικό σε αυτή τη δεκαετία, την προώθηση των συστημάτων ΑΠΕ στα κτίρια και τα συστήματα της διεσπαρμένης παραγωγής, μέσω ουσιαστικά της αυτοπαραγωγής, που είναι περίπου 1 GW. Είναι μια ισχύς, που είναι ικανή να καλύψει την μέση ηλεκτρική κατανάλωση περισσότερων από 330.000 νοικοκυριών. Τώρα, θα μου πείτε γιατί είμαστε τόσο φιλόδοξοι ως προς τις ΑΠΕ;

 Γιατί, οι ΑΠΕ γίνονται πλέον φτηνές και αυτό έχει ιδιαίτερη αξία στο δικό μας ακριβό ηλεκτρικό σύστημα. Θέλω να σας πω, πόσο κοστίζει η κάθε παραγόμενη MW από σταθμούς ΑΠΕ. Από το διαγωνισμό που έκανε η ΡΑΕ χθες, από τα αιολικά, η κάθε MW που παράγεται κοστίζει περίπου 56 €. Πριν από τρία χρόνια, η αντίστοιχη αυτή MW κόστιζε 98 ευρώ. Επομένως, μέσα σε τρία χρόνια μειώθηκε κατά 42%, κυρίως λόγω των ανταγωνιστικών διαδικασιών. Αντίστοιχα, κάθε MW που παράγεται από τα φωτοβολταϊκά, κοστίζει περίπου 54 €, ενώ το 2016 η τιμή εκκίνησης ήταν 94 € τη MW. Επίσης, μέσα σε τρία χρόνια έχει επέλθει μείωση της τιμής του κόστους στα φωτοβολταϊκά 42%. Αντίστοιχα όμως, για να έχουμε μια σύγκριση, θα σας πω πόσο κοστίζει η MW από τα συμβατικά καύσιμα. Αν δούμε την οριακή τιμή του συστήματος, στη χοντρεμπορική αγορά ηλεκτρικής ενέργειας, αυτή κυμαίνεται στα 65 € τη MW.

 Άρα, είναι ουσιαστικά ακριβότερη από το κόστος παραγωγής των ΑΠΕ. Επομένως, αναμένουμε τα επόμενα έτη οι ΑΠΕ να αναπτυχθούν ραγδαία, γιατί θα δούμε σημαντική μείωση του κόστους παραγωγής ηλεκτρικής ενέργειας. Οι συνολικές νέες επενδύσεις που εκτιμώνται στον τομέα της ηλεκτροπαραγωγής από ΑΠΕ θα επιφέρουν ένα όφελος σε επίπεδο εγχώριας προστιθέμενης αξίας, όπως έχει εκτιμηθεί, πάνω από 12 δισ. κατά τη διάρκεια λειτουργίας τους και, επίσης, εκτιμώνται πάνω από 37.000 νέες θέσεις εργασίας πλήρους απασχόλησης σε ετήσια βάση όλη αυτή την περίοδο. Τώρα, θα μου πείτε «ωραίοι όλοι αυτοί οι στόχοι, αλλά πώς επιτυγχάνονται;».

 Το πρόβλημα, προφανώς, είναι πολύ παραμετρικό και γι' αυτό είναι αναγκαίο να προωθηθούν κατάλληλα μέτρα και πολιτικές. Έχουμε ένα πλαίσιο από διαδικασίες, όπως π.χ. τη συνολική αναμόρφωση του αδειοδοτικού πλαισίου για την αδειοδότηση των ΑΠΕ, γιατί στη χώρα μας ως γνωστόν η διαδικασία αυτή παίρνει σχεδόν 10 χρόνια για τα αιολικά, αντίστοιχα 4 ή 5 ίσως για τα φωτοβολταϊκά, τη στιγμή που το benchmark στην Ευρώπη είναι 2. Άρα, αυτό που ξεκινήσαμε, ήδη, να κάνουμε, είναι να συγκροτήσουμε μια Επιτροπή, που θα να δει όλη αυτή την αλυσίδα της αδειοδότησης με στόχο το αμέσως επόμενο χρονικό διάστημα να έχουμε καταλήξει στο πώς θα μειώσουμε τη διαδικασία στην άδεια παραγωγής, που, επίσης, παίρνει αρκετό χρόνο και στη συνέχεια την υπόλοιπη διαδικασία.

Το χωροταξικό των ΑΠΕ είναι πολύ σημαντικό. Δε θα αναφερθώ σε αυτό, αλλά και σε αυτό επίκειται αναθεώρηση. Θα αναφερθώ στην ανάπτυξη των δικτύων για τη σύνδεση νέων σταθμών ΑΠΕ. Τα δίκτυα, δηλαδή, θα πρέπει, να κατασκευάζονται και παραγωκεντρικά και όχι καταναλωκεντρικά. Δηλαδή, το δίκτυο μέχρι τώρα αναπτυσσόταν από το διαχειριστή για να συνδέσει τους καταναλωτές, ενώ τώρα θα πρέπει να αναπτύσσεται και προς περιοχές, που αναμένει σημαντική εγκατάσταση νέων σταθμών ΑΠΕ και, φυσικά, θα πρέπει να συνδυαστεί αυτό και με μια αναβάθμιση των υφιστάμενων ορισμένων δικτύων ΑΠΕ.

Τέλος, προώθηση της χρήσης των ΑΠΕ για θέρμανση και ψύξη στον κτιριακό τομέα, γιατί το δυναμικό περαιτέρω διείσδυσης των ΑΠΕ στα κτίρια είναι αρκετά υψηλό, με αποτέλεσμα να πρέπει, να υιοθετήσουμε συγκεκριμένα μέτρα και πολιτικές για την αξιοποίησή του.

Γι' αυτό το λόγο θα πρέπει να καθοριστεί ένα ελάχιστο ποσοστό συμμετοχής των ΑΠΕ για την κάλυψη των ενεργειακών αναγκών του κτιριακού τομέα. Περισσότερο, αναφέρομαι στις αντλίες θερμότητας ή στα θερμικά ηλιακά συστήματα και στην γεωθερμία. Ο ενεργειακός συμψηφισμός είναι, επίσης, βασική προτεραιότητα στην επόμενη δεκαετία και, φυσικά, μονάδες αποθήκευσης, συστήματα αποθήκευσης, τα οποία όσο θα εξελίσσεται και η τεχνολογία, θα γίνονται απολύτως αναγκαία, γιατί αυτό θα εξομαλύνει τις διακυμάνσεις στην παραγωγή.

Τέλος, αναφέρω τη διείσδυση των ΑΠΕ μη διασυνδεδεμένα νησιά μέσω των υβριδικών σταθμών.

 Θα πρέπει, να διευκολύνουμε την εγκατάσταση των υβριδικών σταθμών στα νησιά, γιατί αυτό θα θεωρηθεί ως η κύρια λύση για την ενίσχυση της διείσδυσης των ΑΠΕ σε αυτά. Ήδη, επειδή βρίσκονταν μπλοκαρισμένες περίπου 198 αιτήσεις για υβριδικά στη ΡΑΕ, προχωρήσαμε σε μια νομοθετική ρύθμιση για να ξεμπλοκάρουμε αυτή τη διαδικασία, έτσι ώστε να ξεκινήσει στη ΡΑΕ, η αξιολόγηση των αδειών παραγωγής χωρίς να συναρτώνται αυτές από τις τιμές αποζημίωσης.

Αυτά για τις ΑΠΕ και δύο λόγια για την ηλεκτροκίνηση.

 Ο εξηλεκτρισμός των μεταφορών, προφανώς, διαφαίνεται ότι είναι η πλέον μόνη επιλογή, εάν κοιτάξουμε προς το μέλλον σε παγκόσμιο επίπεδο. Άρα, ΕΣΕΚ χωρίς ηλεκτροκίνηση δεν υφίσταται, αλλά δεν υφίσταται και ηλεκτροκίνηση, επίσης, χωρίς ένα συγκροτημένο και συνολικό σχέδιο για την ενέργεια, πιο συγκεκριμένα, χωρίς σχέδιο απολιγνιτοποίησης της παραγωγής ηλεκτρισμού.

Εμείς, θεωρούμε ότι η ηλεκτροκίνηση θα αποτελέσει μια πραγματική ευκαιρία, όχι μόνο στο να βοηθήσει να έχουμε ένα πιο φιλόδοξο και πιο σύγχρονο ΕΣΕΚ, αλλά γιατί μπορεί, να αποτελέσει κι ένα success story για τη χώρα μας, εάν αυτό υλοποιηθεί με ένα σωστό σχεδιασμό και όραμα.

 Άλλωστε, τα ποσοστά των ηλεκτρικών αυτοκινήτων αυξάνονται συνεχώς σε όλες τις ευρωπαϊκές χώρες και ο εξηλεκτρισμός των μεταφορών - ιδίως των αστικών - θα έχει τρομερά θετικές συνέπειες για τα δεδομένα των ελληνικών πόλεων, καθώς τα προβλήματα της μόλυνσης του αέρα και του θορύβου είναι πολύ έντονα.

Θέλω να δώσω μερικά στοιχεία. Στην Ελλάδα, έχουμε 5,2 εκατ. επιβατικά αυτοκίνητα και το 50% του στόλου των Ι.Χ. που κυκλοφορούν, είναι πάνω από 16 χρόνια, άρα είναι μιας παρωχημένης αντιρρυπαντικής τεχνολογίας.

 Είμαστε ο τέταρτος γηραιότερος στόλος για την Ευρώπη και η βασική αιτία σ' αυτό, είναι ο χαμηλός αριθμός εξόδων.

 Σας λέω ενδεικτικά, ότι η μέση ηλικία στην Ελλάδα για τα επιβατικά είναι 15,7 χρόνια όταν στην Ευρώπη είναι 11, στα ταξί η μέση ηλικία στην Ελλάδα είναι 13 χρόνια, ενώ στην Ευρώπη είναι 4, στα λεωφορεία η μέση ηλικία στην Ελλάδα είναι 20,4 χρόνια τη στιγμή που στην Ευρώπη είναι 12.

Επίσης, τα έξι στα δέκα οχήματά μας είναι βενζινοκίνητα εν έτη 2018, το οποίο είναι ποσοστό μεγαλύτερο από το παρελθόν, βέβαια, όπου το ντίζελ είχε αυξανόμενο μερίδιο.

 Σε ό,τι αφορά το μερίδιό μας στα οχήματα χαμηλών ρύπων, είμαστε στο 0,33 σήμερα, είμαστε δηλαδή τέταρτοι από το τέλος των 28 κρατών-μελών σε σχέση με τις πωλήσεις. Είναι η Ρουμανία, η Βουλγαρία, η Λετονία από το τέλος και η Ελλάδα τέταρτη από κάτω προς τα πάνω.

Το γεγονός, επίσης, ότι έχουν θεσπιστεί για τους κατασκευαστές αυτοκινήτων υποχρεωτικά ανώτατα όρια μέσω εκπομπών CO2 στις ταξινομήσεις, δηλαδή να είναι 2020 υποχρεωτικά μέσες εκπομπές CO2 στα 95 γραμμάρια/ χιλιόμετρο, το οποίο αυτό μέχρι το 2025 θα πρέπει να μειωθεί κατά 15% και μέχρι το 2030 κατά 37,5%.

 Επομένως, είναι προφανές, ότι για να επιτευχθούν οι στόχοι της ευρωπαϊκής πολιτικής για την απανθρακοποίηση των ιδιωτικών μεταφορών, αυτό θα στηριχθεί κατά πολύ στη διείσδυση των οχημάτων μηδενικών και χαμηλών εκπομπών και όταν λέμε «μηδενικών και χαμηλών» είναι μέχρι 50 γραμμάρια CO2 το χιλιόμετρο. Ο ποσοτικός στόχος που θέσαμε εμείς στο ΕΣΕΚ είναι το 30% από τις ταξινομήσεις που θα γίνουν το 2030, να είναι ηλεκτρικά οχήματα, δηλαδή, ένα στα τρία. Προφανώς, είναι ένα πολύ φιλόδοξο σχέδιο και στόχος.

 Στηρίζεται σε δύο παραδοχές, ότι θα έχουμε σε αυτή τη δεκαετία μια οικονομική ανάπτυξη και ότι θα έχουμε και μέτρα πολιτικής για την ηλεκτροκίνηση και είναι κατά 6% μεγαλύτερος αυτός ο στόχος από τις εκτιμήσεις της αγοράς.

 Εκτιμάται, άλλωστε, ότι το κόστος της μπαταρίας, επίσης, θα μειώνεται σταδιακά, οπότε περίπου το 2025 λέγεται πως ένα ηλεκτρικό αυτοκίνητο θα είναι ανταγωνιστικό στην τιμή σε σχέση με ένα συμβατικό.

Η δική μας πολιτική για την προώθηση της ηλεκτροκίνησης θα κινηθεί σε πέντε άξονες: Στον να διευρύνουμε την αγοραστική βάση της ελληνικής αγοράς διαφοροποιώντας τη καταναλωτική ταυτότητα, το προφίλ, δηλαδή, του καταναλωτή, θέλουμε να αυξήσουμε το μερίδιό από 0,3, όπως είπα σήμερα, σε ένα διάστημα πέντε ετών στο 8,7.

 Για να γίνει αυτό θα πρέπει να δημιουργηθεί το κατάλληλο περιβάλλον χρήσης, δηλαδή, υποδομές και κίνητρα και βεβαίως, θα πρέπει να ενημερωθεί και το κοινό, να ευαισθητοποιηθεί, σε σχέση με τα οφέλη της ηλεκτροκίνησης. Η εμπειρία από τις ευρωπαϊκές χώρες δείχνει, ότι για να προωθηθεί η ηλεκτροκίνηση θα πρέπει να στηριχθεί σε κίνητρα αναγκαστικά.

 Οι κύριοι λόγοι είναι επειδή το ηλεκτρικό παραμένει αρκετά ακριβό σήμερα, δεν υπάρχουν επίσης, οι υποδομές φόρτισης και η δυσκολία της αγοράς να αναπτύξει από μόνη της υποδομές χωρίς την ύπαρξη αρκετών ηλεκτρικών αυτοκινήτων και υπάρχει και μια δυσπιστία στους καταναλωτές. Με βάση τις πρακτικές από άλλες χώρες, όπως είναι Αγγλία, Νορβηγία- σίγουρα εμείς δεν θα γίνουμε ποτέ Νορβηγία- Ολλανδία, είναι επιβεβλημένο για την αρχή, για τα πρώτα χρόνια να δώσουμε κίνητρα, οικονομικά και φορολογικά και κάποια κίνητρα χρήσης, καθώς επίσης, και απλούστερες διαδικασίες για την εγκατάσταση των φορτιστών.

Φυσικά, κάποια από αυτά τα μέτρα θα πρέπει να στοχεύσουν σε συγκεκριμένες κατηγορίες οχημάτων, όπως είναι τα ταξί, τα μικρά βανάκια και τα εταιρικά αυτοκίνητα, γιατί η ανάπτυξη της ηλεκτροκίνησης θα φανεί πρωτίστως από κρίσιμες μάζες. Σας ευχαριστώ.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Και εμείς ευχαριστούμε. Ο κ. Αραβώσης, έχει το λόγο.

**ΚΩΝΣΤΑΝΤΙΝΟΣ ΑΡΑΒΩΣΗΣ (Γενικός Γραμματέας Φυσικού Περιβάλλοντος και Υδάτων):** Ευχαριστώ, κύριε Πρόεδρε.

Κυρίες και κύριοι Βουλευτές, θα παρουσιάσω συνοπτικά τους βασικούς άξονες προτεραιότητας που αφορούν το περιβάλλον και έχουν σχέση με την κλιματική αλλαγή, τον μετριασμό και την προσαρμογή στην κλιματική αλλαγή.

Βασικός άξονας είναι τα σχέδια στρατηγικής για τη διαχείριση των αποβλήτων. Μιλάμε για τον ΕΣΔΑ, την αναθεώρηση του Εθνικού Σχεδιασμού για τη Διαχείριση των Απορριμμάτων και, πλέον, την αναθεώρηση και των Περιφερειακών Σχεδίων Διαχείρισης Απορριμμάτων.

Άξονας σημαντικός είναι η προώθηση της κυκλικής οικονομίας για την οποία θα αναφερθώ κάπως πιο λεπτομερώς στη συνέχεια, η καταπολέμηση της πλαστικής ρύπανσης, η μείωση των εκπομπών των φθοριούχων αερίων, η αειφόρος διαχείριση των δασών, η ανάπτυξη έξυπνων δικτύων και η προώθηση μοντέλων έξυπνων και αειφόρων πόλεων, τα smart cities, όπως τα λέμε, αστικές βιοκλιματικές αναπλάσεις και η συμμετοχή του χρηματοπιστωτικού τομέα. Ήδη έχουμε ξεκινήσει προς την κατεύθυνση αυτού που λέμε πράσινες χρηματοδοτήσεις, green financing, να δοθούν κίνητρα προκειμένου να δοθεί έμφαση και προτεραιότητα σε έργα που έχουν να κάνουν με την προστασία του περιβάλλοντος.

Να δώσω μια μεγαλύτερη ανάλυση σε αυτό που λέμε Εθνική Στρατηγική Κυκλικής Οικονομίας (ΕΣΕΚ). Η Στρατηγική της Κυκλικής Οικονομίας είναι μια από τις προτεραιότητες, είναι μια οριζόντια δράση που αναφέρεται στην οριζόντια βελτιστοποίηση των πόρων σε όλους τους κλάδους ελληνικής οικονομίας. Όταν συζητάμε για πόρους, συζητάμε για πρώτες ύλες, για ενέργεια και για το νερό.

Σαν άξονα έχουμε κανονιστικές και νομοθετικές ρυθμίσεις και θα χρειαστούν δράσεις βελτίωσης της χρηματοδότησης των επενδύσεων στον τομέα του περιβάλλοντος. Αναφέρθηκα και προηγουμένως στο green financing, δράσεις βελτίωσης γνώσης τεχνογνωσίας και ενημέρωσης. Εδώ να αναφερθούμε ότι δίνουμε έμφαση στην καινοτομία, στη διασύνδεση της έρευνας με τις βιομηχανίες και τους παραγωγικούς κλάδους και τη διασύνδεση, βέβαια, των ερευνητικών μας ιδρυμάτων με τον παραγωγικό τομέα.

Τέλος, δίνουμε έμφαση στις ρυθμίσεις διακυβέρνησης.

Όλα αυτά θα γίνουν μέσα από ένα συγκεκριμένο χρονοδιάγραμμα με στόχους, ένα επιχειρησιακό σχέδιο δράσης το οποίο τώρα αναπτύσσουμε και μάλιστα σε διαβούλευση με τους εμπλεκόμενους φορείς, όπου εκεί θα υπάρχουν δείκτες που θα παρακολουθούμε την υλοποίησή τους μέσω ενός παρατηρητηρίου κυκλικής οικονομίας.

Έχουμε ήδη ανασυστήσει την διυπουργική ομάδα για την κυκλική οικονομία και θα υπάρξει και μια μόνιμη επιτροπή παραγωγικών Φορέων η οποία θα δραστηριοποιηθεί και το «bottom down και bottom up» στο να μπορέσουμε να περάσουμε τις πολιτικές μας που αφορούν την κυκλική οικονομία, στα πλαίσια του επιχειρησιακού σχεδίου, με χρονοδιάγραμμα και στόχους, όπως ανέφερα.

Ενδεικτικά κάποιες από τις δράσεις που προβλέπονται είναι: Κριτήρια «πρασίνων» και κυκλικών δημοσίων συμβάσεων για πέντε ομάδες προϊόντων άμεσα και στη συνέχεια στο 20% του συνόλου των δημοσίων συμβάσεων- αυτό θα βοηθήσει, ξεκινώντας από τις δημόσιες προμήθειες, να επεκταθεί αυτό και στον ιδιωτικό τομέα- να δοθούν κίνητρα σε επιχειρήσεις που επενδύουν σε κυκλική οικονομία και σε βιομηχανική συμβίωση- κάτι πολύ σημαντικό, που θα πρέπει να προωθήσουμε και θα δώσουμε ιδιαίτερη έμφαση και δίδεται και έμφαση μέσα από τον ΕΣΕΚ- επαναχρησιμοποίηση νερού και ιλύος βιολογικού καθαρισμού, οικολογικός σχεδιασμός- και εδώ η ανάλυση κύκλου ζωής θα παίξει ρόλο, όπως επίσης και ειδικές πολιτικές που αφορούν τα πλαστικά, όπως η προσαρμογή στη νέα ευρωπαϊκή οδηγία για τα πλαστικά μιας χρήσης- ο οδηγός της «Κυκλικής Πόλης»- που ήδη υλοποιείται σε συνεργασία με την ΕΕΤΑΑ- και ένα LifeIT, για παράδειγμα, που νομίζουμε ότι είναι ένα σημαντικό εργαλείο, γιατί θα διαρκέσει 8 έτη και έχει μια χρηματοδότηση 16 εκατ. ευρώ και αφορά την κυκλική οικονομία.

Οι άξονες, όσο αφορά τον χωροταξικό και πολεοδομικό σχεδιασμό, αναφέρονται σε βιοκλιματικό, πολεοδομικό και αστικό σχεδιασμό. Θα υπάρξουν πρωτοβουλίες στο πλαίσιο ολοκλήρωσης του χωρικού σχεδιασμού, ειδικότερα για τις αστικές περιοχές, ως προς τη βιώσιμη χρήση της γης. Η αστική κινητικότητα είναι επίσης προτεραιότητα, θα υπάρξουν πολιτικές ολοκληρωμένου και συνδυασμένου πολεοδομικού και κυκλοφοριακού συνδυασμού για την βιώσιμη αστική κινητικότητα και ένας άλλος άξονας είναι η βιοκλιματική αναβάθμιση του αστικού δημόσιου χώρου, ώστε μέχρι το 2030 να επιτευχθεί η αναχαίτιση του φαινομένου της αστικής θερμικής νησίδας.

Επίσης, όσον αφορά την προσαρμογή στην κλιματική αλλαγή- μιλήσαμε για τον μετριασμό, αλλά και η προσαρμογή είναι πολύ σημαντική, μέσα από τον ΕΣΕΚ- εκεί υπάρχουν σημαντικές παρεμβάσεις που μεταξύ των άλλων- αναφέρονται στον ΕΣΕΚ αναλυτικότερα- είναι η διατήρηση της βιοποικιλότητας, η πιο αποτελεσματική χρήση και η βελτιστοποίηση της διαχείρισης των υδάτινων πόρων, η διαχείριση των δασών, η προσαρμογή των προδιαγραφών κατασκευής κτιρίων και υποδομών, η προστασία των παράκτιων πόλεων και ο περιορισμός της αστικής επέκτασης. Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Ευχαριστούμε τον κ. Κωνσταντίνο Αραβώση, Γενικό Γραμματέα Φυσικού Περιβάλλοντος και Υδάτων. Εδώ ολοκληρώθηκε η ενημέρωση από πλευράς του Υπουργείου και ακολουθούν οι συνάδελφοι για τοποθετήσεις και ερωτήσεις. Το λόγο έχει ο κ. Φάμελλος.

**ΣΩΚΡΑΤΗΣ ΦΑΜΕΛΛΟΣ:** Ευχαριστώ κύριε Πρόεδρε. Κύριε Υπουργέ, κύριοι Γενικοί, κυρίες και κύριοι Βουλευτές, το Εθνικό Σχέδιο για την ενέργεια και το κλίμα είναι ένα πάρα πολύ σοβαρό «εργαλείο» και θα μου επιτρέψετε να περιλαμβάνω και πολιτικά και τεχνικά ζητήματα στην τοποθέτησή μου, συμβάλλοντας σε αυτό που έχει ανάγκη η χώρα μας και η πατρίδα μας. Σε ποιο περιβάλλον συζητάμε για το Εθνικό Σχέδιο για την ενέργεια και το κλίμα;

Ζητάμε μια μέρα μετά την ανακοίνωση της «νέας πράσινης συμφωνίας» από την Κομισιόν και από τη νέα πρόεδρο της Κομισιόν, όπου ανακοινώνεται αύξηση του κλιματικού στόχου- φτάνει δηλαδή πλέον στο 50% για το 2030- και σημαντικές-ριζικές αλλαγές στον τρόπο που ζούμε και παράγουμε στην Ευρώπη. Η χώρα μας και η Ευρώπη υποχρεούνται να ανταποκριθούν σε ένα καινοτόμο κλιματικό ανταγωνισμό που θα αλλάξει πολλά πράγματα και στις σχέσεις παραγωγής και σε επίπεδο ζωής και προφανώς αυτό που έχει πάρα πολύ μεγάλη σημασία είναι η χώρα μας να μη μείνει πίσω, όπως και κανένας πολίτης να μη μείνει πίσω απ' αυτή τη διαδικασία.

 Αυτά είναι πολιτικές εξαγγελίες που έχουμε συμφωνήσει σε ευρωπαϊκό επίπεδο ότι πρέπει να γίνουν έτσι, δεν έχουν, όμως, ξέρετε όλοι την ίδια μετάφραση στα ζητήματα αυτά. Τι σημαίνει κανείς να μη μείνει πίσω;

 Τι σημαίνει η χώρα μας να προχωρήσει μπροστά;

 Πρώτα από όλα σημαίνει η χώρα μας να έχει τη δυνατότητα πολιτικά να καταθέσει τη δική της πρόταση για το κλίμα.

 Αυτό λοιπόν, που εκ των προτέρων θέλουμε να πούμε που δεν περιλαμβάνει το ΕΣΕΚ, αλλά που θέλουμε, συμβάλλοντας στη συζήτηση να το πούμε είναι ότι η χώρα χρειάζεται επειγόντως έναν νέο νόμο για το κλίμα.

 Δεν μπορούμε να παραμένουμε στις συζητήσεις που γίνονται στην Επιτροπή Παραγωγής και Εμπορίου και στην Επιτροπή Περιβάλλοντος. Σαφέστατα είναι σημαντικές θα συμβάλλουν με τον καλύτερο δυνατό τρόπο, αλλά η χώρα και η Ευρώπη χρειάζονται έναν νέο κλιματικό νόμο που να έχει ισχυρή σύνδεση με δεσμεύσεις και με αλλαγές σε μεταρρυθμίσεις.

Παράδειγμα, δεν μπορεί η Ευρώπη να συζητάει για τη φορολόγηση της ενέργειας.

Δεν μπορεί η Ευρώπη να συζητάει για ένα νέο σύστημα εμπορίας αερίων του θερμοκηπίου. Δεν μπορεί να συζητάει για επιπλέον απανθρακοποίηση της ηλεκτρικής ενέργειας.

Δεν μπορεί να συζητάει για τη νέα Κοινή Αγροτική Πολιτική και για την πολιτική «από τη φάρμα στο πιρούνι» και εμείς ακόμα να συζητάμε για το πώς θα κρύψουμε μέσα στο ΕΣΕΚ, ότι αντί για απανθρακοποίηση αυξάνουμε την ηλεκτροπαραγωγή το φυσικό αέριο τουλάχιστον 80% το 2030 και συνδέουμε την οικονομία μας με το φυσικό αέριο μέχρι το 2050. Αυτή είναι μια μεγάλη αλλαγή που πρέπει να την κάνουμε όμως και σε ένα ευρύτερο επίπεδο.

Καταλαβαίνω, ότι δεν μπορούμε να τα πιάσουμε σήμερα όλα εδώ, γι' αυτό και εισηγούμαστε να κάνουμε ουσιαστική κλιματική προσαρμογή να ανταποκριθεί η Ελλάδα σε ένα κλιματικό ανταγωνισμό ιδιαίτερα δύσκολο και να πετύχουμε την ανταγωνιστικότητα και την κλιματική ουδετερότητα της χώρας όχι με συνθήματα, γιατί έχουν περισσέψει τα συνθήματα τους τελευταίους μήνες χωρίς να γίνεται δουλειά ουσίας, αντιθέτως σταματάνε πάρα πολλά πράγματα.

Θα σας δώσω ένα παράδειγμα: Δεν είναι δυνατόν ο Πρωθυπουργός να ανακοινώνει την απολιγνιτοποίηση από το βήμα του ΟΗΕ και να ερχόμαστε δυόμισι μήνες μετά να συζητάμε για το ΕΣΕΚ, όταν άλλες χώρες η Γερμανία π.χ. κάνει, τουλάχιστον, υπερεξαμηνιαία πριν δεσμευτεί η κυβέρνησή της για κάτι το οποίο το έχει ανάγκη η Ευρώπη και να ερχόμαστε σήμερα να συζητάμε για το ΕΣΕΚ το σχέδιο δηλαδή… χωρίς να έχουμε ούτε το business plan της Δ.Ε.Η., χωρίς να έχουμε ούτε τη μελέτη επάρκειας του ΑΔΜΗΕ και χωρίς να έχουμε τα θεσμικά εργαλεία που όλα αυτά θα γίνουν πράξη.

 Να σας πω και το εξής.

 Έχοντας υπόψη μας και το έχουν γράψει οι Θεσμοί, ότι πρέπει τον Ιανουάριο να καταθέσουμε νέα πρόταση για τα περιουσιακά στοιχεία της Δ.Ε.Η. και για τη συμμετοχή της στην ενεργειακή παραγωγή, καταλαβαίνετε πού κινδυνεύουμε να πέσουμε;

Κινδυνεύουμε να παίξουμε ουσιαστικά το μέλλον της χώρας προς χάριν εντυπώσεων, αλλά δεν έχουμε αυτό το περιθώριο, δεν μας το επιτρέπει η ελληνική κοινωνία, δεν μας το επιτρέπει ο αγώνας που δώσαμε τέσσερα χρόνια τώρα για να βγούμε από τη χρεοκοπία και το μνημόνιο.

 Η Ελλάδα πρέπει να αλλάξει διαδρομή και ιδιαίτερα στην ενέργεια, γιατί δεν μιλάμε πλέον μόνο για την ενέργεια, μιλάμε για όλο το αναπτυξιακό παραγωγικό προφίλ της χώρας.

Εμείς έχουμε συμβάλει ουσιαστικά σε αυτή τη διαδικασία.

Ο ΣΥΡΙΖΑ προχώρησε τη μεταρρύθμιση στην αγορά ενέργειας.

Ο ΣΥΡΙΖΑ δημιούργησε τις ανταγωνιστικές διαδικασίες των ΑΠΕ για να πει η κυρία Γενική Γραμματέας σήμερα, ότι μπορούμε να προμηθευόμαστε φθηνά ενέργεια από ΑΠΕ, γιατί οι προηγούμενες κυβερνήσεις είχαν χατιρικά επιδοτήσεις χωρίς διαγωνισμό σε παραγωγούς και χωρίς σχέδιο στο υπόβαθρο χωρίς χρήσεις γης, δηλαδή.

Αυτή είναι η διαφορά, εμείς το κάναμε αυτό.

Εμείς προχωρήσαμε στο διαχωρισμό δικτύων και εμπορίας.

Εμείς προχωρήσαμε στις καινοτομίες είτε του Χρηματιστηρίου Ενέργειας είτε του Εθνικού Ταμείου Δίκαιης Μετάβασης το πρώτου που έγινε στην Ευρώπη, το οποίο τώρα το έχετε παγωμένο και ειλικρινά απορούμε γιατί;

 Αφού στοχεύουμε τη δίκαιη μετάβαση και εμείς και εσείς, δεν έχουμε διαφορετική στόχευση έχουμε την ίδια σε αυτό το πεδίο, στα λόγια, εμείς θεωρούμε πια, ότι είναι μόνο στα λόγια. Πρέπει να αποδείξετε ότι έχετε αυτή τη βούληση και μπορείτε να βάλετε μπρος αυτές τις μηχανές να δουλέψουν.

Να σας πω π.χ. για το «ΕΞΟΙΚΟΝΟΜΩ», το οποίο εκσυγχρονίστηκε ως προς τη διαδικασία για να είναι άμεσο και διαυγές από εμάς, αλλά δεν έχει ανακοινώσει και πόρους για τα επόμενα χρόνια στα κτίρια που πρέπει να επενδυθεί ένα πολύ μεγάλο ποσόν ή για το «ΗΛΕΚΤΡΑ» για το δημόσιο τομέα που δυστυχώς στον Προϋπολογισμό του 2020 δεν περιλαμβάνονται επενδύσεις στο δημόσιο τομέα στα κτίρια για την εξοικονόμηση ενέργειας.

 Μα, εμείς θέλουμε την εξοικονόμηση ενέργειας.

Πρέπει να αποδείξουμε όλοι λοιπόν, ότι το θέλουμε. Δεν υπάρχουν αυτά μέχρι στιγμής τα κείμενα και προφανώς, αυτό έχει να κάνει για μένα πάρα πολλές άλλες καινοτομίες τις οποίες αναλάβαμε εμείς. Όμως, το αναθεωρημένο ΕΣΕΚ δεν γίνεται μόνο σε αυτό το ευρωπαϊκό περιβάλλον και σε αυτές τις συνθήκες του παγκόσμιου ανταγωνισμού. Γίνεται, σε ένα περιβάλλον στην Ελλάδα όπου η κυβέρνηση του κ. Μητσοτάκη, έχει επιλέξει, η χώρα να μην έχει σχεδόν κανένα εργαλείο για την άσκηση ενεργειακής πολιτικής.

 Βρισκόμαστε σε ένα χρονικό σημείο, όπου πέρα από το ό,τι κρύβει μέσα στην επικοινωνία τη μεγάλη, ουσία των αλλαγών και την υποτιμάει γιατί κάνει μόνο επικοινωνία, δεν κάνει τις αλλαγές. Γιατί έρχεται εκ των υστέρων να συζητήσει για σχέδια, που δεν είναι σχέδια και αυτά.

 Τι έχουμε;

Την πλήρη ιδιωτικοποίηση του δικτύου του φυσικού αερίου με μια fast track διαδικασία χωρίς αξιολόγηση και με μεγάλο ζήτημα περί δημοσίου συμφέροντος και για τα στελέχη που την υλοποιούν.

Δεν είναι δυνατόν να παίρνονται αποφάσεις στα διοικητικά συμβούλια των ΕΛΠΕ, χωρίς να γίνεται αξιολόγηση περιουσίας και του συμφέροντος των ΕΛΠΕ και να πουλιέται το δίκτυο του φυσικού αερίου σε μία ημέρα, διότι, ειλικρινά μέσα σε μια μέρα δημοσιεύθηκε ο νόμος, πάρθηκε απόφαση από το συμβούλιο του ΕΛΠΕ και βγήκε η προκήρυξη από το ΤΑΙΠΕΔ για έναν ιδιώτη σε όλη την Ελλάδα για όλο το φυσικό αέριο.

Δεν είναι δυνατόν, αυτή η διαδικασία της ενεργειακής μετάβασης να γίνεται έχοντας ταυτόχρονα η πολιτεία υπ' όψιν της να πουλήσει τον ΑΔΜΗΕ, να πουλήσει τον ΔΕΔΔΗΕ, να πουλήσει τα ΕΛΤΑ, να πουλήσει την ΔΕΠΑ, δηλαδή, χωρίς να έχει κανένα εργαλείο άσκησης πολιτικής, διότι, εμείς θεωρούμε, ότι είναι η κυρίαρχη ανάγκη δημοσίου ελέγχου στα δίκτυα. Το λέω αυτό, γνωρίζοντας, ότι οι μεγάλες ευρωπαϊκές χώρες και θέλω να κάνουμε ένα ντιμπέιτ για αυτό το ζήτημα, έχουν μια κόντρα διαλεκτική.

Γιατί, μεγάλες ευρωπαϊκές χώρες όπως η Ολλανδία, επανακρατικοποιεί τα δίκτυα της τώρα;

Διότι, βλέπει ότι ο ιδιωτικός τομέας δεν μπορεί να επενδύσει στην ενεργειακή μετάβαση, δεν μπορεί να στηρίξει την ενεργειακή μετάβαση.

 **ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Κύριε Φάμελλε, θα παρακαλέσω να ολοκληρώσετε για να δώσουμε το λόγο και στους υπόλοιπους συναδέλφους που περιμένουν.

 **ΣΩΚΡΑΤΗΣ ΦΑΜΕΛΛΟΣ:** Κύριε Πρόεδρε, είναι πολύ σημαντικό. Τουλάχιστον στην πρώτη εισήγηση πρέπει να σας πούμε αυτά που θεωρούμε.

 Άρα, δεν μπορούμε να αφήσουμε στην άγρια αγορά να κάνει αυτή τη μεταρρύθμιση, πρέπει να έχουμε και τα κατάλληλα εργαλεία.

 Μάλιστα, αυτά που θέλουμε να σας πούμε, με τίτλους έστω γιατί είναι περιορισμένος ο χρόνος είναι, ότι δεν μπορούμε να μιλάμε για ενίσχυση των ΑΠΕ χωρίς ειδικό χωροταξικό σχέδιο για τις ΑΠΕ για να μην έχουμε και συγκρούσεις και να έχουμε δυνατότητα χωροθέτησης. Διότι, τελικά το σχέδιο σας, επειδή δεν έχει ειδικό χωροταξικό για τις ΑΠΕ, δεν θα στηρίξει τις ΑΠΕ, αλλά θα στηρίξει το Φυσικό Αέριο και άρα θα πάτε κόντρα στην απόφαση για απανθρακοποίηση της Ε.Ε..

 Να το ξέρουμε, αν είναι αυτή η επιλογή της κυβέρνησης να μας το πείτε, διότι, βλέπουμε και στο σχέδιο για το 2050, ότι ενισχύεται έτη περαιτέρω το Φυσικό Αέριο και μετά το 2030 δηλαδή.

Φυσικά, θέλουμε να πούμε, κύριε Πρόεδρ,ε και προς τον Υφυπουργό που είναι εδώ, αν θα κάνουμε συζήτηση για τη στρατηγική του 50 στη Βουλή, διότι δεν έχουμε ακούσει κάτι τέτοιο, αλλά μια πολύ περιορισμένη διαβούλευση λίγων ημερών.

Δεν γίνεται απολιγνιτοποίηση, χωρίς να έχουμε σχέδιο δίκαιης μετάβασης, όταν μάλιστα έχετε φέρει πιο μπροστά το χρονοδιάγραμμα. Εμείς λέμε και αύριο να γίνει απολιγνιτοποίηση. Υπάρχει δίκαιη μετάβαση; Υπάρχει ενεργειακή ασφάλεια της χώρας; Υπάρχει χαμηλό κόστος ενέργειας;

Δεν έχουμε απάντηση σε αυτά τα ερωτήματα, αντιθέτως έχουμε αύξηση της ενεργειακής εξάρτησης και αύξησης του κόστους.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Σας παρακαλώ, κύριε Φάμελλε. Είπαμε 5 λεπτά με μία ανοχή. Λίγο πιο σύντομα.

**ΣΩΚΡΑΤΗΣ ΦΑΜΕΛΛΟΣ:** Τις ερωτήσεις βάζω, κύριε Πρόεδρε.

 Θα θέλαμε να μας απαντήσετε, πώς γίνεται να πετυχαίνουμε υψηλούς στόχους μια δημιουργική λογιστική, όταν τροποποιούμε τον παρονομαστή -προσέξτε κ.κ. Βουλευτές- μειώνοντας την κατανάλωση ενέργειας στη βιομηχανία τα πρώτα 3 - 4 χρόνια τώρα;

Πώς θα γίνει αυτό, θέλω να μας πείτε σε ποιους κλάδους μειώνεται η ενεργειακή παραγωγής στη βιομηχανία.

Πώς μπορεί να γίνει η απολιγνιτοποίηση χωρίς να υπάρχει business plan της ΔΕΗ, χωρίς να ξέρουμε πότε και ποιες μονάδες βγαίνουν και τι επάρκεια μπορεί να δημιουργηθεί στο σύστημα για την ενέργεια.

 Δεν υπάρχει δυστυχώς στο ΕΣΕΚ καμία πρόταση για την αποκατάσταση λιγνιτωρυχείων, για τις τηλεθερμάνσεις, για την Πτολεμαΐδα 5, μία επένδυση 1.5 δισεκατομμυρίου της πατρίδας μας. Μάλιστα, δεν υπάρχει τίποτα μέσα στο ΕΣΕΚ.

Θέλω μια απάντηση από τον Υφυπουργό. Τι θα προτείνει η χώρα στους Θεσμούς τον Ιανουάριο που ζητάνε επιπρόσθετα μέτρα για τα περιουσιακά στοιχεία της ΔΕΗ;

 Αυτό μας ενδιαφέρει πάρα πολύ και είναι πολύ κρίσιμο.

 Δεν μπορεί προφανώς, η απολιγνιτοποίηση να γίνει με τέτοια μεγάλη αύξηση του Φυσικού Αερίου. Πρέπει να γίνει με Ανανεώσιμες Πηγές Ενέργειας και επισημαίνουμε τρία σχέδια που λείπουν.

Για την ενεργειακή φτώχεια, πάει για το 2020.

Για την ηλεκτροκίνηση, πάει για το 2020.

Δυστυχώς δεν μπορώ να καταλάβω, πως η Ν.Δ. επαίρεται ότι έχει σχέδιο ηλεκτροκίνησης και δεν βάζει τίποτα μες το ΕΣΕΚ καινούργιο από την δικιά μας πρόταση. Υπάρχει και ένα σοβαρότατο πρόβλημα αν θέλετε, με το ειδικό χωροταξικό των ΑΠΕ, που το καταλαβαίνουμε, γιατί καταργήσατε τους περιορισμούς στη γη υψηλής παραγωγικότητας.

Άρα, αισθανόμαστε, ότι πάτε να δημιουργήσετε μια τεράστια σύγκρουση κρίσεων γης που δεν θα οδηγήσει ούτε στην υποβοήθηση των Ανανεώσιμων Πηγών Ενέργειας και δυστυχώς το ίδιο έχετε κάνει και με το «ΕΞΟΙΚΟΝΟΜΩ», με τις ενεργειακές κοινότητες, με τον μηχανισμό αποζημίωσης επάρκειας ισχύος και με την αποθήκευση. Κύριε Πρόεδρε, κλείνοντας, θέλω να προτείνω το εξής. Επειδή η συζήτηση είναι μεγάλη και ουσιαστική και θα μπορούσαμε να παρέμβουμε και περαιτέρω, μπορούμε να αποφασίσουμε σήμερα ότι το ΕΣΕΚ θα παρακολουθείται σε ετήσια βάση από την Ελληνική Βουλή; Να κάνουμε δηλαδή μία ετήσια συνεδρίαση αποδόσεων, επιτευγμάτων, αποτελεσμάτων;

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Δεν νομίζω ότι το Υπουργείο θα έχει αντίρρηση σε αυτό που λέτε.

**ΣΩΚΡΑΤΗΣ ΦΑΜΕΛΛΟΣ:** Αυτό το λέω γιατί φαίνεται από την Ευρωπαϊκή Επιτροπή, ότι το 2022 και το 2025 μπορεί η χώρα να πληρώσει και πρόστιμο ή να έχει προαίρεση σε πόρους, αν δεν πιάνουμε τους στόχους και επειδή, έτσι όπως το έχετε στήσει με αυτή την τραβηγμένη δημιουργική λογιστική και προς όφελος του αερίου φοβόμαστε για το πού μπορεί να δεσμεύσει τη χώρα, νομίζω ότι θα πρέπει κάθε χρόνο να γίνεται εδώ μία συζήτηση για το ΕΣΕΚ.

Σας ευχαριστώ πολύ.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Και εμείς ευχαριστούμε.

Μα και η σημερινή συζήτηση νομίζω γίνεται με πρωτοβουλία του Υπουργείου, άρα αυτό που λέτε γιατί να μη γίνει, σε ετήσια βάση, όπως λέτε;

Τώρα, όταν ο πρώτος ομιλητής έχει μιλήσει πάνω από 10 λεπτά, πέστε μου πώς το Προεδρείο μπορεί να επιβάλει το χρόνο των πέντε λεπτών στους υπόλοιπους συναδέλφους; Ζητώ όμως την κατανόηση όλων και αυτοπειθαρχία, για να μπορέσουμε να ολοκληρώσουμε, επειδή θα αρχίσει η Ολομέλεια.

Κυρία Μπακογιάννη, έχετε το λόγο.

**ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ:** Ευχαριστώ, κύριε Πρόεδρε.

Εγώ θα αποφύγω να μπω σε αντιπαράθεση με τον κ. Φάμελλο, ο οποίος εξέφρασε τη μόνιμη πικρία του για την κυβερνητική αλλαγή.

Δεν πρόκειται να μπω σε αυτή τη λογική, τον αντιλαμβάνομαι, τον σέβομαι, αλλά κάποια στιγμή θα πρέπει να ξεκαθαρίσουμε, ότι υπάρχουν ορισμένα πράγματα, τα οποία καλά είναι να τα αποφεύγει ο ΣΥΡΙΖΑ και ένα πράγμα που πρέπει να αποφεύγετε, κύριε Φάμελλε, είναι τη λέξη «ΔΕΗ». Να χαρείτε τα μάτια σας, αυτό το οποίο κληρονομήσατε στην επόμενη κυβέρνηση με τη ΔΕΗ, είναι αυτό το οποίο…

*(θόρυβος στην Αίθουσα)*

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Κύριοι συνάδελφοι, παρακαλώ μη διακόπτετε. Ψυχραιμία.

**ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ:** Με τον ίδιο σεβασμό που παρακολούθησα εγώ τον κ. Φάμελλο, θα με παρακολουθήσετε και εσείς.

Η λέξη «ΔΕΗ» πρέπει να είναι απαγορευμένη, διότι αυτό το οποίο κληροδοτήσατε στην επόμενη κυβέρνηση είναι η μεγαλύτερη βόμβα, την οποία έχει να αντιμετωπίσει μία κυβέρνηση.

 Άρα, όταν ζητάτε στοιχεία για τη ΔΕΗ, τα οποία σας τα έχει δώσει και θα σας τα ξαναδώσει ο κ. Χατζηδάκης για να τα εμπεδώσετε, με προσοχή και σεβασμό παρακαλώ, διότι το πρόβλημα είναι κολοσσιαίο.

Λοιπόν, να πάω τώρα σε αυτά, τα οποία μας ενώνουν.

 Κύριε Πρόεδρε, εγώ είμαι πάρα πολύ περήφανη που στηρίζω μία κυβέρνηση, η οποία φέρνει αυτό το φιλόδοξο σχέδιο στη Βουλή των Ελλήνων. Είμαι ειλικρινώς περήφανη.

 Ανήκω σε μία κατηγορία ανθρώπων που κάποτε υπήρξαμε μια θλιβερή, θλιβερότατη μειοψηφία, όταν μιλούσαμε για το περιβάλλον πριν από 30 χρόνια και σας το λέω διότι έχω μία εμπειρία.

Ο Νομός Ευρυτανίας είναι ο Νομός ο οποίος με βάση την Ευρωπαϊκή Ένωση έχει τον καθαρότερο αέρα, τους καθαρότερους υδάτινους πόρους και το καθαρότερο περιβάλλον, δεν το έχει, όμως, τυχαία.

 Κάποιοι τρελοί κάποια εποχή αποφάσισαν να μην επιτρέψουν βενζινοκίνητες βάρκες στη Λίμνη των Κρεμαστών, να καταργήσουν τα πλαστικά τραπεζομάντηλα, το οποίο ήταν μεγάλο πρόβλημα εκείνη την εποχή να επανέλθουν στο χάρτινο τραπεζομάντηλο και να κάνουν τον αγώνα κατά της πλαστικής σακούλας.

 Δεν είναι εύκολος ο στόχος τον οποίο έχετε θέσει, κύριοι, και αυτός για να επιτευχθεί, πέραν όλων των υπολοίπων, που θα έρθω στις λεπτομέρειες, χρειάζεται συμμετοχή της κοινωνίας, χρειάζεται ευαισθητοποίηση της κοινωνίας, χρειάζεται ευαισθητοποίηση των παιδιών στα σχολεία, χρειάζεται μάθημα. Πρέπει να συνειδητοποιήσουμε όλοι το μέγεθος της καταστροφής, το οποίο επέρχεται.

 Μου κάνει εντύπωση, ότι σήμερα πλέον που αρχίζουν οι άνθρωποι και σιγά-σιγά κατανοούν το πρόβλημα, αλλά το κατανοούν μέσω των καταστροφών.

Εμείς στην Κρήτη που υπέστημεν δύο συνεχείς χρόνους καταστροφές, τώρα αντιλαμβάνονται οι άνθρωποι ότι η κλιματική αλλαγή δεν είναι κάτι το οποίο το βλέπεις στην τηλεόραση και βλέπεις κάτι ανθρώπους - βλέπε Γκορ ή κάτι άλλους γραφικούς, όπως τους ονόμαζαν - να φωνάζουν για το περιβάλλον, αλλά είναι ένα θέμα, το οποίο είναι μπροστά μας και το οποίο θα μας απασχολήσει, άρα η ευαισθητοποίηση πρέπει να είναι εκεί.

Θέλω να μπω σε 2-3 πρακτικά θέματα.

 Φωτοβολταϊκά. Εδώ θα συμφωνήσω με τον κύριο Φάμελλο για το θέμα του νόμου. Πρέπει να έρθει ένας νόμος συνολικός, τον οποίο βεβαίως δεν μπορείτε να τον φέρετε μόνοι σας, διότι έχει να κάνει με το ΥΠΕΧΩΔΕ, έχει να κάνει με το Υπουργείο Αγροτικής Ανάπτυξης, έχει να κάνει με τα πάντα, αλλά πρέπει να έρθει ένας νόμος-πλαίσιο για το περιβάλλον, ο οποίος πραγματικά να κάνει ό,τι μπορεί για να δώσει τα κίνητρα.

Μπαίνω σε τρία πράγματα, συγκεκριμένα.

 Φωτοβολταϊκά. Αυτή τη στιγμή ο νόμος λέει, ότι αν θέλεις να κάνεις φωτοβολταϊκά στο σπίτι σου πρέπει να τα κάνεις μέχρι ενός ορισμένου σημείου δεν μπορείς να τα κάνεις παραπάνω.

Μα, αν θέλω να κάνω παραπάνω, γιατί πρέπει κάποιος- ο νόμος- να με εμποδίσει και να μην μπορώ να κάνω, ας πούμε, παραπάνω γίγα βάττ (GW). Γιατί; Υπάρχει κανένας λόγος;

Αν έχω τη δυνατότητα και έχω την βούληση και θέλω να συνεισφέρω, το λογικό είναι να μπορώ να κάνω και εγώ παραπάνω- ή οτιδήποτε άλλη ενέργεια, δεν είναι μόνο τα φωτοβολταϊκά- μιλάω τώρα για τους ιδιώτες.

 Δεύτερον. Ξενοδοχείο για τα νερά. Ξέρετε, ότι ο νόμος απαγορεύει ένα ξενοδοχείο το οποίο έχει αφαλάτωση να δώσει το υπόλοιπο καθαρό νερό του στο Δήμο; Δηλαδή, η Ελλάδα είναι η χώρα του παραλόγου. Έχουμε ιδιώτες, κάνουν επενδύσεις, αφαλατώνουν, έχουν καθαρό νερό και έχουν το περισσευούμενο νερό και θέλουν να το δώσουν στο διπλανό Δήμο και ο Δήμος αυτός είναι υποχρεωμένος να πληρώνει διπλά το νερό από ό,τι θα το αγόραζε από τον ιδιώτη που έχει κάνει την αφαλάτωση. Δηλαδή, είμαστε μια τρελή χώρα.

Τρίτο και τελευταίο. Τα κτίρια. Η Αθήνα, είναι μια χώρα με ταράτσες. Εδώ, δεν το ξέρω και απλώς ρωτώ. Μια πόλη με ταράτσες, εάν τοποθετήσει φωτοβολταϊκά επάνω στις ταράτσες, επιβαρύνει το μικροκλίμα της πόλης ή δεν το επιβαρύνει; Δηλαδή, αυτό το οποίο αντανακλάται από τα φωτοβολταϊκά είναι επιβαρυντικό ή θα ήτανε μια θετική πρωτοβουλία;

Διότι, έχουμε ένα νόμο, τον οποίο ετοιμάζουμε, ο οποίος δίνει τα κίνητρα για τις προσόψεις, για την ενεργειακή αναβάθμιση και ούτω καθεξής. Μέχρι τώρα έχουμε μείνει μόνο στην ενεργειακή αναβάθμιση, από πλευράς παραθύρων, προσόψεων και άλλα. Θα είχε λογική, να βάλουμε φωτοβολταϊκά στις στέγες της Αθήνας ή θα επιβαρύναμε; Αυτό είναι ένα θέμα, το οποίο, κύριε Πρόεδρε, εγώ δεν μπορώ να το απαντήσω, αλλά θα ήταν χρήσιμο ίσως να το απαντήσουν οι ειδικοί.

 Τέταρτο. Η μάχη κατά του πλαστικού. Έχει υπάρξει εναλλακτική λύση διεθνώς σε αυτό το μπουκαλάκι; Υπάρχει δηλαδή, κάπου που να μπορούσε να δώσει κάποιος κίνητρα για να αντικατασταθεί αυτό το μικρό πλαστικό μπουκαλάκι, το οποίο εγώ τουλάχιστον δεν έχω δει πουθενά κάτι άλλο; Υπάρχει κάπου, ώστε να μπορέσουμε να το κάνουμε;

 Πέμπτο και τελευταίο. Τα ηλεκτρικά αυτοκίνητα είναι πάρα πολύ ακριβά αυτή τη στιγμή. Το λογικό, είναι να πέσει η τιμή τους από την ώρα που θα αυξηθεί η παραγωγή. Εμείς, όμως, δεν μπορούμε να περιμένουμε. Αυτό σημαίνει, ότι και εδώ μέσα στον νόμο θα πρέπει να υπάρξει κάποιο πρόσθετο, ουσιαστικό, κίνητρο το οποίο να επιτρέψει σε κάποιον να πάρει ηλεκτρικό αυτοκίνητο.

Ευχαριστώ πολύ κύριε Πρόεδρε.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Τον λόχο έχει ο κ. Αρβανιτίδης. Να πω, κυρίες και κύριοι συνάδελφοι, ότι ήδη έχει αποσταλεί στα mail σας, το σχέδιο ηλεκτρονικά, οπότε μπορείτε να μπείτε και να το αξιοποιήσετε.

**ΓΕΩΡΓΙΟΣ ΑΡΒΑΝΙΤΙΔΗΣ:** Ευχαριστώ πολύ, κύριε Πρόεδρε. Δείξτε ανοχή σε εμένα, στον κ. Φάμελλο και στους ανθρώπους που έχουν την ευθύνη στα κόμματά τους.

 Να μιλήσω λίγο, μετά την τοποθέτηση της κυρίας Μπακογιάννη, η οποία έθιξε πραγματικά και αυτονόητα θέματα.

Έβαλε το απόλυτο ζήτημα του αυτονόητου. Και αν αυτή η χώρα έχει πολιτική ή όχι το ξέρω βέβαια, διότι εγώ βίωσα όλα αυτά τα προβλήματα ως Δήμαρχος , όταν το πολιτικό σύστημα είχε τις προθέσεις και ακόμα δεν έχουν λυθεί τα ζητήματα της διαχείρισης των υγρών λυμάτων στη Θεσσαλονίκη, ακόμα δεν έχουν λυθεί τα ζητήματα των απορριμμάτων, αλλά είναι μια ευκαιρία- γιατί έτσι είναι- τώρα πια να βάλουμε καινούργιους στόχους και να δούμε πώς θα τους πετύχουμε. Όχι απλά προθέσεις τις οποίες επιδιώκουμε. Να πω, επίσης, κάτι καλό, ότι για πρώτη φορά μπαίνουμε στην κανονικότητα, με την έννοια ότι ξεκινάμε μια σωστή νομοθέτηση, με διαβουλεύσεις και με διαδικασίες, οι οποίες πρέπει να ακολουθούνται.

Στο ΕΣΕΚ, λοιπόν, διατυπώνονται στόχοι και προκλήσεις για τη μετάβαση της χώρας σε μια οικονομία χαμηλού άνθρακα για την επόμενη δεκαετία. Το μεγάλο ζητούμενο, λοιπόν, είναι αν αυτή η μετάβαση θα γίνει όχι μόνο πράσινα, όχι μόνο με την προώθηση των ΑΠΕ, αλλά και κοινωνικά δίκαια, διότι αυτή η συζήτηση στη συνέχεια θα μας απασχολεί όλους. Σε σχέση, λοιπόν με το προσχέδιο, που είχε ανακοινώσει προηγούμενη Κυβέρνηση τον Ιανουάριο του 2019 και με το οποίο αγκάλιαζε με αντιφατικό τρόπο και το λιγνίτη και την πράσινη ανάπτυξη, το νέο ΕΣΕΚ οφείλουμε να ομολογήσουμε ότι είναι πιο φιλόδοξο και εδώ ξεκινούν τα ερωτήματα.

Αρκεί μόνο αυτό, δηλαδή, το να βάζουμε απλά πιο φιλόδοξους στόχους;

Αντιμετωπίζονται αποτελεσματικά οι προκλήσεις;

Με ποια ακριβώς μέτρα και πολιτικές θα πετύχουμε αυτούς τους φιλόδοξους στόχους;

Στο σχέδιο αναφέρεται, πως μέχρι το 2028 - το έχει πει και ο Πρωθυπουργός, το έχει διακηρύξει από το υψηλότερο επίπεδο - όλοι οι λιγνιτικοί σταθμοί θα έχουν κλείσει. Στα επόμενα τρία χρόνια, όμως, αποσύρονται μόνο εκείνες οι λιγνιτικές μονάδες, που έτσι και αλλιώς επρόκειτο να αποσυρθούν, όπως έχουν καταντήσει, εννοώ σε σχέση με το κόστος λειτουργίας τους. Η παύση λειτουργίας, λοιπόν, των υπολοίπων μονάδων μετατίθεται το 2023, 2024 και μετά, ένα χρόνο μετά από τις εκλογές, σοβαρός στόχος. Σήμερα διαβάζω, στο business plan της Δ.Ε.Η. ότι ο στόχος είναι το 2023 να μην παράγουμε με λιγνίτη και αυτό θα εγκριθεί σήμερα. Η επόμενη Κυβέρνηση, δηλαδή.

Η επένδυση για την οποία τόσος λόγος έγινε, προχωράει κανονικά, κύριε Υπουργέ; Παραμένει λιγνιτική; Αυτό νομίζω ότι πρέπει να ξεκαθαριστεί, γιατί απ' ό,τι καταλαβαίνω από το σχέδιο παραμένει λιγνιτική μέχρι στιγμής.

Αναπτυξιακό σχέδιο, όμως, για τις περιοχές που θα επηρεαστούν από την απολιγνιτοποίηση λέτε ότι θα εκπονηθεί το επόμενο καλοκαίρι. Είναι πολύ σημαντικό οι περιοχές αυτές να συνδιαμορφώσουν αυτά τα σχέδια και να αγκαλιάσουν αυτή τη μετάβαση. Είναι το ζήτημα, που έθεσε η κυρία Μπακογιάννη, πως σε οτιδήποτε, εάν δεν υπάρχει κοινωνική συναίνεση και συνεργασία, πολύ δύσκολα τέτοιοι φιλόδοξοι στόχοι μπορεί να επιτευχθούν.

Εμείς, κύριε Υπουργέ, σας έχουμε κάνει επανειλημμένως συγκεκριμένες προτάσεις, έχουμε καταθέσει τροπολογία. Μας είπατε ότι θα φέρετε κάτι πιο ολοκληρωμένο, το αναμένουμε δηλαδή, για να δούμε, εάν θα συμπεριλάβετε και τις δικές μας προτάσεις.

Περιμένουμε, βέβαια, τις τοποθετήσεις σας και σε πιο εξειδικευμένα θέματα. Τι θα γίνει με τις τηλεθερμάνσεις; Τι θα γίνει με τις αποκαταστάσεις των εδαφών στις περιοχές; Τι θα γίνει με τις θέσεις εργασίας;

Το σίγουρο συμπέρασμα, που προκύπτει, αναφορικά με την απολιγνιτοποίηση είναι ότι δεν γίνεται με ΑΠΕ στην πρώτη θέση, αλλά με φυσικό αέριο. Αυτό είναι μια πιο καθαρή μετάβαση, αλλά δεν είναι ΑΠΕ και επιβαρύνει, σας το λέμε διαρκώς, την ενεργειακή εξάρτηση της χώρας. Την περασμένη εβδομάδα υπήρξε απόφαση των κρατών-μελών της Ευρώπης να μην συμπεριλαμβάνεται το αέριο και τα πυρηνικά στα πράσινα χρηματοδοτικά προϊόντα σε μια αγορά ομολόγων 200 δις, που χρηματοδοτούν τέτοιες επενδύσεις.

Παράλληλα, η ενεργειακή δημοκρατία και η αποκέντρωση, οι ενεργειακές κοινότητες, η συμμετοχή του κόσμου στο στόχο αυτό και η αποθήκευση, δυστυχώς δεν φαίνεται να είναι στις προτεραιότητές σας. Από την άλλη πλευρά λέτε, ότι οι ανανεώσιμες πηγές ενέργειας θα διπλασιαστούν τα επόμενα χρόνια, χωρίς να υπάρξει πρόβλεψη για το πού ακριβώς θα τοποθετηθούν, το ζήτημα του χωροταξικού σχεδιασμού, που ήδη έχει αναφερθεί. Ακόμα και να λυθεί γρήγορα το θέμα αυτό, δεν είναι καθόλου βέβαιο το ηλεκτρικό δίκτυο θα μπορεί να απορροφήσει τις παραγόμενες ποσότητες, το έδειξε η κυρία Σδούκου, ως πρόθεση για το πώς να αναπτύσσεται το δίκτυο. Αναμένουμε, ποια θα είναι συνολικά τα μέτρα ή ο τρόπος, με τον οποίο θα το πετύχετε.

Όσον αφορά στην εξοικονόμηση ενέργειας και στον κρίσιμο ρόλο που πρέπει αυτή η επιλογή να έχει στο σχέδιο αυτό. Φορολογικό νομοσχέδιο: Πολύ χαμηλά στις προτεραιότητες, χαμηλές φορολογικές ελαφρύνσεις, μείωση των ποσών. Δεν ξέρω πώς θα συμβεί όλο αυτό.

Ηλεκτρικά οχήματα. Λέτε ότι το 1/3 των νέων οχημάτων το 2030 θα είναι ηλεκτρικό. Σε δέκα χρόνια αγοράζονται στην Ελλάδα 220.000 αυτοκίνητα, λέτε ότι από αυτά τα 75.000 πρέπει να είναι ηλεκτρικά, με μπαταρίες ή με υδρογόνο. Δεν ξέρω, εάν αντιλαμβανόμαστε για τι κόστος συζητάμε. Yπολογίζονται σε 44 δις οι επενδύσεις μέχρι το 2030, χωρίς να υπάρχει ανάλυση με ποιο στόχο και από πού θα βρεθούν τα χρήματα. Περιμένουμε το green financing της Τράπεζας της Ελλάδος, πώς θα μοχλευτούν αυτά τα χρήματα.

Επίσης, το Υπουργείο Ανάπτυξης με τα δικά του προγράμματα, πώς θα προωθήσει αυτούς τους στόχους τους οποίους βάζετε, στη νέα προγραμματική περίοδο 2021-2027;

 Επίσης, αναμένουμε την εξειδίκευση και της μακροχρόνιας στρατηγικής μέχρι το 2050, που θέσατε σε διαβούλευση, η οποία πρέπει συμπληρωματικά να λειτουργήσει, μαζί με το Εθνικό Σχέδιο για την Ενέργεια και το Κλίμα. Καλές είναι οι πολιτικές προβολές και τα έξι σενάρια, τα οποία επεξεργάζεστε. Οι στόχοι είναι ιδιαίτερα φιλόδοξοι. Δεν υπάρχουν εύκολες λύσεις. Ο δρόμος που εμείς προτείνουμε, για να ακολουθήσουμε από δω και πέρα, βασίζεται στη λογική της συνδιαμόρφωσης. Της συνδιαμόρφωσης ενός πράσινου νέου κοινωνικού συμβολαίου ενέργειας, παραγωγής, διανομής, υπηρεσιών και βέβαια αυτό με συμμετοχή της κοινωνίας που να αποτυπώνει την πραγματική πρόοδο, τις νέες ευκαιρίες ζωής, θα καλλιεργήσει συναισθήματα συνιδιοκτησίας στους εμπλεκόμενους φορείς, ώστε να διασφαλίζει υψηλά επίπεδα συναίνεσης και αποτελεσματικότητας.

Η βιώσιμη μετάβαση σε μια οικονομία χαμηλού άνθρακα δεν μπορεί να λογίζεται, σαν μια ουδέτερη επιλογή χαμηλής πολιτικής. Πρέπει να υπάρχει ξεκάθαρο προοδευτικό πρόσημο, με τον πολίτη στο κέντρο. Και, όπως ανέφερε προχθές ο Αντιπρόεδρος της Ευρωπαϊκής Επιτροπής, ο σοσιαλδημοκράτης Timmermans στην παρουσίαση του green deal, είπε, ότι αυτό το συμβόλαιο πρέπει να έχει, πέρα από την πράσινη και την κοινωνική διάσταση οπωσδήποτε, διότι, εάν αυτή η πράσινη συμφωνία δεν είναι ταυτόχρονα κοινωνική συμφωνία, δεν θα πετύχει.

Εμείς λοιπόν, στο Κίνημα Αλλαγής λέμε, ότι οι ευρωπαϊκές και διεθνείς δεσμεύσεις της χώρας μας για την ενέργεια και την κλιματική αλλαγή, χρειάζεται να αποτυπωθούν, όχι μόνο σε ένα νέο σχέδιο για την ενέργεια και το κλίμα, αλλά να υπάρξει και να διαμορφωθεί ένα ολοκληρωμένο πράσινο κοινωνικό, αναπτυξιακό συμβόλαιο για την Ελλάδα και την Ευρώπη. Ευχαριστώ.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Ευχαριστούμε τον κ. Αρβανιτίδη. Το λόγο έχει ο κ. Λογιάδης.

**ΓΕΩΡΓΙΟΣ ΛΟΓΙΑΔΗΣ:** Ευχαριστώ κύριε Πρόεδρε. Κύριε Υπουργέ, κύριοι Γενικοί Γραμματείς, κυρίες και κύριοι συνάδελφοι, με δεδομένο, ότι η μεγαλύτερη δέσμευση του διοξειδίου του άνθρακος γίνεται στη θάλασσα, στους ωκεανούς και την ώρα που η Ελλάδα έχει μια τεράστια έκταση στη θάλασσα, θα προτείναμε μήπως θα μπορούσαμε να εμπλουτίσουμε τον ελληνικό βυθό, αναπτύσσοντας Ποσειδωνίες, οι οποίες δεσμεύουν το διοξείδιο του άνθρακα.

Είναι μια εύκολη μέθοδος, η οποία επίσης βοηθάει στην αλιεία, βοηθάει τα μικρά μας νησιά, έχει πολλαπλά οφέλη και είναι πάρα πολύ εύκολη.

Δεύτερον, όσον αφορά τη χωροθέτηση που λέγαμε προηγουμένως για τα αιολικά πάρκα. Και από την Κρήτη και από τα Τρίκαλα, τα Άγραφα και από όλη την Ελλάδα έχουμε αντιδράσεις, όσον αφορά τη χωροθέτηση για τα αιολικά πάρκα στην ξηρά. Είχαν έρθει τον Οκτώβρη στην Επιτροπή Γερμανοί Βουλευτές και μας έλεγαν να εξάγουμε στην Γερμανία και αιολική ενέργεια, επειδή στη Γερμανία απαγορεύεται να έχουν τις ανεμογεννήτριες σε σταθερό έδαφος και τις έχουν στη θάλασσα. Γιατί εμείς πάμε να βάλουμε σε σταθερό έδαφος τα αιολικά πάρκα και τις ανεμογεννήτριες;

Τρίτον, όσον αφορά την γεωθερμία, πιστεύω ότι δεν είναι μόνο θέμα για τα μικρά κτίρια. Η Ελλάδα έχει 5 ενεργά ηφαίστεια και έχει μια τεράστια δυνατότητα περαιτέρω ανάπτυξης.

Επίσης, υπάρχει μια άλλη ενέργεια, τζάμπα ενέργεια. Είναι η κυματική ενέργεια, από τα κύματα, από τη θαλάσσια ενέργεια, η οποία δεν έχει ακόμα αξιοποιηθεί πλήρως. Πιστεύω, ότι και αυτό μπορεί να συμβάλει.

Θα ήθελα να ρωτήσω, εμείς, ως Ελλάδα, γιατί δεν ζητήσαμε αποζημιώσεις από τη Γερμανία, όσον αφορά το σκάνδαλο Diesel; Έχουμε εθνική ανεξαρτησία;

Κλείνω, τονίζοντας, ότι εμείς ως ΜέΡΑ25, έχουμε αυτές τις Ανανεώσιμες Πηγές Ενέργειας, πανευρωπαϊκά, στο κεντρικό μας πρόγραμμα και θα θέλαμε η Ελλάδα να παίζει πρωταρχικό ρόλο και μετρήσιμο και να είμαστε πρωτοπόροι στον τομέα αυτό και κάθε χρόνο να βλέπουμε που είμαστε σε σχέση και με τα άλλα κράτη. Ευχαριστώ.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Ευχαριστούμε τον κ. Λογιάδη.

 Το λόγο έχει ο κ. Παππάς.

**ΝΙΚΟΛΑΟΣ ΠΑΠΠΑΣ:** Ευχαριστώ κύριε Πρόεδρε.

Επιτρέψετε μόνο ένα σχόλιο για τον προϋπολογισμό, ο οποίος ξεκινάει αύριο. Πέραν των υπεραισιόδοξων προβλέψεων είχαμε και μια ανακοίνωση από τον ΣΕΒ, ο οποίος λέει επίσης, ότι είναι υπεραισιόδοξα τα σενάρια και απαιτείται 8,8 αύξηση παγίων επενδύσεων στο τέταρτο τρίμηνο του 2019 και, 1,8 αύξηση στο τέταρτο τρίμηνο για την κατανάλωση, πράγμα που καθιστά τις υποθέσεις του προϋπολογισμού πάρα πολύ επισφαλείς.

Σας θυμίζω, 2,8 ανάπτυξη, 2,5 δισ. από αποκρατικοποιήσεις, 800 εκατ. εξοικονόμηση πόρων από τη λειτουργία του δημόσιου και 550 εκατ. από την πάταξη της φοροδιαφυγής και τις ηλεκτρονικές συναλλαγές. Συζητάμε ένα πλαίσιο για την ενέργεια και το κλίμα, το οποίο εδράζεται πάνω στο δόγμα πουλάμε, πουλάμε, πουλάμε. Δηλαδή, η κυβέρνηση υποκρίνεται ότι έχει ένα σχεδιασμό, τον οποίο εκχωρεί απολύτως σε ιδιώτες. Υπόσχεται δηλαδή, ένα σχέδιο το οποίο θα κληθούν ιδιώτες να υλοποιήσουν. Πλήρης ιδιωτικοποίηση του δικτύου φυσικού αερίου, ταχεία και χωρίς αξιολόγηση πώληση του ποσοστού του δημοσίου των ΕΛ.ΠΕ. και της εταιρίας υδρογονανθράκων.

Έχουμε αναδείξει το ζήτημα και θα το ξαναφέρουμε, γιατί είναι μια εγκληματική επιλογή. Τα δικαιώματα εξορύξεων, τη στιγμή που τα εθνικά θέματα βρίσκονται στην κρίσιμη καμπή, που βρίσκονται. Συνολική πώληση της Δ.Ε.Η., με συνέπεια την αύξηση του κόστους για τα νοικοκυριά.

Επίσης, επειδή έγινε μια επίθεση στον Εισηγητή μας με την έναρξη της συζήτησης, θα ήθελα να ενημερώσω τους Βουλευτές της πλειοψηφίας, ότι ο κ. Στάσης είπε στην νέα Υόρκη πριν από τρεις μέρες, στο Capital Link, ότι η Δ.Ε.Η. θα έχει το 2020, 800 εκατ. λειτουργικά κέρδη και το 2021, 1 δισ., η καταστρεφόμενη Δ.Ε.Η.. Μάλλον θα είναι θαύμα, ο γάμος στην Κανά, το νερό έγινε κρασί. Άρα λοιπόν, δεν θα ζητήσουμε ενημέρωση από τον κ. Χατζηδάκη, αλλά από τον κ. Στάση, να έρθει να μας πει για τα 800 εκατ. κέρδη που θα έχει του χρόνου και το 1 δισ. τον επόμενο χρόνο.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών)**: Όποτε θέλετε, μπορούμε να καλέσουμε τον κύριο Στάση, να έρθει να μας τα εξηγήσει. Ας μείνουμε σήμερα, στο σχέδιο αυτό.

**ΝΙΚΟΛΑΟΣ ΠΑΠΠΑΣ**: Εντάξει, κύριε Πρόεδρε. Το σχέδιο αυτό, λοιπόν, έχει και εντυπωσιακούς τίτλους, όπως απολιγνιτοποίηση το 2028, με μια μελέτη που θα δούμε.

Σας κάναμε μια πρόταση για τις λιγνιτικές περιοχές, να ενταχθούν στον αναπτυξιακό νόμο και την απορρίψατε. Αυτό μπορεί να προκαλέσει πρόσθετα περιβαλλοντικά προβλήματα και στις λιγνιτικές περιοχές δεν υπάρχει κανένα σχέδιο αυτή τη στιγμή για την αποκατάσταση των λιγνιτικών πεδίων και βεβαίως, των ορυχείων.

 Άρα, η κυβέρνηση πηγαίνει στο δόγμα πουλάμε και βλέπουμε και ο ιδιώτης θα πάει σε μια πραγματικότητα, η οποία λέει εισπράττουμε. Αυτή όλη η στρατηγική βεβαίως, δεν γίνεται υπό το φως κάποιας αξιολόγησης της διεθνούς εμπειρίας, ούτε καν της ιστορικής εμπειρίας που έχουμε στην Ελλάδα. Στην Ελλάδα η εμπειρία είναι, ότι ικανή ανάπτυξη δικτύου έκανε το δημόσιο, όχι με κυβέρνηση αριστεράς, η κρατικοποιημένη Δ.Ε.Η. έκανε τον εξηλεκτρισμό της χώρας.

Η Grenoble επαναδημοτικοποίησε τα δίκτυα ύδρευσης, το Αμβούργο με κυβέρνηση συντηρητικών και πρασίνων, με κρατική εταιρεία πάει στις ανανεώσιμες και βεβαίως, υπάρχει κοινοπραξία δημοτικών αρχών στη βόρεια Αγγλία, η οποία επαναδημοτικοποίησε τα δίκτυα ενέργειας, ακριβώς επειδή διαπίστωσε ότι υπάρχει ελλιπής συντήρηση από τον ιδιώτη και βέβαια ένα μεγάλο χάσμα, το οποίο δημιούργησε τρομερή ενεργειακή φτώχεια. Πού να θυμηθούμε τι έγινε και στην προηγμένη Καλιφόρνια, όπου εκατομμύρια νοικοκυριά έμειναν για αρκετές μέρες χωρίς ηλεκτρικό.

Τα δίκτυα αυτά είναι δίκτυα τα οποία απαιτούν πάρα πολύ μεγάλες επενδύσεις και συντήρηση και είσαστε σε κατεύθυνση, η οποία δεν έχει δικαιωθεί από την ιστορία.

Εμείς είχαμε ξεκινήσει μια τεράστια μεταρρύθμιση, η οποία όμως αυτή τη στιγμή φαίνεται ότι γίνεται δέσμια των οικονομικών δογμάτων, τα οποία έχουν παγκοσμίως κοστίσει και στις οικονομίες, αλλά και στις κοινωνίες.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών)**: Το λόγο έχει ο κ. Αμανατίδης.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Το λόγο έχει ο κ. Αμανατίδης.

**ΓΕΩΡΓΙΟΣ ΑΜΑΝΑΤΙΔΗΣ:** Θα πω για όσα δεν ειπώθηκαν, μέχρι τώρα.

Καταρχήν, προέρχομαι από το νομό Κοζάνης. Γνωρίζετε, επομένως, ότι το ενδιαφέρον μου είναι ειδικό. Βέβαια, ακούγοντας και όσους μίλησαν πριν από εμένα, είδα ότι σε γενικές γραμμές με το σχεδιασμό σε ό,τι αφορά σε όλα τα άλλα ζητήματα, ο στρατηγικός αυτός σχεδιασμός για την ενέργεια και το κλίμα μας βρίσκει σύμφωνους.

Θα έρθω, όμως και θα εστιάσω στο ειδικότερο θέμα. Όλα, ξεκινούν από τη Σύμβαση των Παρισίων. Στη Σύμβαση των Παρισίων προβλέπεται η ύπαρξη χαμηλού λιγνιτικού αποτυπώματος και θα σας αναφέρω κάτι γι' αυτό. Στο προηγούμενο ΕΣΕΚ, το οποίο είχε κατατεθεί στην παρατήρηση νούμερο 9 της Ευρωπαϊκής Επιτροπής, έλεγε «μην μας λέτε μόνο, ότι θα έχετε έγνοια για τις περιοχές που βρίσκονται σε μετάβαση, αλλά, πέστε μας, τι ακριβώς θα κάνετε για τις περιοχές αυτές με συγκεκριμένα μέτρα και ενέργειες».

Θα επανέλθω και σ' αυτό.

Επομένως, συμπερασματικά, εάν βρεθεί ένας τρόπος να συγκρατηθεί το διοξείδιο του άνθρακα, εκεί όπου παράγεται και κυρίως, αυτό αφορά τη μονάδα «Πτολεμαΐδα 5», νομίζω, ότι καλύπτονται και οι όροι της Σύμβασης των Παρισίων, όπως προβλέπονται και ταυτόχρονα, μπορεί να υπάρξει μια λειτουργία η οποία να μην επιβαρύνει καθόλου το περιβάλλον, να μην επιβαρύνεται ο παραγωγός της ηλεκτρικής ενέργειας με δικαιώματα διοξειδίου του άνθρακα.

Έρχομαι τώρα στην στρατηγική.

Είμαι πεπεισμένος, αγαπητέ κύριε Υπουργέ, αξιότιμοι Γενικοί Γραμματείς και αγαπητοί συνάδελφοι, ότι η περιοχή έχει την ικανότητα, τους μηχανισμούς και τους ανθρώπους με τη δική σας, βέβαια, συνδρομή και των ειδικών σας συνεργατών να εκπονήσει αυτή τη στρατηγική για τη μετάβαση των περιοχών που βρίσκονται στο αντίστοιχο καθεστώς. Αυτό το λέω γιατί, νομίζω, ότι σε ό,τι αφορά στην μετάβαση, εφόσον υπάρξουν άμεσα ισοδύναμα, έτσι ώστε να αντισταθμίσουν, κυρίως - γιατί εκεί είναι το πρόβλημα - τις θέσεις εργασίας να είστε σίγουροι, - αυτό, όμως είναι δύσκολο, όχι, όμως, ακατόρθωτο, ίσως - ότι και οι τοπικές κοινωνίες θα «αγκαλιάσουν» τη συνολική στρατηγική στο συγκεκριμένο κομμάτι στο οποίο και εγώ αναφέρομαι.

Θέλω, λοιπόν, να προτείνω το εξής. Εκεί, όπου λέτε στο ΕΣΕΚ για Master Plan να εμπλουτιστεί αυτή η αναφορά με δύο σημαντικά πράγματα. Το ένα, είναι ότι η αναφορά αυτή θα πρέπει να λέγεται «Ειδικό Πρόγραμμα για τη μετάβαση της λιγνιτικής περιοχής», η οποία να αποτελείται από τα εξής διακριτά και καλό θα είναι να αναφέρονται αυτά για να απαντάμε και στην παρατήρηση νούμερο 9, που είπα νωρίτερα.

Πρώτον, να υπάρξει μια ειδική ζώνη κινήτρων που θα είναι χαμηλότερα από αυτά τα οποία υπάρχουν αυτή τη στιγμή στη χώρα μας και από αυτά που θα ψηφιστούν στο επόμενο διάστημα για να είναι πιο ελκυστική η περιοχή, για να γίνει και πιο ελκυστική η μετάβαση και από τους φορείς και κατοίκους της περιοχής που είναι το σημαντικότερο.

 Χαμηλή τιμολογιακή πολιτική στην ενέργεια, μπορεί να γίνει. Δεν θα «χτυπάει» στις κρατικές ενισχύσεις, υπάρχουν τρόποι. Αυτή η στρατηγική πρέπει να αποτυπωθεί με ένα Master Plan χρήσεων σε μια ευρύτερη περιοχή και υπάρχουν ιδέες, σκέψεις και προμελέτες για τα θέματα αυτά που σας λέω. Δεν είναι, δηλαδή, απλώς μια θεωρητική τοποθέτηση.

Οι χρηματοδοτήσεις, είναι, περίπου γνωστές, δεν είναι μόνο το Εθνικό Ταμείο Δίκαιης Μετάβασης. Έχω καταγράψει 7 με 8 χρηματοδοτήσεις που μπορώ να σας αναπτύξω εν αναμονή ολοκλήρωσης του ΕΣΕΚ. Πολλές φορές το ξεχνούμε, αυτό, δηλαδή, θεωρούμε, ότι η ενέργειά μας και η υποχρέωσή μας τελειώνει, όταν ψηφίζουμε ένα νόμο. Από εκεί και μετά θα πρέπει να υπάρξει το αναγκαίο θεσμικό και διοικητικό ισοζύγιο, όπως λέω, το οποίο να εξειδικεύει το νόμο και υπάρχουν, πιστέψτε με, ρυθμίσεις, οι οποίες δεν είναι κοστοβόρες, δεν επιβαρύνουν τον κρατικό προϋπολογισμό, είναι, όμως πάρα πολύ λειτουργικές και χρήσιμες.

Θα πρέπει να υπάρχει και ένα σύστημα διοίκησης της συνεργασίας - από το σχεδιασμό, μέχρι την ολοκλήρωση της μετάβασης - όπως είναι το ΕΣΠΑ με κανόνες, τρόπους συνεργασίας, αρμοδιότητες.

Κλείνοντας την πρόταση αυτή, θέλω να πω, επίσης, ότι όλο αυτά το ειδικό αναπτυξιακό πρόγραμμα θα πρέπει να καταλήγει σε ένα σχέδιο δράσης για την εφαρμογή του, που είναι κάτι το οποίο το αμελούμε, πολλές φορές, αλλά, είναι πολύ σημαντικό. Κλείνω λέγοντας ότι το ειδικό αναπτυξιακό πρόγραμμα θα πρέπει να καταλήγει σε ένα σχέδιο δράσης για την εφαρμογή του, που είναι κάτι που το αμελούμε πολλές φορές αλλά είναι πολύ σημαντικό.

Κλείνω, λέγοντας ότι ένα σημαντικό ζήτημα είναι οι τηλεθερμάνσεις. Δεν το λέω τυπικά, για να ακουστεί στην περιοχή μου, το λέω ουσιαστικά. Θα πρέπει να υπάρχει, κατά την άποψή μου, μια ρήτρα κλεισίματος των μονάδων, σε σχέση με το πότε οι περιοχές είναι έτοιμες, με νέες πηγές χρηματοδότησης, να θερμανθούν οι πολίτες τους. Μιλάνε για έναν πληθυσμό περίπου 150.000, οι οποίοι, εφόσον οι μονάδες κλείσουν σε δύο χρόνια, αυτές που έτσι και αλλιώς θα έκλειναν και με το προηγούμενο ΕΣΕΚ, για να είμαστε δίκαιοι, δεν θα έχουν να θερμανθούν. Η πρόταση για την ρήτρα ρύθμισης, είναι εφικτή και το λέω αυτό γιατί μελετητικά είναι ώριμα όλα τα έργα των τηλεθερμάνσεων και επομένως, θα μπορούσαν με μια ταχεία ένταξή τους, στο επιχειρησιακό πρόγραμμα της ενέργειας, εννοώ στο ΕΣΠΑ, να προλάβουν να υλοποιήσουν τα επενδυτικά τους σχήματα, έτσι ώστε να είναι έτοιμοι στην μετά την λειτουργία των εργοστασίων περίοδο. Ρήτρα, λοιπόν, σύνδεσης των τηλεθερμάνσεων με το κλείσιμο των λιγνιτικών μονάδων και μπορώ να σας το κάνω πιο συγκεκριμένο. Θα μπορούσα να πω πολύ περισσότερα. Θα ζητήσω να σας πω πολύ περισσότερα, κατ ιδίαν, προκειμένου να ενταχθούν στο ΕΣΕΚ. Ευχαριστώ.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Το λόγο έχει ο κ. Χαρίτου.

**ΔΗΜΗΤΡΙΟΣ (ΤΑΚΗΣ) ΧΑΡΙΤΟΥ:** Ευχαριστώ, κύριε Πρόεδρε. Αγαπητέ συνάδελφε, δεν το συνηθίζω, αλλά δεν μπορώ να συγκρατηθώ. Εμείς προτείναμε να υπάρχουν ζώνες κινήτρων και το απέρριψε, όχι εσείς βέβαια, αλλά ο κ. Γεωργιάδης.

**ΓΕΩΡΓΙΟΣ ΑΜΑΝΑΤΙΔΗΣ:** Ή δεν καταλάβατε τι είπα, ή δεν ακούσατε τι είπα στη Βουλή. Δύο πράγματα, δεχθείτε όποιο θέλετε. Στη Βουλή είπα ότι η περιοχή αυτή κλείνοντας, θα πρέπει να ενταχθεί από τώρα σε ένα ειδικό καθεστώς κινήτρων του αναπτυξιακού νόμου. Αυτό, ακριβώς, που είπατε και εσείς. Άρα, δεν με παρακολουθήσατε.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Παρακαλώ. Διευκρινίσατε αυτό που θέλατε. Το λόγο έχει ο κ. Χαρίτου.

**ΔΗΜΗΤΡΙΟΣ (ΤΑΚΗΣ) ΧΑΡΙΤΟΥ:** Ο βασικός μας Εισηγητής, νομίζω έθεσε τις ουσιαστικές μας ενστάσεις, σε σχέση με την εθνική στρατηγική για την κλιματική αλλαγή.

 Γι' αυτό το λόγο, θα περιοριστώ, σε δύο βασικά ερωτήματα που θέλω να απευθύνω στον κ. Υφυπουργό. Άκουσα ότι υιοθετείται, ως καύσιμο μετάβασης το φυσικό αέριο. Προφανώς, με τον ν.4643 που πρόσφατα ψηφίστηκε, μεταξύ άλλων αποφασίστηκε και η ιδιωτικοποίηση της ΔΕΔΑ και από ότι αντιλαμβάνομαι, προχωράτε με διαδικασίες στην ιδιωτικοποίηση των δικτύων και την παραχώρηση στο ιδιωτικό μονοπώλιο. Προφανώς, κατά την άποψή μας, χάνεται ένα σημαντικό δημόσιο εργαλείο για να μπορέσουν να υλοποιηθούν τα δίκτυα κατασκευής φυσικού αερίου.

Κύριε Υπουργέ, θέλω να σας θυμίσω, και για να έρθω στο ερώτημά μου, ότι η διαδικασία δημοπράτησης του έργου κατασκευής και επέκτασης των δικτύων, αναφέρομαι στην περιφέρεια ανατολικής Μακεδονίας και Θράκης, σε έξι πόλεις, έχει ξεκινήσει. Με την εξέλιξη αυτή, που προχωρήσατε στην ιδιωτικοποίηση, προφανώς είναι ορατός ο κίνδυνος να ανατραπεί ο αρχικός σχεδιασμός και δυστυχώς, να επιβαρυνθούν οικονομικά κυρίως οι κάτοικοι της περιοχής. Δεν σας κρύβω ότι η ανησυχία είναι διάχυτη και στην κοινωνία και στους παραγωγικούς κοινωνικούς φορείς, με δεδομένο ότι η περιοχή σηκώνει ένα μεγάλο ενεργειακό βάρος, ενώ βρίσκεται σε ενεργειακή φτώχεια.

Θέλω να σας ρωτήσω ευθέως και να μου απαντήσετε καθαρά, αν θα προχωρήσει ο διαγωνισμός στη Ζέδα. Αυτό είναι ένα πολύ σαφές ερώτημα. Πώς θα διασφαλίσετε τη διατήρηση των εγγυήσεων και της χρηματοδότησης που είχε πετύχει η ΔΕΔΑ για την επέκταση των δικτύων σε όλη την περιοχή και την επίτευξη του χαμηλού κόστους για όλους τους πολίτες και για τις επιχειρήσεις.

Και έρχομαι στο δεύτερο ερώτημα, κύριε Υφυπουργέ, που πάλι συνδέεται με το αρχικό που έθεσα, ότι εσείς θεωρείτε το φυσικό αέριο ως το καύσιμο μετάβασης. Ένα από τα δύο εργοστάσια της Δ.Ε.Η., το θερμοηλεκτρικό εργοστάσιο παραγωγής ενέργειας της ΑΗΣ βρίσκεται στην Κομοτηνή. Και θέλω να σας θέσω, επίσης, το ερώτημα. Ως γνωστόν, δημιουργήθηκε πριν από 21 χρόνια. Έχει όλες τις προϋποθέσεις, έχει όλες τις υποδομές και τις εγκαταστάσεις, με αυτές τις προδιαγραφές έχει κατασκευαστεί, έτσι ώστε να υπάρξει και δεύτερη μονάδα, κάτι που θα διπλασιάσει την απόδοση σε ηλεκτρική ενέργεια που θα δοθεί στο σύστημα.

Το ερώτημά μου είναι γιατί δεν προχωράτε στη δημιουργία της δεύτερης μονάδας, όταν το κόστος είναι πολύ χαμηλό και αντ’ αυτού προκρίνετε, απ' ό,τι φαίνεται, λύσεις στήριξης ιδιωτικών επενδύσεων, ακριβώς δίπλα που θα έχει πολύ μεγαλύτερο κόστος, πράγμα που, προφανώς, θα μετακινηθεί για να το επωμιστούν οι καταναλωτές.

Σας θέτω, λοιπόν, δύο ερωτήματα και παρακαλώ πολύ θέλω την απάντησή σας.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Το λόγο έχει η κυρία Καφαντάρη.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ:** Κύριε Υπουργέ, σήμερα, έχουμε κληθεί σε αυτή την ειδική συνεδρίαση να μιλήσουμε για το νέο ΕΣΕΚ. Το προηγούμενο ΕΣΕΚ εκδόθηκε στην ολοκληρωμένη του μορφή τον Ιανουάριο του 2019 και τα σχόλια από αξιολογητές της Ε.Ε. ήταν εξαιρετικά. Θα ήθελα, όμως, να πω κάποια στατιστικά στοιχεία που, τουλάχιστον, εμένα με βάζουν σε προβληματισμό. Το προηγούμενο ΕΣΕΚ αναρτήθηκε στις 13/11/18 και δεχόταν σχόλια μέχρι 7/12/18, συγκεντρώνοντας 868 σχόλια. Το ΕΣΕΚ που τώρα εσείς μας παρουσιάζετε αναρτήθηκε στις 28/11/19, είναι ανοιχτό για παρεμβάσεις μέχρι τις 16/12/19 και μέχρι χθες το απόγευμα στις 17.00 είχε μόνο 33 σχόλια. Δεν μπορώ, λοιπόν, να κατανοήσω αυτή τη βιασύνη να συζητηθεί σαν ολοκληρωμένη πρόταση, πριν, ακόμη, κλείσει η δυνατότητα της δημόσιας διαβούλευσης.

Θα έρθω τώρα στην ουσία. Το ΕΣΕΚ που μας παρουσιάσατε προβλέπει κεντρικό στόχο μείωσης εκπομπών αερίων θερμοκηπίου σε πάνω από 42%, σε σχέση με τις εκπομπές του ΄90 και πάνω από 55%, σε σχέση με τις εκπομπές του 2005, επιτυγχάνοντας ακόμη να ξεπεράσει και κεντρικούς ευρωπαϊκούς στόχους.

Όμως, δεν υπάρχει πουθενά μία στρατηγική μείωσης των εκπομπών αερίων θερμοκηπίου. Υπενθυμίζουμε ότι παλαιότερα είχε προταθεί η αντικατάσταση των ατμοηλεκτρικών σταθμών με άνθρακα ή λιγνίτη με μονάδα καύσης φυσικού αερίου. Τόσο η Ευρωπαϊκή Επιτροπή παλαιότερα, όσο και η Ευρωπαϊκή Τράπεζα Επενδύσεων πρόσφατα σε Έκθεσή της το Σεπτέμβριο, απορρίπτουν τέτοιες λύσεις. Η Ευρωπαϊκή, μάλιστα, Τράπεζα Επενδύσεων σταματά χρηματοδότηση έργων υποδομών αγωγών φυσικού αερίου, θέτοντας σε κίνδυνο τη χρηματοδότηση έργων κοινού ενδιαφέροντος της Ε.Ε.. Έτσι η εξάρτηση από τα ορυκτά καύσιμα παραμένει σε υψηλά ποσοστά, αγγίζοντας το ιλιγγιώδες ποσό μείωσης του 3%, από 73,6% σήμερα στο 71% το 2030.

Έρχομαι τώρα στην απολιγνιτοποίηση, ένα φιλόδοξο στόχο της Κυβέρνησής σας. Αντί της σταδιακής απολιγνιτοποίησης, ορίζετε καταληκτική ημερομηνία νωρίτερα από τις ευρωπαϊκές προτάσεις. Το ΕΣΕΚ δεν έχει βασικό προγραμματισμό μετάβασης στη μεταλιγνιτική εποχή, ούτε σαφή χρηματοδότηση, ενώ τα αναφερόμενα κονδύλια κρίνονται ανεπαρκή.

Τέλος, δεν ορίζει το ενεργειακό «μείγμα», με το οποίο θα αντικατασταθεί η λιγνιτική ηλεκτροπαραγωγή. Ίσως, να είναι αποκαλυπτική η παρουσία του Πρωθυπουργού στα εγκαίνια μονάδας φυσικού αερίου γνωστής εταιρείας. Όμως, η υπερβολική αύξηση της παραγωγής ηλεκτρικής ενέργειας από φυσικό αέριο συνεχίζει την εξάρτηση από τα ορυκτά καύσιμα -και μάλιστα εισαγόμενα- επιδοτώντας χώρες και θέσεις εργασίας στο εξωτερικό.

Εδώ θα ήθελα να πω και κάτι, που αναφέρεται με μία δημιουργική λογιστική δική σας και έχει να κάνει με την καταμείωση της τελικής κατανάλωσης στη βιομηχανία και σε στόχους εξοικονόμησης, όπου συγκρίνονται ανόμοια πράγματα. Όταν η χώρα μας έχει, ουσιαστικά, αποβιομηχανοποιηθεί τα τελευταία χρόνια, λόγω και των Μνημονίων και μιας συγκεκριμένης πολιτικής δεκαετιών, πώς θα αναπτυχθεί η βιομηχανική παραγωγή; Αυτή η μείωση ενέργειας πρέπει να γίνει πιο σαφής, σε ποιους ποια σημεία, σε ποιους τομείς κ.λπ., θα υπάρξει. Θα ήθελα μία απάντηση στο συγκεκριμένο.

 Το ΕΣΕΚ 2019 θέτει σημαντικό στόχο τη μείωση της ενεργειακής εξάρτησης. Πως αυτό επιτυγχάνεται με την αύξηση του φυσικού αερίου στην ηλεκτροπαραγωγή; Και βέβαια, όπως είπα πριν, το φυσικό αέριο είναι ορυκτό καύσιμο και η αύξηση της κρίσης συνοδεύεται και με γεωπολιτικά ζητήματα.

 Ένα άλλο σημείο είναι ότι, δεν γίνεται ουσιαστική πρόβλεψη για την ανάπτυξη της γεωθερμίας. Προβλέπεται μόλις 0,1 GW μέχρι τότε 2030. Είναι γνωστό ότι, και από μελέτες που έχουν γίνει από το ΙΓΜΕ, η δυναμική πεδίων υψηλής και μεσαίας ενθαλπίας που έχουν εντοπιστεί στην Ελλάδα - αναφέρεται δε και στην αιτιολόγηση στο ΕΣΕΚ - λόγω τεχνικών ελλείψεων και προβληματικών αδειοδοτικών διεργασιών κρίνεται ανεπαρκής, ενώ, στο πλαίσιο ΕΣΕΚ 2019, δεν περιλαμβάνονται μέτρα για την άρση όποιων εμποδίων. Είναι χαρακτηριστικό ότι, το ΕΣΕΚ δέχεται την ύπαρξη υβριδικών μονάδων αντλιοταμίευσης σε μη διασυνδεδεμένα νησιά, αλλά δεν αναφέρεται συγκεκριμένα στην ανάπτυξη γεωθερμικών σταθμών, που στα νησιά ειδικά - για λόγους χρόνου δεν θα τα αναφέρω - υπάρχουν τέτοια πεδία.

 Το κείμενο του ΕΣΕΚ τώρα, περιλαμβάνει τη φράση, «η ηλεκτροπαραγωγή είναι ο μόνος τομέας που εξακολουθεί να χρησιμοποιεί σημαντικές ποσότητες φυσικού αερίου, καθώς όμως σε σταθμούς που είναι εξοπλισμένοι με τεχνολογίες CCS». Δυστυχώς, θα πρέπει να υπενθυμίσουμε ότι, σε μελέτη της ΡΑΕ του 2006 για τη μελέτη αξιοποίησης χωρών για εφαρμογή CCS στη χώρα μας, εντοπίστηκαν μόνο δύο τέτοιοι χώροι.

 Ο πρώτος είναι, το κοίτασμα υδρογονανθράκων στο Κατάκολο και ο δεύτερος, το κοίτασμα φυσικού αερίου στη νότια Καβάλα, που είναι εξαντλημένο τώρα. Ο πρώτος χώρος έχει παραχωρηθεί με σύμβαση του 2014 για έρευνα, εκμετάλλευση υδρογονανθράκων και βρίσκεται στο στάδιο της ανάπτυξης. Στον δε δεύτερο χώρο, προβλέπεται σύμφωνα με γενική μελέτη του ΥΠΕΝ, να μετατραπεί σε υπόγεια αποθήκη φυσικού αερίου, με σύνδεση στο δίκτυο μεταφοράς και αποθήκευσης.

 Το ΕΣΕΚ δεν αναφέρει νέες περιοχές CCS. Σύμφωνα δε με νέα στοιχεία, η δημιουργία μονάδων CCS κρίνεται ασύμφορη για μεγάλες μονάδες, ενώ οι τεχνολογίες CCU επαναχρησιμοποίησης του διοξειδίου του άνθρακα για παραγωγή χρήσιμων προϊόντων, βρίσκεται σε πολύ πρώιμο στάδιο.

 Πάντως, έτσι και αλλιώς, παραμένει το μείζον πρόβλημα της ύπαρξης κατάλληλων υποδομών. Βέβαια, είναι κάτι που αναφέρθηκε και από προηγούμενες συναδέλφους και θα ήθελα να το επισημάνω και εγώ, η νέα Ευρωπαϊκή Επιτροπή έδωσε στη δημοσιότητα το σχέδιο, «GREEN DEAL», το οποίο αποτελεί και τον οδικό χάρτη της Ε.Ε.. Για την αναθεώρηση του ΕΣΕΚ και τη συμπερίληψη των νέων ορίων μείωσης εκπομπών στο 50-55, μέχρι το 2050, πιστεύω ότι χρειάζεται μια παράταση τις διαβούλευσης, μιας και δεν έχει ολοκληρωθεί, αλλά και τα σχόλια - όπως ανέφερα στην αρχή - είναι λίγα. Σας ευχαριστώ.

Στο σημείο αυτό, ο Προεδρεύων των Επιτροπών, έκανε την β΄ ανάγνωση των καταλόγων των μελών των Επιτροπών.

Από τη Διαρκή Επιτροπή Παραγωγής και Εμπορίου παρόντες ήταν οι Βουλευτές κ.κ.: Ανδριανός Ιωάννης, Αντωνιάδης Ιωάννης, Βλάχος Γεώργιος, Γιόγιακας Βασίλειος, Καλαφάτης Σταύρος, Καραμανλή Άννα, Καρασμάνης Γεώργιος, Κατσανιώτης Ανδρέας, Κέλλας Χρήστος, Κεφαλογιάννη Όλγα, Λεονταρίδης Θεόφιλος, Μπακογιάννη Θεοδώρα (Ντόρα), Μπουκώρος Χρήστος, Μπουτσικάκης Χριστόφορος – Εμμανουήλ, Οικονόμου Βασίλειος, Οικονόμου Ιωάννης, Παπαδόπουλος Μιχαήλ, Πιπιλή Φωτεινή, Ράπτη Ελένη, Σενετάκης Μάξιμος, Σιμόπουλος Ευστράτιος (Στράτος), Σούκουλη-Βιλιάλη Μαρία-Ελένη (Μαριλένα), Σταμενίτης Διονύσιος, Ταγαράς Νικόλαος, Τραγάκης Ιωάννης, Φόρτωμας Φίλιππος, Στύλιος Γεώργιος, Αποστόλου Ευάγγελος, Αραχωβίτης Σταύρος, Βαρεμένος Γεώργιος, Δραγασάκης Ιωάννης, Ζαχαριάδης Κωνσταντίνος, Καφαντάρη Χαρά, Κόκκαλης Βασίλειος, Νοτοπούλου Αικατερίνη (Κατερίνα), Παππάς Νικόλαος, Πέρκα Θεοπίστη (Πέτη), Σαντορινιός Νεκτάριος, Τριανταφυλλίδης Αλέξανδρος, Τσίπρας Γεώργιος, Φάμελλος Σωκράτης, Αρβανιτίδης Γιώργος, Γκόκας Χρήστος, Κατρίνης Μιχαήλ, Πανάς Απόστολος, Παπαναστάσης Νικόλαος, Παφίλης Αθανάσιος, Συντυχάκης Εμμανουήλ, Αβδελάς Απόστολος, Βιλιάρδος Βασίλειος και Λογιάδης Γεώργιος.

Από την Ειδική Μόνιμη Επιτροπή Προστασίας Περιβάλλοντος παρόντες ήταν οι Βουλευτές κ.κ.: Ακτύπης Διονύσιος, Αμυράς Γεώργιος, Αυγερινοπούλου Διονυσία – Θεοδώρα, Καλογιάννης Σταύρος, Κοτρωνιάς Γεώργιος, Κωτσός Γεώργιος, Λιούτας Αθανάσιος, Μελάς Ιωάννης, Παπαδημητρίου Χαράλαμπος, Κουτσούμπας Ανδρέας, Πνευματικός Σπυρίδων, Ρουσόπουλος Θεόδωρος, Τζηκαλάγιας Ζήσης, Χατζηδάκης Διονύσιος, Χιονίδης Σάββας, Χρυσομάλλης Μιλτιάδης, Πούλου Παναγιού (Γιώτα), Αυλωνίτης Αλέξανδρος – Χρήστος, Παπαηλιού Γεώργιος, Γιαννούλης Χρήστος, Τελιγιορίδου Ολυμπία, Χαρίτου Δημήτριος (Τάκης), Κεγκέρογλου Βασίλειος, Κωνσταντόπουλος Δημήτριος, και Μπούμπας Κωνσταντίνος.

 **ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Και εμείς σας ευχαριστούμε. Το λόγο έχει ο κ. Κέλλας.

 **ΧΡΗΣΤΟΣ ΚΕΛΛΑΣ:** Σας ευχαριστώ, κύριε Πρόεδρε. Είναι πολύ μεγάλο το θέμα το οποίο συζητάμε σήμερα και είναι πολύ μεγάλη η ευθύνη που έχετε κ. Υπουργοί. Εγώ θα αναφερθώ στα μεγάλα θέματα του Θεσσαλικού κάμπου, που όπως καταλαβαίνετε συνδέονται όλα άμεσα με τους υδάτινους πόρους, που χρόνια τώρα ταλανίζουν την περιοχή. Θα αναφερθώ σε θέματα που έχουν σχέση με τη γεωργία, την ενέργεια και το περιβάλλον.

Ο παράγων νερό, στον πρωτογενή τομέα, έχει καθοριστική επίδραση στην παραγωγή των προϊόντων, στις καλλιέργειες, στις εκτροφές των ζώων, αλλά και στη μείωση του κόστους παραγωγής. Είναι περίεργο να ακούγονται όλο και περισσότερες φωνές για μείωση κόστους παραγωγής, με μείωση κόστους του πετρελαίου, το οποίο ανέρχεται στα 7 - 8 ευρώ το στρέμμα ή της τιμής των χημικών τα οποία ανέρχονται στα 5 € το στρέμμα και να μην συζητούμε το κόστος άρδευσης, που σε πολλές περιοχές της Θεσσαλίας και του Λαρισινού κάμπου, ανέρχονται σε 50 € το στρέμμα.

Μπορεί, να διατηρηθεί η σημερινή παραγωγική γεωργία με τέτοιο κόστος νερού;

Καταλαβαίνετε πάρα πολύ καλά. Η απάντηση είναι πάρα πολύ εύκολη. Οι αρδευόμενες εκτάσεις, τα «ποτιστικά» όπως λέμε εμείς στον κάμπο, έχουν πολλαπλάσιο εισόδημα ανά στρέμμα από τα ξερικά χωράφια, από αυτά που δεν αρδεύονται.

Σήμερα η αναλογία είναι 70% αρδεύονται από υπόγεια υδατικά συστήματα και το 30% από τα επιφανειακά υδατικά συστήματα. Αυτή η αναλογία πρέπει, να αντιστραφεί και πρέπει, να είναι εάν όχι 70%-30% ανάποδο, να είναι το ελάχιστο 40%-60%. Απαιτείται, λοιπόν, για το σκοπό αυτό νερό από τον Πηνειό κι από τον Αχελώο και για να έρθει το νερό, απαιτούνται έργα, απαιτούνται ταμιευτήρες νερού, απαιτούνται έργα μεταφοράς.

Δύο είναι τα σημαντικά έργα.

Το πρώτο είναι ότι πρέπει, να δρομολογηθεί άμεσα η ολοκλήρωση του ημιτελούς φράγματος της Συκιάς. Θα πω μια λέξη για το φράγμα της Συκιάς. Είναι ένα έργο «γεφύρι της Άρτας». Ξεκίνησε το 1996, σταμάτησε το 2001, συνεχίστηκε ξανά το 2005 μέχρι το 2009 επί Κυβερνήσεως Καραμανλή, έχει κατασκευασθεί το 65% του φυσικού αντικειμένου, σταμάτησαν οι εργασίες το 2009 λόγω μιας απόφασης του Συμβουλίου της Επικρατείας 141 του 2010 και στη συνέχεια, βεβαίως, το έργο εγκαταλείφθηκε από την Κυβέρνηση του ΣΥΡΙΖΑ, η οποία αποφάσισε να μην προχωρήσει το έργο, ενώ στο άλλο έργο, στο υδροηλεκτρικό της Μεσοχώρας το συνέχισε.

Το δεύτερο έργο, το οποίο απαιτείται, άμεσα, να γίνει, είναι η ολοκλήρωση της σήραγγας μεταφοράς του ταμιευτήρα νερού της Συκιάς. Απομένει η επένδυση 12 από τα συνολικά 18 χλμ.. Οι εργασίες έχουν ανασταλεί λόγω απόφασης του Συμβουλίου Επικρατείας και, βεβαίως, οι κίνδυνοι καταρρεύσεως είναι υπαρκτοί.

 Πρέπει να πω, ότι για τα δύο αυτά έργα έχουν δαπανηθεί μέχρι σήμερα 400 εκατομμύρια ευρώ, που επικαιροποιημένα είναι 600 και το κόστος που χρειάζεται, για να ολοκληρωθούν και τα δύο δεν υπερβαίνει τα 150 με 200 εκατομμύρια ευρώ. Βεβαίως, με τα συγκεκριμένα έργα η αξιοποίηση θα επιτρέψει την παραγωγή υδροηλεκτρικής ενέργειας από την οποία θα αποσβεστούν και οι δαπάνες.

Καταρχήν, θα έχουμε παραγωγή υδροηλεκτρικής ενέργειας και θα αποσυμπιεστούν οι δαπάνες κατασκευής και, ταυτόχρονα, τα νερά που θα συγκεντρωθούν στον ταμιευτήρα της Συκιάς θα αποτελέσουν μια για πάντα το απολύτως αναγκαίο απόθεμα ασφαλείας του υδατικού διαμερίσματος της Θεσσαλίας για περιπτώσεις εκτάκτων αναγκών, όπως είναι η λειψυδρία, όπως είναι η ξηρασία στα πλαίσια των σχετικών κατευθύνσεων των ευρωπαϊκών οδηγιών. Επιπλέον, τα νερά αυτά θα μπορούν, να χρησιμοποιηθούν για τεχνητό εμπλουτισμό των υπογείων υδροφορέων της Θεσσαλίας, που λόγω υπεραντλήσεων βρίσκονται ενώπιον μιας πρωτοφανούς οικολογικής καταστροφής.

Η πολιτική βούληση υπάρχει, αλλά χρειάζεται συντονισμός ενεργειών, γιατί το έργο άπτεται περισσοτέρων του ενός Υπουργείου. Είναι το ΥΠΕΚΑ, είναι το ΥΠΕΧΩΔΕ, είναι το Αγροτικής Ανάπτυξης.

 Νομίζω ότι αυτά τα τρία Υπουργεία πρέπει, να συντονιστούν, γιατί καλές είναι οι διαπραγματεύσεις για τη νέα ΚΑΠ, καλές είναι οι φορολογικές ελαφρύνσεις, εάν όμως δεν υπάρξει βελτίωση των υποδομών για να διατηρηθεί η σημερινή παραγωγική γεωργία, ο Θεσσαλικός Κάμπος οδηγείται σε ερημοποίηση, με ό,τι αυτό συνεπάγεται. Σας ευχαριστώ.

**ΝΙΚΟΛΑΣ ΤΑΓΑΡΑΣ (Προεδρεύων των Επιτροπών):** Ευχαριστούμε πολύ τον συνάδελφο κ. Κέλλα. Το λόγο έχει ο κ. Γιαννούλης.

**ΧΡΗΣΤΟΣ ΓΙΑΝΝΟΥΛΗΣ:** Ευχαριστώ πολύ, κ. Πρόεδρε. Κύριοι συνάδελφοι, κύριοι Υπουργοί και κυρία Γενική Γραμματεύς, όλοι στην αίθουσα αυτή, αλλά και όσοι μας παρακολουθούν, ευχόμαστε και ελπίζουμε, ότι στο εθνικό σχέδιο για την ενέργεια και το κλίμα η Κυβέρνηση δε θα νομοθετήσει, όπως μας έχει συνηθίσει μέχρι τώρα, με κουίζ, αινίγματα, παγίδες, εκπλήξεις, αλλά και ψέματα.

Δε θα νομοθετήσει, όπως νομοθέτησε για το κοινωνικό μέρισμα, που ξαφνικά καταργήθηκε το ηλικιακό όριο.

Δε θα νομοθετήσει, όπως νομοθετεί για τον ΟΑ στη Θεσσαλονίκη, παραδίδοντάς τον και πάλι σε ένα δίκτυο διαφθοράς και διαπλοκής.

Δε θα νομοθετήσει με μια σειρά κακές πρακτικές που έχουν εισαχθεί από την αρχή της διακυβέρνησης.

Βέβαια, επειδή δεν είναι το θέμα που σηκώνει αφορισμούς και γενικότητες, θέλω να θυμίσω στην κυρία Μπακογιάννη, η οποία έφυγε από την αίθουσα, ότι όσοι έχουν την δυνατότητα να διαχειρίζονται μόνοι τους τον λογαριασμό της Δ.Ε.Η., να πηγαίνουν οι ίδιοι να τον πληρώνουν και να γνωρίζουν πως εξελίσσεται, έχουν καταλάβει ήδη το ποσοστό της αύξησης σε μια Δ.Ε.Η. που διέπεται από την αλήθεια εσωτερικού και την αλήθεια εξωτερικού.

Δεν γίνεται διαφορετικά, δεν στέκει με την κοινή λογική των ανθρώπων που επεκτείνεται και στην πολιτική, στο εξωτερικό να είναι μια κερδοφόρος επιχείρηση με 800 εκατ. € για το 2019 και 1,2 δισ. € για το 2020 και εντός της χώρας να είναι μια «πληγή» για την οποία, μάλιστα, γίνονται και Χρηστομάθειες ότι δεν πρέπει να μιλάμε.

Θέλω να σας παρακαλέσω, και απευθύνομαι στη Γενική Γραμματέα, την κυρία Σδούκου, αν μπορείτε να μου εξηγήσετε, πώς γίνεται, πώς στέκει με ποια λογική, ενώ τον Φεβρουάριο του 2019 η κυβέρνηση ΣΥΡΙΖΑ ξεκίνησε ίσως ένα από τα πιο σημαντικά βήματα που χρειάζονται για να μπορούμε να υποστηρίζουμε πραγματικά ένα Εθνικό Σχέδιο για την Ενέργεια και το Κλίμα, όταν ξεκίνησε τη συζήτηση για την αναθεώρηση του ειδικού χωροταξικού για τις Ανανεώσιμες Πηγές Ενέργειας στην ύπαρξη και λειτουργία των οποίων βασίζετε πολλά για την προστασία του περιβάλλοντος, του Κλίματος και της ενεργειακής επάρκειας, να έχει «παγώσει».

Την ίδια ώρα που «έχει παγώσει» συμβαίνει το εξής: Θέλω να μας επιβεβαιώσετε ότι ισχύουν τα εξής δεδομένα. Ότι έχουμε θέσει ως εθνικό στόχο την παραγωγή 6,4 GW από Ανανεώσιμες Πηγές Ενέργειας.

 Περιέργως πώς, το 1/6 αυτού του στόχου 1013 Μεγαβάτ εντοπίζεται με βάση τα κενά που έχουν δημιουργηθεί στους χωροταξικούς προσδιορισμός σε ένα βουνό στο Βέρμιο, στην Ημαθία. Δυσανάλογα, ετεροβαρές νούμερο για τη βιώσιμη ανάπτυξη μιας περιοχής, με δυσμενείς προεκτάσεις και στο νομό Κοζάνης.

Για τα 465 Μεγαβάτ έχουν ήδη προκύψει ωριμάνσεις, και μάλιστα το θέτω ως ερώτημα, αν είναι και έτοιμα να εγκατασταθούν. Με κορωνίδα όλων αυτών το γεγονός ότι στους Δήμους Βέροιας και Νάουσας- που έχουν εκφρασθεί και οι τοπικές κοινωνίες μέσω των δημοτικών συμβουλίων, σας διαβεβαιώ μη εκλεγμένων με το ΣΥΡΙΖΑ, έχουν εκφραστεί ομόφωνες αποφάσεις για την μη συνέχιση αυτών των σχεδίων- θα πρέπει να εγκατασταθούν 700 ανεμογεννήτριες σε ένα νόμο!

Με το χωροταξικό σχέδιο – ξαναλέω- που ξεκίνησε το Φεβρουάριο του 2019, να έχει «παγώσει» και εμμέσως πλην σαφώς- σαφέστατα βέβαια, γιατί είναι πολιτική σας απόφαση- να ενισχύεται η δημιουργία μονάδων φυσικού αερίου. Στη Θεσσαλονίκη για παράδειγμα, ΕΛΠΕ, ELPEDISON και νέες επενδύσεις στον φυσικό αέριο, που συμφωνούμε τουλάχιστον με βάση τα στοιχειώδη, ότι δεν εντάσσεται στις Ανανεώσιμες Πηγές Ενέργειας ή και αυτό μπορεί να είναι μια Νεοδημοκρατική πραγματικότητα;

Έτσι, λοιπόν, καταλήγω ότι από αυτές τις 700 ανεμογεννήτριες, ένα παράδειγμα στο νομό Ημαθίας, θα εγκατασταθούν πέντε Φαραονικού τύπου ανεμογεννήτριες, ισχύος 4,2 Μεγαβάτ, ακριβώς στο σημείο όπου ολοκληρώνεται η πίστα ενός από τα βιωσιμότερα χιονοδρομικά κέντρα της χώρας, τα Τρία-Πέντε Πηγάδια. Εκεί που τελειώνει η πίστα που καταλήγει το lift θα έχει διπλά εγκατασταθεί το φαραονικό- δεν το λέω πολιτικά, το λέω τεχνικά- θα είναι μια από τις μεγαλύτερες κατασκευές που θα έχουν υπάρξει σε αυτή τη χώρα. Στην ουσία; Καταστρέφοντας τη λειτουργία του χιονοδρομικού κέντρου Τρία -Πέντε Πηγάδια.

Αυτή είναι η πολιτική σας; Αυτό είναι το Εθνικό Σχέδιο για την Ενέργεια και το Κλίμα;

Να ενισχύετε το φυσικό αέριο, να κρατάτε «παγωμένο» το χωροταξικό, να παίζετε το παιχνίδι των εντυπώσεων, όπως το συνηθίζετε με την Δ.Ε.Η., για να προχωρήσουμε τι;

 Σε μια πολιτική που θα λέει «πάμε χωρίς σχέδιο και όπου μας βγάλει;» Και βέβαια, οι χορηγοί μας θα είναι οι μόνοι που θα είναι ευχαριστημένοι, όπως η ΤΕΡΝΑ η οποία είναι σχεδόν συνοδοιπόρος, συνεταίρος επιχειρηματικός και αναπτυξιακός σύμβουλος της κυβέρνησης;

Σας ευχαριστώ.

**ΝΙΚΟΛΑΟΣ ΤΑΓΑΡΑΣ (Προεδρεύων των Επιτροπών):** Και εμείς ευχαριστούμε. Ο κ. Κοτρωνιάς, έχει το λόγο.

**ΓΕΩΡΓΙΟΣ ΚΟΤΡΩΝΙΑΣ:** Ευχαριστώ, κύριε Πρόεδρε. Το Εθνικό Σχέδιο για την Ενέργεια και το κλίμα, είναι και πρέπει να γίνει το Σύνταγμα της ανάπτυξης της χώρας μας για τα επόμενα είκοσι χρόνια.

Θα επικεντρωθώ σε ένα θέμα, απ' όλα όσα ακούστηκαν από τον κ. Υπουργό και τους Γενικούς Γραμματείς, γιατί με τη μέχρι σήμερα εμπειρία μου ως Δημάρχου δίνω μεγάλη σημασία στο χωροταξικό σχεδιασμό των πόλεων.

Ο χωροταξικός, λοιπόν, αυτός σχεδιασμός των πόλεων, συνδυαζόμενος με τις βιοκλιματικές αναπλάσεις και παρεμβάσεις μπορεί να παρέμβει ακριβώς εκεί που παράγεται το μεγαλύτερο μέρος της ρύπανσης κάθε μορφής.

Η λειτουργία του αστικού περιβάλλοντος, η οργάνωση του ζωής, η οργάνωση των μετακινήσεων, των ωραρίων, των χώρων κοινωνικής συνάθροισης, των δημόσιων συγκοινωνιών κ.λπ., είναι θέματα που με ικανοποίηση άκουσα, ότι αποτελούν προτεραιότητα του Εθνικού Σχεδιασμού για την Ενεργεία και το Κλίμα.

Επιτρέψτε μου να επισημάνω ότι, κατά την άποψή μου, υπάρχουν τρία πολύ σημαντικά θέματα πάνω στα οποία θα πρέπει να δράσουμε από δω και πέρα. Πρώτα απ' όλα, στην παραγωγή ενέργειας από ΑΕΠ, στην εξοικονόμηση σε όλα τα επίπεδα και με κάθε τρόπο και στον αστικό βιοκλιματικό σχεδιασμό.

Κοιτάξτε, ως Πρόεδρος και Αντιπρόεδρος για πολλά χρόνια στην Επιτροπή Περιβάλλοντος της ΚΕΔΕ σας καταθέτω την εμπειρία μου σε τέσσερα συγκεκριμένα θέματα.

Πρώτον, στο Πρόγραμμα «ΕΞΟΙΚΟΝΟΜΩ». Το πρόγραμμα αυτό το σκεφτήκαμε, το ξεκινήσαμε από την Αυτοδιοίκηση, το κάναμε νόμο και το κάναμε πρόγραμμα. Είναι ένα πρόγραμμα που μετεξελίχθηκε στο «Εξοικονομώ κατ’ οίκον». Το «Εξοικονομώ κατ’ οίκον» πρέπει να στηριχθεί με κάθε τρόπο και να προχωρήσει.

Δεύτερον, στο σχέδιο για τη βιώσιμη αστική κινητικότητα. Είχα την τιμή να είμαι ένας από τους συντάκτες αυτού του σχεδίου, του ΣΒΑΚ, όπως το λέμε και αυτό νομίζω ότι πρέπει να γίνει με κάθε τρόπο εφαρμοσμένο και χρηματοδοτούμενο πρόγραμμα, μέσα από τα προγράμματα του Υπουργείου Εσωτερικών ή και άλλα, στους Δήμους της χώρας.

Τρίτον, στις ενεργειακές κοινότητες. Πρόσφατα και ευχαριστώ πάρα πολύ την κ. Σδούκου, που ανταποκρίθηκε αμέσως στο κάλεσμά μας, διοργανώσαμε, ως Τοπική Αυτοδιοίκηση, γιατί μέχρι πρότινος, κύριε Πρόεδρε, είχα και την ιδιότητα αυτή, στη Λαμία ένα πολύ σημαντικό Συνέδριο για την εξάπλωση των ενεργειακών κοινοτήτων στην Ελλάδα, με πολύ καλά αποτελέσματα.

Θεωρώ, λοιπόν, ότι οι ενεργειακές κοινότητες πρέπει να επεκταθούν, να τις γνωρίσει ο κόσμος και να διευκολυνθεί από το Υπουργείο η εφαρμογή τους σε όλα τα επίπεδα.

Επίσης, θέλω να αναφερθώ στη χρήση της αβαθούς γεωθερμίας, που είναι κάτι που υπάρχει παντού και είναι πολύ εύκολο να αξιοποιηθεί. Πρέπει να ενισχυθεί, γιατί το αρχικό κόστος είναι αρκετά μεγάλο, μέσα από κρατικές επιδοτήσεις, για όλα τα νέα κτίρια, τουλάχιστον τα δημόσια που γίνονται.

Εμείς έχουμε ένα πολύ καλό παράδειγμα, το μέγαρο της ΔΕΥΑΛ, στη Λαμία, το οποίο λειτουργεί εδώ και πέντε χρόνια με βιοκλιματικό σχεδιασμό και άριστα αποτελέσματα, τα οποία αξίζει να αποτελέσουν παράδειγμα και για άλλα κτίρια.

Θέλω να κλείσω με μια ευχή, ότι το σχέδιο που έχει τη μορφή του συντάγματος, όπως είπα, για την ανάπτυξη της χώρας μας, θα πρέπει να γίνει δράση. Δράση προς όφελος του περιβάλλοντος, προς όφελος των πολιτών της Ελλάδος και προς όφελος της πατρίδας μας.

Ευχαριστώ.

**ΝΙΚΟΛΑΟΣ ΤΑΓΑΡΑΣ (Προεδρεύων των Επιτροπών):** Κι εμείς ευχαριστούμε. Ο κ. Απόστολου, έχει λόγο.

**ΕΥΑΓΓΕΛΟΣ ΑΠΟΣΤΟΛΟΥ:** Ευχαριστώ, κύριε Πρόεδρε. Αγαπητοί συνάδελφοι, όπως θα διαπιστώσατε, από συμφωνίες, νομοθεσίες και γενικά πρωτοβουλίες, πάμε καλά. Το ζήτημα είναι, ότι είμαστε πολύ πίσω στην πράξη. Για παράδειγμα, είμαστε η χώρα με τεράστιες ενεργειακές δυνατότητες σε Ανανεώσιμες Πηγές Ενέργειας- από τις πρώτες θα έλεγα στην Ευρώπη- και είμαστε όμως από τις τελευταίες στην εκμετάλλευσή τους και αυτό δεν βελτιώνεται, κύριε Υπουργέ, με το σχέδιο που μας παρουσιάσατε. Είμαστε η χώρα που ακόμη λειτουργούν παράνομες χωματερές και ακόμα συζητάμε για το πώς θα διαχειριστούμε, όχι το σύνολο των στερεών αποβλήτων, αλλά μόνο το 15% των αστικών αποβλήτων.

Βεβαίως, δεν μπορεί να διαφωνήσει κανείς με τις προσπάθειες και την πορεία αντιμετώπισης της κλιματικής αλλαγής και ιδιαίτερα της μείωσης των εκπομπών αερίου του θερμοκηπίου. Πρέπει όμως να δούμε, όχι μόνο τα «εργαλεία» που χρησιμοποιούνται, αλλά και τις οικονομικές και κοινωνικές παράπλευρες απώλειες, που σημαίνει, ότι όχι μόνο δίκαιη και ισόρροπη για όλους τους κλάδους, αλλά και εξισορρόπηση των απωλειών που προκύπτουν σε περιοχές.

Είναι πραγματικά θετική η δέσμευση για το κλείσιμο των λιγνιτικών Μονάδων, για την περιοχή όμως δεν ειπώθηκε πως θα υπάρξει η ανάλογη αποκατάσταση. Η φράση, κύριε Υπουργέ, «μετάβαση με τρόπο δίκαιο για τις ενεργειακές περιοχές» δεν λύνει τίποτα, ιδιαίτερα σε μια περιοχή που ακόμη και σήμερα είναι η «πρωταθλήτρια» στην ανεργία.

Υπάρχουν πολλά, λοιπόν, προβλήματα και πολλά μεγάλα περιβαλλοντικά ζητήματα και εμείς ακόμα, δυστυχώς, βρισκόμαστε στις «ασκήσεις επί χάρτου». Ζητήματα που δεν μπορούμε, σώνει και καλά, να τα φορτώνουμε στην κλιματική αλλαγή. Δεν αμφισβητώ βέβαια, ότι είναι πλέον δεδομένη και είναι αυτή που επηρεάζει τη λειτουργία της φύσης, όμως ειδικά στη Μεσόγειο και στην Ελλάδα, οι κλιματικές συνθήκες, η βλάστηση και το «ανάγλυφο» δημιουργούν και ένα ιδιαίτερο τοπικό μικροκλίμα και είναι αυτό που έχει σχέση με το μέγεθος των φαινομένων που προξενούν την υποβάθμιση του περιβάλλοντος, αλλά και τις τεράστιες καταστροφές στις υποδομές και κυρίως στις ανθρώπινες απώλειες.

Σε αυτές τις καταστάσεις αρχικός πρωταγωνιστής και βασικός υπεύθυνος- είτε με την παρουσία του είτε με την απουσία του- είναι ο άνθρωπος- είτε ατομικά είτε ως συλλογική οντότητα. Μην φορτώνουμε, για παράδειγμα, στη φύση τις δασικές πυρκαγιές, μόνο όταν προκαλούνται από κεραυνούς και αυτές είναι ελάχιστες οι περιπτώσεις. Εμείς, η ανθρώπινη συμπεριφορά από τον «πολίτη εμπρηστή» μέχρι την «Πολιτεία παρατηρητή», τις προκαλούμε. Οι δυνατές βροχές, ως φυσικό φαινόμενο, εμφανίζονται τακτικά σε πολλά μικροκλίματα της χώρας μας, το μέγεθος όμως της καταστροφής που προκαλούν έχει σχέση με την πρότερη ανθρώπινη συμπεριφορά, δηλαδή την αποψίλωση των ορεινών όγκων από τις πυρκαγιές, αλλά και την μετέπειτα συμπεριφορά, από την μη-λήψη των απαραίτητων αντιπλημμυρικών μέτρων, μέχρι το νομιμοφανές μπάζωμα των ρεμάτων. Τα έχουμε ζήσει αυτά δεκαετίες τώρα.

Κύριε Υπουργέ κλείνω με μια ερώτηση. Αναφέρατε στο σχέδιο σας, για παρεμβάσεις στην αειφορική διαχείριση των δασών. Τα σχέδια που ανακοινώθηκαν πριν λίγες μέρες από την Πολιτική Προστασία- «Δαρδάνος» για τις πλημμύρες και «Ιόλαος» για τις πυρκαγιές- τα γνωρίζετε;

Δηλαδή θέλω να πω, έχει υπάρξει καμία συνεννόηση μαζί σας από την πλευρά του Υπουργείου Προστασίας του Πολίτη και εάν ναι, κρίνετε ότι αυτά θα βοηθήσουν στο σχέδιο που μας παρουσιάσατε και ίσως αύριο-μεθαύριο, το εξειδικεύσετε για το κλίμα;

**ΝΙΚΟΛΑΟΣ ΤΑΓΑΡΑΣ (Προεδρεύων των Επιτροπών):** Ευχαριστούμε πολύ τον συνάδελφό κ. Απόστολου, το λόγο έχει κύρια Σούκουλη.

 **ΣΟΥΚΟΥΛΗ –ΒΙΛΙΑΛΗ ΜΑΡΙΑ –ΕΛΕΝΗ (ΜΑΡΙΛΕΝΑ):** Ευχαριστώ πολύ κύριε Πρόεδρε, η Ευρωπαϊκή Πολιτική Ενέργειας με το τρίπτυχο 20 -20-20 είναι ένας στρατηγικός στόχος που πρέπει να πετύχουμε. Δεν υπάρχει χρόνος για χάσιμο. Άλλωστε και η αντιμετώπιση της Κλιματικής Αλλαγής και των συνεπακόλουθων καταστροφικών της επιπτώσεων αποτελεί ένα ζήτημα άμεσης προτεραιότητας. Εγώ αυτό που θα ήθελα να δούμε είναι ότι εκτός από την ηλιακή και την αιολική ενέργεια, έτσι όπως τις αναφέραμε στις ΑΠΕ υπάρχει και η γεωθερμία. Ως μέλος και της Ειδικής Επιτροπής Ερευνάς και Τεχνολογίας έχουμε καλέσει κάποιους επιστήμονες μέσα από τα Iνστιτούτα που μας μίλησαν για την γεωθερμία.

 Στην Ελλάδα τα αποθέματα γεωθερμικής ενέργειας βρίσκονται στις σεισμογενείς περιοχές – κι εμείς στην Κορινθία έχουμε ζήτημα - και βεβαίως είναι πάρα πολλές περιοχές στα νησιά μας. Νομίζω, λοιπόν, ότι αντιλαμβάνεστε ότι στον χωροταξικό σχεδιασμό θα μπορούσαμε να δούμε περιπτώσεις γεωθερμίας περισσότερο από αυτές της αιολικής ενέργειας κυρίως σε περιοχές υψηλού φυσικού κάλλους που θα μπορούσαμε να αναπτύξουμε εναλλακτικό τουρισμό. Ήδη, ο Πρωθυπουργός έχει δηλώσει ότι θα αναθεωρήσει την εθνική στρατηγική για την ενέργεια και το κλίμα σηματοδοτώντας και την πολιτική μας βούληση να δράσουμε άμεσα και αποτελεσματικά, με ξεκάθαρο αναπτυξιακό πρόσημο και με επίκεντρο τον άνθρωπο. Ευχαριστώ.

 **ΝΙΚΟΛΑΣ ΤΑΓΑΡΑΣ (Προεδρεύων των Επιτροπών**): Το λόγο έχει ο κ. Τσίπρας.

 **ΤΣΙΠΡΑΣ ΓΕΩΡΓΙΟΣ:** Ευχαριστώ, κύριε Πρόεδρε. Έχει γίνει αναφορά από τον Υπουργό τον κ. Χατζηδάκη στη συνεδρίαση της Επιτροπής με τη Δ.Ε.Η. μια μάλλον ατυχής αναφορά σε πρόχειρο ΕΣΕΚ που είχαμε καταθέσει εμείς.

Εξηγήθηκε και από συναδέλφους μου, ότι το ΕΣΕΚ δεν ήταν καθόλου πρόχειρο, άλλωστε αν ήταν πρόχειρο δεν θα μπορούσε να περάσει από την Κομισιόν και στη ουσία αυτό που έχουμε σήμερα μπροστά μας είναι το ίδιο ΕΣΕΚ με αλλαγμένους ορισμένους αριθμούς προβλέψεις και νούμερα. Ως μελέτη επί της ουσίας δεν έχει αλλάξει και δεν θα μπορούσε άλλωστε.

 Πιστεύω εάν υπάρχει μια προχειρότητα είναι ακριβώς η δουλειά που έγινε το τελευταίο διάστημα, όπως πρόχειρο ήταν και το περί 40 δισεκατομμυρίων επενδύσεων μέσα στα επόμενα δυο χρόνια το οποίο υποθέτω δεν έχει προκύψει από καμία απολύτως

 Κυρίως, δεν υπάρχει καμία πρόβλεψη πού θα καταναλωθούν αυτά τα 40 δισεκατομμύρια, αν θα είναι απλά για εισαγωγές ή αν θα είναι για επενδύσεις και εδώ όσον αφορά ελληνικά προϊόντα.

 Νομίζω είναι προφανές αυτό το οποίο έγινε και θα προχωρήσουμε μετά στην ουσία είναι ακριβώς το αντίθετο από ό,τι λειτουργήσαμε εμείς και ακριβώς το αντίθετο από ό,τι λειτούργησαν οι περισσότερες χώρες της Ε.Ε..

 Υπήρχε διακήρυξη για το 2028 απολιγνιτοποίησης το οποίο κατά παραγγελία μετά άλλαξε και το ΕΣΕΚ, αλλά τα πράγματα δεν γίνονται έτσι και δεν πρέπει να γίνονται έτσι, είναι παντελής έλλειψη σοβαρότητας. Ακόμα και αν κατατεθεί και έχουμε το νέο ΕΣΕΚ και ίσως πρέπει να γίνει θα πρέπει να υπάρξει μια ουσιαστική μελέτη από κατάλληλες Επιτροπές σε βάθος χρόνου να καταλήξουμε σε ένα πιο ολιστικό πρόγραμμα αντιμετώπισης Κτηματικής Αλλαγής σε ό,τι αφορά την Ελλάδα και τα ιδιαίτερα χαρακτηριστικά της για τα οποία πρέπει να υπάρξει μια σοβαρή συζήτηση.

 Η πρώτη επισήμανση που θέλω να κάνω είναι ότι η απολιγνιτοποίηση δεν είναι το όλον του προβλήματος. Το αποτύπωμα άνθρακα από την ενέργεια συνολικά είναι περί το 40% και από αυτά ένα μεγάλο τμήμα είναι ο λιγνίτης και το πετρέλαιο.

 Οι εξοικονομήσεις σε ό,τι αφορά το αποτύπωμα άνθρακα που μπορεί να γίνουν από όλες τις υπόλοιπες δραστηριότητες συνολικά είναι μεγαλύτερες ακόμα και αν μηδενίζαμε σήμερα τον λιγνίτη , με βάση έναν ορισμένο σχεδιασμό δεκαετία της εικοσαετίας ή μέχρι το 2050, όπου φιλοδοξούμε να έχουμε μηδενικό αποτύπωμα άνθρακα ως χώρα.

Αυτό όμως απαιτεί έναν ολιστικό σχεδιασμό που βάζει τους πάντες μέσα. Δεν είναι μόνο η ενεργειακή βιομηχανία, είναι οι μεταφορές, είναι η θέρμανση κτιρίων, είναι η ναυσιπλοΐα, είναι η αεροπλοΐα, είναι κυρίως η εξοικονόμηση στα οποία λίγα βήματα έχουν γίνει μέχρι τώρα. Για παράδειγμα -και αναφέρθηκε προηγουμένως- δεν μπορεί να υπάρχει σχεδιασμός και πριν το σχεδιασμό, στην ουσία, να προχωράμε όπως-όπως σε μία ορισμένη ιδιωτικοποίηση των πάντων στο χώρο των δικτύων. Να πω ένα συγκεκριμένο παράδειγμα. Είμαστε μία χώρα που έχει και πολύ μικρό ποσοστό μέσο μεταφοράς σταθερής τροχιάς, κυρίως τρένα, πρέπει να είμαστε τελευταίοι στην Δυτική Ευρώπη και είμαστε και από τους τελευταίους σε ό,τι αφορά την αεριοποίηση της χώρας. Με ενδιαφέρει συγκεκριμένα το δεύτερο εδώ.

Με την ιδιωτικοποίηση των δικτύων, δεν θα προχωρήσει γρηγορότερα η αεριοποίηση της χώρας. Η εμπειρία μας και εδώ στην Ελλάδα και σε άλλες χώρες είναι ότι αεριοποίηση με ιδιωτικά δίκτυα, δεν προχωράει. Αλλά δεν μπορούμε να έχουμε ένα ολιστικό σχεδιασμό χωρίς να δούμε πώς θα προχωρήσει η αεριοποίηση ως μεταβατικό καύσιμο μέχρι το 2050 ή λιγότερο. Από αυτή την άποψη -και δεν θέλω να επισημάνω απλά την προχειρότητα της Κυβέρνησης- λέει ότι γίνονται βήματα απολύτως σπασμωδικά, επικεντρώνεται μία συζήτηση γύρω από το ζήτημα της ΔΕΗ και πετάγεται ένα πυροτέχνημα που ονομάζεται απολιγνιτοποίηση, που αποτελεί κατά τη γνώμη μου δυστυχώς το φερετζέ μίας παντελούς έλλειψης σχεδιασμού, για το ζήτημα της μετάβασης σε μία πράσινη οικονομία , που είναι ένα πολύ σοβαρό ζήτημα.

Επιτρέψτε μου να σας πω μία Γερμανική εμπειρία. Στη Γερμανία από τον Ιούνιο του 2018 που συγκροτήθηκε η σχετική επιτροπή, μία μεγάλη επιτροπή με περίπου 300 σοφούς, ειδήμονες δηλαδή από μία σειρά πεδία, όχι μόνο την ενεργειακή βιομηχανία, διότι δεν μπορούσε να γίνει αλλιώς, της πήρε σχεδόν οκτώ-εννέα μήνες να καταλήξει σε πόρισμα, κατέληξε σε πόρισμα τον Φεβρουάριο του 2019, δόθηκε το πόρισμα στην κυρία Μέρκελ, υπήρχαν συζητήσεις, διαβουλεύσεις κ.τ.λ.. Δεν μπορούμε να φτιάχνουμε ΣΕΚ στο πόδι και δεν μπορούμε να πετάμε πυροτεχνήματα στο πόδι. Από την απολιγνιτοποίηση μέχρι τα 40 δισ. στις επενδύσεις, μέχρι οτιδήποτε άλλο, θέλει ένα σοβαρό σχεδιασμό.

Από την πλευρά μας είμαστε εδώ, αφού υποτίθεται ο στόχος είναι κοινός, λέω, όμως, ότι τα συνθήματα ή τα πυροτεχνήματα του στιλ «απολιγνιτοποίηση» δεν βοηθούν ούτε εμάς ούτε πολύ περισσότερο τον ελληνικό λαό να καταλάβει πού βρίσκονται τα προβλήματα. Σχετικό πρόβλημα είναι και η ιστορία όλη με τα ηλεκτρικά αυτοκίνητα, επειδή ανέφερα το θέμα των μέσων σταθερής τροχιάς. Είναι πιο σημαντικό ζήτημα να λυθεί η έλλειψη των μέσων σταθερής τροχιάς, παραπάνω πολύ παραπάνω από το 50% της Ελλάδας δεν έχει τρένα που θα αντικαθιστούσε ένα τεράστιο μέρος ρυπογόνων αυτοκινήτων και άλλων μέσων, από το ζήτημα των ηλεκτρικών αυτοκινήτων, το οποίο και αυτό θέλει έναν ορισμένο σχεδιασμό, διότι χρειάζεται υποδομές. Σήμερα, αν δεν κάνω λάθος, η πρώτη χώρα είναι η Νορβηγία, όπου νομίζω ένα στα δύο ή ένα στα τρία αυτοκίνητα που σήμερα αγοράζονται στη Νορβηγία, είναι ηλεκτρικά, αλλά προσέξτε, έχει καλύψει όλα τα υπόλοιπα προβλήματα, έχει κάνει τεράστια βήματα σε σχέση με μας σε όλα τα υπόλοιπα και κάνει και αυτό. Λοιπόν, επιμένω στο θέμα του σχεδιασμού, ώστε να υπάρξει μια ορισμένη συναίνεση.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Ευχαριστούμε. Το λόγο έχει ο κ. Μπούμπας.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Ευχαριστώ πολύ, κύριε Πρόεδρε. Κυρίες και κύριοι συνάδελφοι, για μία ακόμη φορά ελπίζω να μη μείνει ως έκθεση ιδεών. Κατ’ αρχάς για να είμαστε ρεαλιστές, αυτό που πριν από 150 χρόνια από την έναρξη της βιομηχανικής επανάστασης και την αύξηση της θερμοκρασίας του πλανήτη, δεν ευθύνεται μόνο ο ανθρώπινος παράγοντας, είναι και ο πλανήτης που ανά χιλιάδες χρόνια αμύνεται, αν θέλετε, απέναντι σε κάποιες κλιματολογικές αλλαγές, που η ίδια η Γη επιβάλει.

Αν θυμάστε όλοι με τη Συνθήκη του Κιότο του 1995, η Ελλάδα υποσχέθηκε να πάει σε μείωση εκπομπών ρύπων. Πολλά κράτη δεν εφάρμοσαν τη Συνθήκη του Κιότο και παρά ταύτα πληρώσαμε τα αντίστοιχα πρόστιμα. Μη θεωρούμε, όμως, ότι η Ευρώπη είναι άμοιρη ευθυνών. Υπάρχει πολύ μεγάλη ευθύνη της Γηραιάς ούτε οι ευρωπαίοι είναι οι ευαίσθητοι γύρω από το κλίμα. Σήμερα αν δεν προχωρήσει σε γενναία βήματα η Ευρωπαϊκή Ένωση μέχρι χρονικό ορίζοντα το 2050, θα χάσει αρκετά δισ. ευρώ και για αυτό το λόγο πλέον έχει πάει σε μία αλλαγή πολιτικής σε ό,τι αφορά την κλιματική αλλαγή. Χάσαμε μία μεγάλη ευκαιρία μέσα από το προηγούμενο εταιρικό σύμφωνο πλαισίου ανάπτυξης, να βελτιώσουμε το οδικό δίκτυο. Εδώ έχασαν και άλλα κράτη, όπως κυρίως Αυστρία, Ολλανδία, Βέλγιο δηλαδή κυρίως χώρες της κεντρικής Ευρώπης, όπου και εκεί ευθύνονται κατά πολύ για το πρόβλημα που έχουμε με την αύξηση των εκπομπών του διοξειδίου του άνθρακα.

Το νέο εταιρικό σύμφωνο πλαίσιο ανάπτυξης που έρχεται με χρονικό ορίζοντα το 2027 το ξέρετε πολύ καλά ότι θα δώσει κάποια χρήματα περίπου στο 1,4 δισ. που αφορά την αξιοποίηση των ανθρώπινων πόρων και δη τις ευάλωτες ομάδες, γιατί η Ευρωπαϊκή Ένωση κρούει τον κώδωνα του και μέσω ιατρικών εταιρειών ότι θα υπάρχουν αναπνευστικά προβλήματα στους ανθρώπους λόγω της αύξησης της θερμοκρασίας κυρίως στα μεγάλα αστικά κέντρα.

Επενδύει επίσης στο θέμα της πράσινης ανάπτυξης σε νέες μορφές επιχειρήσεων και το τρίτο κομμάτι, είναι το μεταποιητικό στάδιο με περιβαντολλογικούς όρους στην αγροδιατροφή. Άρα, πρέπει να ρίξουμε μια βαρύτητα, καθώς το 70% της παραγωγής τροφίμων πρέπει να αυξηθεί τα επόμενα χρόνια, λόγω της ραγδαίας αύξησης του πληθυσμού της γης από 7,5 δις σε 9,5 δις.

 Όμως, εδώ έγιναν ουσιαστικά λάθη- και το ξέρετε- σε ό,τι αφορά στην απονιτρωποίηση που δεν προχωρήσαμε, γιατί πρέπει να γίνει μια αγρανάπαυση για να έχουμε μια παραγωγή στα χωράφια- μετά την αγρανάπαυση- και να πάμε σε νέες μορφές καλλιέργειας που θα είναι και πιο αποδοτικές και πιο ποιοτικές, με καλύτερα χαρακτηριστικά, πιο ανταγωνίσιμες.

 Άρα λοιπόν, κατά πόσο είμαστε έτοιμοι εμείς να προχωρήσουμε σε τέτοιου είδους επιχειρήσεις αγροδιατροφής που επενδύονται από το εταιρικό σύμφωνο πλαισίου ανάπτυξης μέχρι το 2027.

 Πάμε στο θέμα των πλαστικών. Πόσο είμαστε έτοιμοι να το αντιμετωπίσουμε; Η απόφαση της Ελλάδας- το γνωρίζετε πολύ καλά, κύριε Υπουργέ- θα καταργηθούν τα πλαστικά σε ένα χρόνο. Σε χρονικό ορίζοντα μέχρι το 2025 το 25% σε ένα πλαστικό μπουκάλι θα πρέπει να είναι ανακυκλώσιμο, μετά το 30% και ούτω καθεξής. Άρα, πρέπει να κάνουμε ένα διαφορετικό πλάνο για την βιομηχανία μας σε ό,τι αφορά στα πλαστικά.

 Πρέπει να γίνει- κατ’ εμέ- ένα παρατηρητήριο, όπου θα μελετιούνται και θα παίρνουμε κάποια στοιχεία από κάποιες βιομηχανίες και βιοτεχνίες, για να υπάρχει πλέον αυτό το λεγόμενο φίλτρο σε πολλές βιομηχανίες και στην Ελλάδα. Κοιτάμε τα του οίκου μας. Η Ελλάδα είναι πολύ μικρή στο πόσο επηρεάζει στο όλο γίγνεσθαι της κλιματικής αλλαγής, αλλά θα ήταν καλό, να υπάρχει ένα παρατηρητήριο επιστημόνων, που θα μελετά τις εκπομπές αερίων, έστω από τις εναπομείναντες βιομηχανίες. Δεν φταίει για όλα βέβαια ο ανθρώπινος παράγοντας. Πρέπει όμως, να παρθούν κάποια άμεσα μέτρα.

Περιβαλλοντική εκπαίδευση στα σχολεία. Δεν έχει μπει αυτό το μάθημα στα σχολεία. Ύστερα, ανακύκλωση μπαταριών. Ένα μεγάλο ζήτημα στην Ελλάδα.

Αλλά, πώς μπορούμε να μιλάμε για κλιματική αλλαγή, με αφορμή και τη σύσκεψη που έγινε, όπου πήρε μέρος και ο πρωθυπουργός, όταν μέχρι πριν από λίγες μέρες, πληρώσαμε πάλι 24 εκατομμύρια ευρώ σε πρόστιμα, σε ό,τι αφορά στη διαλογή, καθώς η διαλογή δεν γίνεται στο κύτταρο, μιλάω για τις ανεξέλεγκτες χωματερές, ακόμη δεν είμαστε σε ένα καλό στάδιο και γι' αυτό πρέπει να επισπεύσουν τις διαδικασίες.

 Πως είναι δυνατόν να μιλάμε σήμερα για γεωθερμία, όταν η γεωθερμία, κυρίες και κύριοι συνάδελφοι, δεν θεωρείται ανανεώσιμη πηγή ενέργειας. Είναι ένας παλιός νόμος που τη θεωρεί ως μεταλλευτική δραστηριότητα. Άρα λοιπόν εμείς, πώς θα αξιοποιήσουμε μέσω του Ινστιτούτου Γεωλογικών και Μεταλλευτικών Ερευνών, από το ΙΓΜΕ, την γεωθερμία, όταν στην γεωθερμία πρέπει να αλλάξει ο νόμος για να πάμε σε παραγωγές θερμοκηπίων, να οργανώσουμε αγροκτήματα. Η γεωθερμία θεωρείται μετάλλευμα. Δεν θεωρείται ζεστό νερό, ως ανανεώσιμη πηγή. Πρέπει να αλλάξει αυτό.

 Πώς είναι δυνατόν, να μην λαμβάνουμε υπόψη στοιχεία, όπως από το Εθνικό Αστεροσκοπείο Αθηνών, το πανεπιστήμιο βορείου Αιγαίου, για τα τοξικά απόβλητα και να μην έχουμε ήδη προχωρήσει σε καθαρισμό, κυρίως σε ποτάμια και λίμνες. Είναι εστίες μόλυνσης. Σας φέρνω για παράδειγμα τον Στρυμόνα. Το πανεπιστήμιο βορείου Αιγαίου μιλάει για τοξικά και με την αλόγιστη χρήση φυτοφαρμάκων, είναι ένα πολύ μεγάλο ζήτημα που πρέπει να παρθούν άμεσα μέτρα. Είναι πέντε εταιρίες που διακινούν όλα τα φυτοφάρμακα και επηρεάζουν τον πλανήτη.

 Πώς είναι δυνατόν, να θέλουμε να κάνουμε εξόρυξη στη Χαλκιδική και να μην λαμβάνουμε υπόψη το Εθνικό Κέντρο Διαπίστευσης, που το 2013 μιλάει ότι στην περιοχή του Στρυμονικού κόλπου, έχουμε 2936 φορές πάνω το αρσενικό από τα επιτρεπτά όρια.

 Και κλείνοντας, σήμερα μιλάμε για κλιματική αλλαγή. Έχω κάνει έκκληση στην επιτροπή προστασίας του περιβάλλοντος- και έγινε αποδεκτή- πως είναι δυνατόν να μιλάμε για κλιματική αλλαγή και να έχουμε δίπλα μας μια βόμβα. Μία βόμβα που λέγεται πυρηνικός αντιδραστήρας του Κοζλοντούι, με δύο αντιδραστήρες πεπαλαιωμένους του 1970, σοβιετικής κατασκευής και να έχουμε συνεχώς ατυχήματα με εκροές ραδιενέργειας.

 Είναι αδιανόητο η Κομισιόν, να μην έχει προχωρήσει στην αντικατάσταση του πυρηνικού αντιδραστήρα του Κοζλοντούι.

 Ζητάμε ενημέρωση και από τον Βούλγαρο πρέσβη μέσω του υπουργείου εξωτερικών, γιατί είναι μια βόμβα και θα είναι εφιαλτικά τα σενάρια.

 Ξέρετε, κοιτάμε τον κίνδυνο από αλλού και θα μας έρθει από αλλού, όπως λέει και ο λαός.

 Πυρηνικός αντιδραστήρας Κοζλοντούι στα Βαλκάνια. Είναι μία ωρολογιακή βόμβα για την ανθρωπότητα. Σας ευχαριστώ πολύ.

**ΓΕΩΡΓΙΟΣ ΒΛΑΧΟΣ(Προεδρεύων των Επιτροπών):** Το λόγο έχει ο κ. Φόρτωμας.

**ΦΙΛΙΠΠΟΣ ΦΟΡΤΩΜΑΣ:** Ευχαριστώ πολύ κύριε πρόεδρε. Αγαπητοί συνάδελφοι, στη συζήτηση που είχαμε στην επιτροπή αυτή επί του προσφάτως νόμου για την Δ.Ε.Η., την ΔΕΠΑ και για τα ενεργειακά θέματα, όπου πολλοί συνάδελφοί της αντιπολίτευσης κατήγγειλαν, ότι η κυβέρνηση δεν έχει σχέδιο για την ενέργεια, ο υφυπουργός δεσμεύτηκε, ότι σύντομα θα παρουσίαζε ενώπιον μας το εθνικό σχέδιο για την ενέργεια και το κλίμα. Και πράγματι αυτό κάνει σήμερα. Για άλλη μια φορά, λοιπόν, η Κυβέρνηση τηρεί τις δεσμεύσεις της, για άλλη μια φορά η Κυβέρνηση σχεδιάζει πολιτική με σύγχρονους όρους.

Στο ΕΣΕΚ, αναφορικά με το νέο ενεργειακό μοντέλο στη χώρα, βλέπουμε σαφείς ποσοτικοποιημένους στόχους και κυρίως βλέπουμε συγκεκριμένα μέτρα, οικονομικού ή κανονιστικού χαρακτήρα, για να επιτευχθεί αυτό το ενεργειακό μοντέλο, με άξονες, πρώτον, την ενίσχυση των ΑΠΕ σε όλο το φάσμα τους και δεύτερον την ενεργειακή αποδοτικότητα και φυσικά με στόχο την ενεργειακή ασφάλεια. Το ΕΣΕΚ προωθεί τομές για τη χώρα, οδηγώντας σε μια νέα λογική παραγωγής και κατανάλωσης ενέργειας, σε σχέση με το παρελθόν. Από το φάσμα αυτών των μέτρων, αλλά και των πολιτικών που προβλέπονται, γενικού και τομεακού χαρακτήρα, θα ήθελα να τονίσω κάποια καίρια πεδία.

Πρώτον, τη διασύνδεση των Κυκλάδων με την Ηπειρωτική Ελλάδα. Είναι ένα εμβληματικό και πολυαναμενόμενο έργο, το οποίο θα αλλάξει ολικά το ενεργειακό μοντέλο του νομού Κυκλάδων και των νησιών μας γενικά, που σήμερα εξαρτώνται από το πετρέλαιο, που είναι ρυπογόνο και έτσι ανοίγει νέα εποχή για τη νησιωτική Ελλάδα. Εάν μάλιστα η διασύνδεση του νομού Κυκλάδων συνδεθεί και με την προωθημένη αποθήκευση φυσικού αερίου στο λιμάνι της Σύρου και με μέτρα για τα έξυπνα λιμάνια, η ενεργειακή εξάρτηση των Κυκλάδων από το πετρέλαιο θα εξαλειφθεί τελείως και θα οδηγηθούμε σε μια νέα εποχή καθαρής ενέργειας για την νησιωτική Ελλάδα.

Δεύτερον, την προώθηση όλου του φάσματος των ΑΠΕ, προωθώντας και πηγές, που δεν έχουν προωθηθεί επαρκώς, όπως τη βιομάζα και το βιοαέριο, αλλά και τη γεωθερμία, ένα μέτρο που είναι εφικτό.

Τρίτον, αναδεικνύεται το ενεργειακό όραμα, ανά τομέα, όπως στον αγροτικό τομέα, στη ναυτιλία και τα λιμάνια, όπως και στον τουρισμό με συγκεκριμένες προτάσεις και μέτρα.

Στα παραπάνω πεδία, επιτρέψτε μου, τέλος, να δώσω έμφαση σε κάποια σημεία, στον αγροτικό τομέα, στα λιμάνια και στο βιώσιμο τουρισμό. Όσον αφορά στον αγροτικό τομέα, ανοίγονται νέες δυνατότητες για την πραγματική κυκλική οικονομία. Αξιοποιώντας κυρίως τη βιομάζα, μπορεί να γίνεται πλέον παραγωγή ενέργειας από τους αγρότες, ωστόσο απαιτείται να εξετάσουμε λύσεις για τις μικρές αγροτικές εκμεταλλεύσεις, που στην Ελλάδα είναι αρκετές, ιδίως στα νησιά της δικής μου περιφέρειας, του νομού Κυκλάδων.

Δεύτερον, έξυπνα λιμάνια, για τα οποία προβλέπουμε εγκαταστάσεις ηλεκτρικής φόρτισης και ηλεκτροκίνησης. Είναι πολύ σημαντικό να θέσουμε προτεραιότητα στις επενδύσεις. Πριν τα έργα ηλεκτροκίνησης, να δούμε, κατά προτεραιότητα, τα έργα υποδομής, που απαιτούνται, ώστε τα λιμάνια να πληρούν πρωτίστως τις ανάγκες λιμενικής ασφαλείας.

Τρίτον, βιώσιμος τουρισμός. Στο βιώσιμο τουρισμό απαιτείται συγκεκριμενοποίηση του μοντέλου, για το πώς θα διασφαλιστεί εξοικονόμηση ενέργειας. Πρέπει να δούμε συγκεκριμένα μέτρα, πιο ειδικά, όπως και κίνητρα. Τέλος, για το βιώσιμο τουρισμό κομβική παράμετρος είναι τα ενεργειακά αποδοτικά κτίρια. Εδώ θα ήθελα να κάνω μια επισήμανση, ίσως λίγο ρομαντική και με αυτήν θα ήθελα να κλείσω. Πριν προωθηθούν κατασκευαστικές παρεμβάσεις σε κτίρια για αναμόρφωση και ανακατασκευή, ώστε να είναι πιο αποδοτικά, να πάρουμε ως υπόδειγμα τα σπίτια παραδοσιακών οικισμών, όπου η εμπειρία ετών έχει κάνει πράξη την ενεργειακή εξοικονόμηση και την αποδοτικότητα.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Το λόγο έχει ο κ. Γκόκας.

**ΧΡΗΣΤΟΣ ΓΚΟΚΑΣ:** Σήμερα έχουμε μια πρώτη ενημέρωση, μια πρώτη εικόνα, για το Εθνικό Σχέδιο για την Ενέργεια και το Κλίμα, του οποίου πράγματι οι στόχοι είναι φιλόδοξοι και φυσικά προκύπτουν κάποια ερωτηματικά. Καταρχάς, πώς θα υλοποιηθεί; Η μια παράμετρος αφορά στους πόρους, που απαιτούνται, για την πραγματοποίηση τόσο φιλόδοξων στόχων. Η Δ.Ε.Η. θα συμμετέχει, απ' ό,τι έχει πει ο κ. Υπουργός, σ' αυτή τη διαδικασία.

Το Υπουργείο, η Κυβέρνηση θέλει τη Δ.Ε.Η. πρωταγωνιστή των ΑΠΕ. Άρα, υπάρχει ένα θέμα για τους πόρους από την ίδια τη Δ.Ε.Η. και φυσικά θα υπάρξουν και θα χρειαστεί να υπάρξει συμμετοχή του ιδιωτικού τομέα, όπου και εκεί θα πρέπει να δούμε μέχρι ποιο βαθμό θα μπορέσει να ανταποκριθεί.Υπάρχουν βέβαια κάποια θέματα, που ίσως δεν είναι αυτή τη στιγμή η ώρα να απαντηθούν, αλλά θα πρέπει να ληφθούν σοβαρά υπόψη.

 Το πρώτο θέμα αφορά το χωροταξικό σχεδιασμό. Π.χ. με τον σχεδιασμό μέχρι σήμερα, είχαμε την περίπτωση ανάπτυξης φωτοβολταϊκών πάρκων υψηλής αναλογικότητας και πάνω σε αυτό έχουμε κάνει συγκεκριμένη πρόταση, όταν συζητήσαμε το θέμα της Δ.Ε.Η., ή έχουμε το θέμα των αιολικών που χωροθετούνται με αταξία. Φτάνουν να τοποθετούνται γεννήτριες σε περιοχές που είναι συνιδιόκτητες, έχει συμβεί αυτό σε περιοχή της Άρτας, στην περιοχή του Γαβρόγου, σε περιοχές που αναπτύσσεται η κτηνοτροφία και θα έπρεπε, όλα αυτά να ληφθούν υπόψη στο σχεδιασμό, να μην είναι εις βάρος του πρωτογενή τομέα, ο οποίος σήμερα ο μοχλός για την παραγωγική και αναπτυξιακή ανασυγκρότηση της χώρας.

Μια άλλη παράμετρος, που στον αρχικό σχεδιασμό δεν είχε προβλεφθεί σωστά και εδώ, δημιούργησε προβλήματα μετά στους επενδυτές, με συνεχείς μειώσεις τιμών, ήταν τα ίδια τα τιμολόγια. Όμως, εδώ μπαίνει και μια άλλη παράμετρος.

 Άκουσα τα στοιχεία από την κυρία Σδούκου, για μεγάλη μείωση της τιμής του κόστους παραγωγής της παραγόμενης ενέργειας και αυτό είναι θετικό. Όμως από αυτό, ο καταναλωτής δεν έχει εισπράξει τίποτα. Απεναντίας, έχει επιβαρυνθεί.

Άρα λοιπόν, πέρα από την περιβαλλοντική διάσταση και την πράσινη ανάπτυξη, θα πρέπει να υπάρχει και η κοινωνική διάσταση και θα πρέπει να υπάρχει μια ισορροπία και αυτό ένα σοβαρό θέμα, το οποίο θα πρέπει να το έχουμε υπόψη και το ανέλυσε ο συνάδελφος κ. Αρβανιτίδης περισσότερο.

Θέλω τώρα, να προχωρήσω σε κάποια άλλα ζητήματα που έχουν να κάνουν με τα δίκτυα. Αναφέρθηκε το πρόβλημα κορεσμένων δικτύων. Εδώ να πω, ότι η Άρτα, επί έξι χρόνια είναι αποκλεισμένη από τις ΑΠΕ, ακριβώς, διότι υπάρχει κορεσμός το δίκτυο και δεν έχει τοποθετηθεί ακόμα ένας τρίτος υποσταθμός στο κέντρο υψηλής τάσης Αράχθου, με αποτέλεσμα, οι αγρότες, άλλοι φορείς παραγωγικοί, επαγγελματίες, να μην μπορούν να αναπτύξουν και να ενταχθούν στην εγκατάσταση των ΑΠΕ η οποία έχει και περιβαλλοντική διάσταση.

 Υπάρχουν μονάδες βιομάζας, έτοιμες, εγκεκριμένες, οι οποίες θα μπορούσαν να επεξεργαστούν απόβλητα κτηνοτροφικών μονάδων, που είναι πάρα πολλά στην περιοχή. Δηλαδή, το θέμα είναι σύνθετο. Είναι και περιβαλλοντικό και ενεργειακό.

Έχω κάνει μια ερώτηση από το Σεπτέμβρη και δεν έχει απαντηθεί, τι προβλέπεται να γίνει για το κορεσμένο δίκτυο της Άρτας και το πρόβλημα με τον υποσταθμό. Θα πρέπει να λυθεί άμεσα, διότι είναι η μια από τις δύο περιοχές σε όλη την Ελλάδα, που δεν μπορούν να αναπτυχθούν οι ΑΠΕ. Αυτό βέβαια, δημιουργεί και συνθήκες άνισου ανταγωνισμού στο κόστος παραγωγής των προϊόντων, αλλά και στερεί κάποιες επενδυτικές δραστηριότητες, με τα πολλαπλά αποτελέσματα που παράγουν αυτές οι δραστηριότητες.

Να πω και δύο λόγια για το «εξοικονομώ κατ΄ οίκον», το οποίο, στην πρώτη φάση, εννοώ πριν από το 2015, μάλλον πήγε καλύτερα. Έτσι όμως όπως εξελίχθηκε και το 2018, μετά από τέσσερα χρόνια καθυστέρηση, αλλά και το 2019, όπως εξελίχθηκε, ήταν ένα φιάσκο. Ήταν μια δοκιμασία για τον κλάδο των μηχανικών, για τους ανθρώπους που περίμεναν μήνες αυτό το πρόγραμμα. Πρέπει να υλοποιηθεί , από δω και πέρα, σε άλλη βάση.

Πρώτον, θα πρέπει να ενισχυθεί. Να υπάρχουν περισσότεροι πόροι, αλλά κυρίως, θα πρέπει να υπάρχει ένας χρόνος επαρκής και να μην είναι το κριτήριο η ταχύτητα στο πληκτρολόγιο. Να μπουν κριτήρια, τα οποία να έχουν να κάνουν με την ενεργειακή αναβάθμιση που πετυχαίνει η κάθε πρόταση, με οικονομικά κριτήρια του ενδιαφερόμενου, να υπάρχει επαρκής χρόνος να υποβάλλονται με άνεση, να αξιολογούνται, να ιεραρχούνται και να υλοποιούνται, ει δυνατόν και όλες οι προτάσεις, αλλά με μια σειρά, η οποία θα προκύπτει βάσει κριτηρίων και όχι από την ταχύτητα του πληκτρολογίου. Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Ευχαριστούμε τον κ. Γκόκα. Το λόγο έχει ο κ. Παπαηλιού.

**ΓΕΩΡΓΙΟΣ ΠΑΠΑΗΛΙΟΥ**: Συζητάμε σήμερα για το Eθνικό Σχέδιο Ενέργειας και κλίματος, το οποίο έχει κατατεθεί για διαβούλευση από την κυβέρνηση. Ένας από τους βασικούς πυλώνες και στόχους αυτού του σχεδίου, είναι η περίφημη απολιγνιτοποίηση. Δεν είναι βέβαιο, ότι η απολιγνιτοποίηση θα λύσει το πρόβλημα της μείωσης των εκπομπών αερίου, διοξειδίου του άνθρακα εν προκειμένω, τη στιγμή μάλιστα που στη χώρα μας ο λιγνίτης συνιστά βασικό καύσιμο και πρέπει να είμαστε ιδιαίτερα προσεκτικοί, παρά το γεγονός ότι συμφωνούμε πως η απολιγνιτοποίηση πρέπει να λάβει χώρα.

 Πρέπει όμως να είμαστε εξαιρετικά προσεκτικοί για λόγους ενεργειακής επάρκειας, αλλά και για το γεγονός ότι η υποκατάσταση του λιγνίτη από το φυσικό αέριο, όπως προβλέπεται από το ΕΣΕΚ, συνιστά κάτι το οποίο εισάγεται στη χώρα, σε αντίθεση με τον ίδιο το λιγνίτη. Εν πάση περίπτωση, επαναλαμβάνω, ότι η απολιγνιτοποίηση θα λάβει και πρέπει να λάβει χώρα.

Θέλω να θέσω δύο ερωτήματα που θα αποτελέσουν τη βάση της τοποθέτησής μου. Ο ακριβής χρόνος για το κλείσιμο των λιγνιτικών μονάδων, παραπέμπεται στο επιχειρησιακό σχέδιο της Δ.Ε.Η., το οποίο δεν έχει ακόμα ανακοινωθεί. Συνεπώς, στο συγκεκριμένο ΕΣΕΚ δεν περιλαμβάνεται το σχέδιο της Δ.Ε.Η., που θα ανακοινωθεί μετά από διαβούλευση.

Άρα, δεν είναι πλήρες. Βάσει του εθνικού σχεδίου για το κλίμα και την ενέργεια, που είχε καταρτισθεί επί κυβερνήσεως ΣΥΡΙΖΑ για την Μεγαλόπολη Αρκαδίας, που είναι και η εκλογική μου περιφέρεια, ο χρονικός ορίζοντας για τη διακοπή λειτουργίας της μονάδας 3 της Μεγαλόπολης, είχε σχεδιαστεί να γίνει το 2025 και της μονάδας 4, το 2035. Ο ίδιος ο Πρωθυπουργός και ο Υπουργός Ενέργειας έχουν εξαγγείλει το κλείσιμο της μονάδας 3 τους πρώτους μήνες του 2020 και της μονάδας 4, το 2025. Το ερώτημα που θέτω λοιπόν, είναι βάσει ποιων δεδομένων προχωράει ή θα προχωρήσει η κυβέρνηση στο κλείσιμο της μονάδας 3 τους πρώτους μήνες του 2020, τη στιγμή που η συγκεκριμένη μονάδα συνδέεται με την τηλεθέρμανση της Μεγαλόπολης, η οποία είναι σε εξέλιξη και της μονάδας 4, το 2025.

Το κυριότερο, αν υπάρχει και ποιος είναι ο σχεδιασμός για την μεταλιγνιτική εποχή, με την αποκατάσταση εδαφών αλλά και του να προσδοθεί μια άλλη αναπτυξιακή προοπτική στην περιοχή, όταν τέτοιος σχεδιασμός δεν υπάρχει μέχρι σήμερα. Πάντως, ο σχεδιασμός αυτός πρέπει να γίνει με τη διαβούλευση των τοπικών φορέων.

Ένα δεύτερο ερώτημα και σημείο της τοποθέτησής μου αφορά – όπως ελέχθη προηγουμένως και από συνάδελφο για την ανατολική Μακεδονία – το τι θα γίνει με τη γεωγραφική επέκταση του φυσικού αερίου στις πρωτεύουσες των νομών της Πελοποννήσου και όχι μόνον, αλλά στις πόλεις της Πελοποννήσου όπως είναι η Κόρινθος, το Άργος, το Ναύπλιο, η Τρίπολη, η Καλαμάτα. Αυτή η γεωγραφική επέκταση του στις μεγάλες πόλεις της Πελοποννήσου βάσει του σχεδιασμού της ΔΕΔΑ επρόκειτο να γίνει. Το ερώτημα είναι αν η ιδιωτικοποίηση της ΔΕΔΑ με το ν. 4643/19, δηλαδή, με την ιδιωτικοποίηση των δικτύων φυσικού αερίου, αν αυτός ο σχεδιασμός θα εξακολουθήσει να υλοποιείται.

Διαφορετικά, πώς θα εξασφαλιστεί και η επέκταση σε αυτές τις περιοχές των δικτύων; Βέβαια, και η επίτευξη χαμηλού κόστους εγκατάστασης και χρήσης των δικτύων χρήσης φυσικού αερίου μετά την ιδιωτικοποίηση των δικτύων; Σας ευχαριστώ πολύ.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Το λόγο έχει ο κ. Ακτύπης.

**ΔΙΟΝΥΣΙΟΣ ΑΚΤΥΠΗΣ:** Ευχαριστώ πολύ, κύριε Πρόεδρε. Πράγματι, το σχέδιο το οποίο αναπτύξαμε σήμερα είναι φιλόδοξο και έτσι πρέπει να είναι.

 Θεωρώ ότι ακούστηκαν διάφορα, αλλά εκείνο το οποίο μου προκαλεί εντύπωση είναι ότι κάθε φορά που έχουμε μία Επιτροπή ή μια συζήτηση για ένα θέμα, οι συνάδελφοι της Αντιπολίτευσης βρίσκουν πάντα ένα τρόπο να επανέρχονται σε ζητήματα τα οποία νομίζω ότι έχουν συζητηθεί και έχουν εξηγηθεί.

Αναφέρονται οι ιδιωτικοποιήσεις της ΔΕΠΑ, όταν είχαμε ολόκληρη συνεδρίαση της Ολομέλειας στην οποία τα συζητήσαμε, αλλά δεν μας λένε πως ιδιωτικοποιήσαν τη ΔΕΣΦΑ και ήθελαν να ιδιωτικοποιήσουν τα ΕΛΠΕ. Μας λένε, για παράδειγμα, ότι έχουμε κυβερνητικούς εργολάβους, όταν γνωρίζουν πολύ καλά, τι ακριβώς είχαν πράξει με το οδικό δίκτυο, το οποίο ενώνει την Πάτρα με τον Πύργο. Ξέρετε ότι είμαι από τη Ζάκυνθο και αντιμετωπίζουμε τεράστια προβλήματα, γιατί έπρεπε να το δώσουν σε συγκεκριμένο επιχειρηματία και το «έσπασαν» σε οκτώ με δέκα εργολαβίες.

Αυτοί συνέδεσαν τα βοσκοτόπια με συγκεκριμένους επιχειρηματίες.

Θεωρώ, λοιπόν, ότι είναι άκομψο κάθε φορά που έχουμε μία Επιτροπή να θέλουμε μέσα σε ένα ζήτημα το οποίο μας απασχολεί να εντάξουμε όλα τα υπόλοιπα μόνο και μόνο για να κάνουμε εντυπώσεις.

Το λόγο, όμως, τον έλαβα για να αναφέρω κάποια προβλήματα τα οποία αντιμετωπίζει η ιδιαίτερη πατρίδα μου, η Ζάκυνθος. Επί τη ευκαιρία, είχα επισκεφθεί και το Υπουργείο Περιβάλλοντος για όλα αυτά τα ζητήματα. Στη Ζάκυνθο, θέλω να πω, ότι δεν έχει λυθεί ούτε το θέμα των απορριμμάτων. Δεν υπάρχει νερό στο νησί, αλλά είναι υφάλμυρο, με ό,τι αυτό συνεπάγεται, ακόμη, για τον πρωτογενή τομέα, που αντιλαμβάνεστε ότι όταν ποτίζεις φυτά, αυτά ξηραίνονται.

Θα πρέπει να ξέρετε ότι ό,τι δραστηριότητες γίνονται, γίνονται μέσω των πλαστικών μπουκαλιών με ένα νερό, το οποίο καταλαβαίνετε τα προβλήματα που έχει. Με αυτό πλένονται οι Ζακυνθινοί, με αυτό μαγειρεύουν. Δεν μπορώ να καταλάβω πώς λέμε ότι θα αντικαταστήσουμε τα πλαστικά και θα πάμε στο γυαλί. Πώς θα γίνεται στη Ζάκυνθο αυτή η μεταφορά με τεράστιους τόνους, μιας και το νερό δεν μπορεί, πραγματικά, να χρησιμοποιηθεί; Είναι ένα ζήτημα το οποίο θα πρέπει να το δούμε.

Το άλλο θέμα το οποίο υπάρχει, είναι ότι ένα μεγάλο του δικτύου είναι σε αμιαντοσωλήνες. Αυτό μας δημιούργησε τεράστια προβλήματα και το καλοκαίρι και κάθε καλοκαίρι μας δημιουργεί προβλήματα. Ένας βιολογικός, ο οποίος υπάρχει, είναι στα όρια του, εδώ και τριάντα χρόνια. Πρέπει να δημιουργηθούν καινούργιοι βιολογικοί στη Ζάκυνθο και να γίνει επέκταση του συγκεκριμένου βιολογικού. Θα πρέπει να δούμε πώς μπορεί να υπάρξει χρηματοδότηση, γιατί γνωρίζουμε ότι όλα τα ευρωπαϊκά προγράμματα έχουν «κλείσει».

Εκείνο, λοιπόν, το οποίο θα έλεγα είναι ότι αντιμετωπίζουμε ένα τεράστιο πρόβλημα, το οποίο απαιτεί λύσεις. Και γι' αυτό το λόγο θα ήθελα να ρωτήσω, εάν υπάρχει κάποιος σχεδιασμός, εάν υπάρχει κάτι το οποίο αφορά σε τέτοιες περιοχές, που βρίσκονται στην κατάσταση την οποία βρίσκονται.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Το λόγο έχει ο κ. Ζαχαριάδης.

**ΚΩΝΣΤΑΝΤΙΝΟΣ ΖΑΧΑΡΙΑΔΗ**Σ: Ευχαριστώ, κύριε Πρόεδρε. Τα πράγματα για τη χώρα μας και την ευρύτερη περιοχή, τα επόμενα χρόνια, είναι απολύτως καθαρά. Θα μπορέσουμε να φτιάξουμε μια χώρα που θα είναι ανθεκτική, παρ' όλες τις προκλήσεις που αντιμετωπίζουμε. Ανθεκτική στις ελλειμματικές ανακατατάξεις, τις γεωστρατηγικές ανακατατάξεις, στις οικονομικές προκλήσεις, στα θέματα της τεχνολογικής μετάβασης.

 Νομίζω ότι η ίδια η πραγματικότητα και ο τρόπος με τον οποίο γίνεται η συζήτηση στο δημόσιο λόγο δείχνει ότι δεν υπάρχει απολύτως σαφές σχέδιο, ο λόγος για τον οποίο πιάσαμε τους κλιματικούς και περιβαλλοντικούς στόχους για το 2020, δεν είναι το οργανωμένο σχέδιο που είχε η χώρα, όλα τα τελευταία χρόνια, αλλά είναι η οικονομική κρίση και η οικονομική καταστροφή, η οποία συρρίκνωσε την οικονομία μας περίπου κατά 25%.

Άρα, την ώρα που η χώρα βγαίνει από την κρίση, την ώρα που όλο και μεγαλύτερα τμήματα της κοινωνίας ισορροπούν και ξεκινάνε να βγαίνουν μπροστά, πρέπει να δούμε πως θα ξεκινήσει η επανεκκίνηση της οικονομίας. Κάποιοι έλεγαν για προβλέψεις, για ανάπτυξη 4%, όμως δεν φαίνεται εφικτό, ο στόχος των προϋπολογισμών είναι στο 2008.

Πώς αυτό θα συμβαδίζει με τους κλιματικούς, περιβαλλοντικούς και κοινωνικούς στόχους που θα τεθούν;

Άρα, χρειάζεται συζήτηση σε βάθος, αναγνώριση του προβλήματος, αντίληψη ότι μπαίνουμε σε έναν πολύ ανταγωνιστικό κόσμο με πολλές αλλαγές και μεταβολές να συμβαίνουν και απόλυτη συναίσθηση, ότι αλλαγές, μετατοπίσεις και προσαρμογές δεν κάνουμε σήμερα ή χθες, τις αφήνουμε ως χρέος περιβαλλοντικό και κλιματικό στις μελλοντικές γενιές.

Πολλά ζητήματα στην ευρύτερη περιοχή μας, αλλά και στην καθημερινότητά μας είναι απολύτως συνδεδεμένα με την κλιματική αλλαγή και με τις ανακατατάξεις που η κλιματική αλλαγή φέρνει. Τέτοιο, είναι το ζήτημα του προσφυγικού, μεταναστευτικού και θα έχουμε έκρηξη των προσφυγικών, μεταναστευτικών ροών όχι επειδή θα γίνεται για κάποια χρόνια Κυβέρνηση η Ν.Δ. και μετά ο ΣΥΡΙΖΑ ή μετά Ν.Δ. ή δεν ξέρω τι, αλλά γιατί αυτά είναι τα δεδομένα των μετακινήσεων του παγκόσμιου πληθυσμού που αποτυπώνονται στις εκθέσεις του ΟΗΕ.

 Μιλάμε για ένα άλλο περιβάλλον αγροτοδιατροφικής ασφάλειας με τις ποικιλίες και τα είδη που θα μπορούν να καλλιεργούνται και να αποδίδουν αυτές οι καλλιέργειες, καθώς αλλάζει με ταχύτητα ο αγροδιατροφικός χάρτης. Μιλάμε για άλλο ενεργειακό κόστος και άλλες ενεργειακές ανάγκες όταν θα έχεις πιο πυκνά και πιο ακραία καιρικά φαινόμενα, είτε αυτό είναι το καλοκαίρι, είτε κατά την χειμερινή περίοδο.

 Μιλάμε για σημαντικές μεταβολές σε ένα απολύτως κρίσιμο πεδίο για την Ελλάδα, όπως είναι ο τουρισμός που καλύπτει περίπου το 17% του εγχώριου ΑΕΠ, με ό,τι αυτό σημαίνει για την οικονομία μας, για τις ακτές μας, για την διάβρωση των ακτών και την επόμενη μέρα.

 Η αλήθεια είναι ότι τα τελευταία χρόνια έχουν γίνει σπουδαία βήματα στην περιβαλλοντική ευαισθητοποίηση και στη χώρα μας, που ήμασταν πάρα πολύ πίσω σε ευρωπαϊκό επίπεδο. Είναι απολύτως σημαντικό το γεγονός ότι ο κόσμος συζητάει, διαδηλώνει, προβληματίζεται, σκέπτεται, πληροφορείται, λαμβάνει υπ' όψιν τον παράγοντα περιβάλλον και στην μακροδιάσταση του και στη μικρότερη διάσταση του. Εάν μου επιτρέπεται, βλέπω ότι με την πολιτική που θέλετε να ακολουθήσετε εσείς αντί να ανακτάτε δυνατότητες και εργαλεία παρέμβασης στην κλιματική πολιτική για το παρόν και το μέλλον, εσείς αποχωρείτε από αυτή την συζήτηση και από αυτή την διαδικασία. Όταν ιδιωτικοποιείτε τα δίκτυα, όταν ιδιωτικοποιείτε βασικές υποδομές, όταν δίνεται χώρος πρωτοβουλία που δεν θα είναι ελεγχόμενη από την κεντρική διοίκηση, είτε με τη μία, είτε με την άλλη κυβέρνηση, πώς θα ενισχύεται ο παρεμβατικός ρόλος και οι αποφάσεις που θα πρέπει να παίρνουν τα κράτη.

Τέλος, επειδή αυτές τις μέρες διεξάγεται στην Μαδρίτη μιας σπουδαίας συζήτηση, η 25η διάσκεψη των μερών για την κλιματική αλλαγή νομίζω, ότι σαν Ελλάδα μπορούμε και πρέπει να πιέσουμε ώστε να παρθούν νομικά, δεσμευτικές αποφάσεις για τους τερματικούς στόχους. Καλό είναι να λέγονται λόγια, αλλά πρέπει να δούμε τη διάσταση του κλίματος και της αλλαγής στην παγκόσμια κλίμακα και να δούμε ότι εάν δεν αντιμετωπίσουμε εγκαίρως τα ζητήματα, θα βρεθούμε μπροστά σε τεράστιες δυσκολίες. Ευχαριστώ.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Το λόγο έχει ο κ. Σιμόπουλος.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Κύριε Πρόεδρε, κατά κανόνα στις Επιτροπές, προσπαθώ να μην επεκτείνομαι σε άλλα θέματα, αλλά δεν με αφήνουν να «αγιάσω», γιατί έγιναν αναφορές στον ΟΑΣΘ οι άνθρωποι που έχουν την πλήρη ευθύνη για την κατάρρευσή του, οι άνθρωποι που αν δεν άλλαζε η Κυβέρνηση και η Διοίκηση, στο τέλος οι Θεσσαλονικείς θα μεταφέρονται με REO.

Αναφέρθηκαν στην περικοπή των επιδομάτων οι συνάδελφοι οι οποίοι φρόντισαν τον όποιο δημοσιονομικό χώρο. Είχαν δημιουργήσει να τον δώσουν προεκλογικά στις Ευρωεκλογές και η παρούσα Κυβέρνηση, φρόντισε να δημιουργήσει χώρο, να δώσει επιδόματα και βέβαια, να μειώσει φόρους.

Αναφέρθηκαν, επίσης στη Δ.Ε.Η. οι άνθρωποι οι οποίοι την έφτασαν στα πρόθυρα της κατάρρευσης. Θα μπορούσα να μιλήσω για τις «χαριτωμενιές» του τύπου «Μπάτσοι, γουρούνια, δολοφόνοι» δεν το κάνω, όμως και μπαίνω στο θέμα.

Η Αξιωματική Αντιπολίτευση και γενικά η Αριστερά, έχει μια τάση να διαβουλεύεται. Η διαβούλευση των συγκεκριμένων ανθρώπων και της Αριστεράς, είναι, ουσιαστικά ο «φερετζές», το άλλοθι της μη παραγωγής έργου. Για να παραχθεί ένα έργο, πρέπει να υπάρχει διαβούλευση, γρήγορη, σύντομη, ουσιαστική και να παίρνονται αποφάσεις και αυτό κάνει η Κυβέρνηση.

Έρχομαι τώρα σε συγκεκριμένα ερωτήματα. Ξεκινάω από ένα ερώτημα το οποίο, πραγματικά, έθεσε μια συνάδελφος από την Αξιωματική Αντιπολίτευση. «Βλέπω, πολύ χαμηλό το ποσοστό της γεωθερμίας».

Κύριε Υπουργέ, υπάρχει ένα πλαίσιο, πρέπει να βελτιωθεί. Στην Ελλάδα και ειδικά στην βόρεια Ελλάδα, έχουμε πολύ σημαντικά γεωθερμικά πεδία και δεν βλέπω να έχουν την ανάλογη συμμετοχή στον προγραμματισμό τον οποίον αναφέρατε.

Δεύτερον. Έρχομαι στη Μεσοχώρα, που από ό,τι ξέρω το προχωράτε, αλλά όπως σας ανέφερε και ένας άλλος συνάδελφος, δεν ακούω τίποτα για τη Συκιά και για τον Αχελώο. Θυμίζω, ότι το Συμβούλιο της Επικρατείας, απέρριψε πολύ μεγάλη εκτροπή του Αχελώου. Το 2012-2014, έγιναν καινούργιες μελέτες για μια πολύ ήπια εκτροπή της τάξεως των 250 εκατομμυρίων κυβικών. Αυτό, είναι κάτι διαφορετικό. Θα βοηθήσει την Θεσσαλία, θα δώσει πνοή και στο φράγμα της Συκιάς και θα ήθελα να ξέρω τη θέση σας, εκτός από τη Μεσοχώρα και για το θέμα αυτό. Επίσης, ακούσαμε, ότι για κάποιες αποφάσεις της Ε.Ε., για την απολιγνιτοποίηση που αφορούν σε κονδύλια 100 δισεκατομμυρίων ευρώ για όλη την Ε.Ε.. Τι συμβαίνει στην κατεύθυνση αυτή; Πόσο συμμετέχουμε στις αποφάσεις; Πότε θα γνωρίζουμε τι θα γίνει με αυτά τα 100 δισεκατομμύρια;

Τέλος, ακούω - δεν το ξέρω, δεν είμαι ειδικός - ότι οι δύο μονάδες στη δυτική Μακεδονία, μπορούν να χρησιμοποιηθούν με υλικό τη βιομάζα. Από την άλλη, ακούω, ότι τα ποσά της βιομάζας τα οποία παράγουμε δεν μπορούν να καλύψουν τις δύο αυτές μονάδες.

Υπάρχουν προτάσεις για συγκεκριμένη αύξηση των ποσών της βιομάζας που μπορούμε να παράγουμε, ακόμη και μέσα από τα δάση με πλήρη σεβασμό, βέβαια, στο περιβάλλον. Θα ήθελα τις απαντήσεις σας και για αυτά. Σας ευχαριστώ πολύ.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Το λόγο έχει ο κ. Πάνας.

**ΑΠΟΣΤΟΛΟΣ ΠΑΝΑΣ:** Εγώ θα ήθελα, κυρίως να μείνω για το θέμα της κλιματικής αλλαγής το οποίο, νομίζω, είναι κομβικής σημασίας και για τους Έλληνες πολίτες και για το μέλλον και της βιωσιμότητας της χώρας και είναι πολύ σημαντικό, γιατί από την περιοχή από την οποία προέρχομαι, από τη Χαλκιδική, υπέστησαν δραματικές επιπτώσεις των ακραίων καιρικών φαινομένων τους τελευταίους μήνες. Ειδικότερα, η χαλαζόπτωση και οι καταστροφικές πλημμύρες των τελευταίων μηνών, δημιούργησαν τεράστια προβλήματα στο νομό μας και σε οδικά δίκτυα και σε ιδιωτικές υπηρεσίες και σε αγροτικές εκτάσεις που πασχίζουν τώρα να επανενταχθούν στην παραγωγή για να μπορέσουν να επιβιώσουν.

Είναι επιστημονικά αποδεδειγμένο, ότι τα φαινόμενα αυτά μελλοντικά και ολοένα θα εκδηλώνονται όσο και πιο συχνά γίνεται, πράγμα που με την καλώς εννοούμενη έννοια του φόβου, πρέπει να μας δημιουργήσει και να μας ταρακουνήσει όλους, τα ανάλογα αντανακλαστικά.

 Καταρχάς, πρέπει να ξεκαθαρίσουμε ότι, η κλιματική αλλαγή που βιώνουμε είναι καθαρά ανθρωπογενής και προέρχεται 100% από τον άνθρωπο και την παράβασή του από το φυσικό περιβάλλον. Επομένως, χρειάζεται να αντιστρέψουμε τη δραστηριότητα αυτή με μια σειρά από δράσεις και στρατηγικές που είναι άμεσα εφαρμόσιμες.

 Για να μη σας κουράσω, θα πω επιλεκτικά κάποιες δράσεις τις οποίες προτείνω. Πρώτα από όλα, είναι η διάθεση σημαντικών πόρων για την προστασία του περιβάλλοντος και την προώθηση της έρευνας και της καινοτομίας.

Δεύτερον, η βελτίωση υφιστάμενης κατάστασης με την αύξηση της ενεργειακής απόδοσης των δημόσιων κτιρίων, των ιδιωτικών κτιρίων και των κατοικιών, καθώς και των χώρων εγκατάστασης των μικρομεσαίων επιχειρήσεων.

 Είναι ξεκάθαρα, η προώθηση της έρευνας, της καινοτομίας και η εφαρμογή νέων τεχνολογιών και μεθόδων για κοινωνικές συμπεριφορές και η στήριξη και αποζημίωση όσων πλήττονται από την κλιματική αλλαγή με έναν ανασχεδιασμό των δράσεων για την αντιμετώπιση των κινδύνων αυτών.

 Τελειώνοντας, θέλω να πω ότι, μέσα σε όλα αυτό, πρέπει να καταθέσουμε και μια πρόταση για ουσιαστική ενίσχυση του πρωτογενή τομέα, με στόχο την μακροπρόθεσμη βιωσιμότητα του οικοσυστήματος. Εξ΄ ου και τώρα επιβάλλονται στρατηγικές προσαρμογής για τις δυσμενώς επιπτώσεις της μεταβλητότητας του κλίματος και των αλλαγών στη γεωργική παραγωγή με την υιοθέτηση των νέων τεχνολογιών, την υιοθέτηση των μεθόδων ανακύκλωσης - που είδα και πιο πριν - και την αποτελεσματική χρήση νερού και εδάφους, για την μικρότερη κατανάλωση της ενέργειας.

 Περιμένουμε λοιπόν, να δούμε το Εθνικό Σχέδιο και να έχουμε μια καλύτερη ενημέρωση σαν Επιτροπή. Σας ευχαριστώ πάρα πολύ.

 **ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Σας ευχαριστούμε, κ. Πάνα.

 Το λόγο έχει ο κ. Χιονίδης και κλείνουμε με τον κ. Σαντορινιό.

 **ΣΑΒΒΑΣ ΧΙΟΝΙΔΗΣ:** Σας ευχαριστώ, κύριε Πρόεδρε. Κύριοι Υπουργοί, κυρία και κύριε Γραμματέα, είναι σημαντικό το ότι υπάρχει ένα καλογραμμένο, πλέον, paper, το οποίο αναφέρεται στα θέματα των δράσεων που πρέπει να γίνουν για την κλιματική αλλαγή. Βέβαια, οι δύο τομείς που πρέπει να γίνει ξεκάθαρο - και θα πω παρακάτω γιατί το λέω - είναι η προστασία από τις παρεπόμενες συνέπειες, στις ήδη υφιστάμενης κατάστασης της κλιματικής αλλαγής και δεύτερο, τι μέτρα πρέπει να πάρουμε για τη μείωση της κλιματικής αλλαγής, που εν πολλοίς διαπραγματεύεται και το «LIFE-IP» που έχει άλλα εφτά χρόνια μπροστά του. Αλλά, ο χρόνος είναι πολύ πειστικός.

 Ένα θέμα στο οποίο θα ήθελα να αναφερθώ είναι πρώτα απ' όλα, το ζήτημα της ανθρώπινης ζωής. Ξέρουμε ότι στις αστικές περιοχές ζει το 80% του πληθυσμού. Άρα η βαρύτητα σε πρώτη φάση και ως μέτρο προστασίας από τις παρεπόμενες συνέπειες τις κλιματικής αλλαγής με την αύξηση της θερμοκρασίας, είναι ότι - τα καλοκαίρια ειδικά - όταν έχουμε παράταση δύο-τριών ημερών, πέραν των συνήθων χρονικών περιθωρίων στους καύσωνες, θα έχουμε πάρα πολλούς θανάτους.

Αυτό είναι κάτι το οποίο θα πρέπει να προσέξουμε και αυτό μπορεί να γίνει με καλές πρακτικές που έχουν γίνει στην Ελλάδα, ώστε να μπορέσουμε άμεσα και δραστικά να μπούμε στο θέμα των πόλεων.

 Ένα δεύτερο κομμάτι στο οποίο θα ήθελα να αναφερθώ και είναι επίσης το ίδιο επικίνδυνο για την ανθρώπινη ζωή, είναι τα αιωρούμενα μικροσωματίδια, τα οποία πολλές φορές είναι και πιο επικίνδυνα από τα βενζόλια και το διοξείδιο του άνθρακα, για τα οποία θα πρέπει να ληφθεί ιδιαίτερη μέριμνα. Χαίρομαι πραγματικά που γράφεται τουλάχιστον, σχεδιασμός στη ρυμοτομία των πόλεων.

 Παρακαλώ ας ληφθεί υπόψη ως πρόταση, ότι θα πρέπει πέραν των ρυμοτομικών σχεδίων και των τοπογραφικών, σε νέα σχέδια - γιατί πιστεύουμε στην Ελλάδα της ανάπτυξης - να υπάρχει υποχρεωτικός βιοκλιματικός σχεδιασμός όλων των σχεδίων.

 Ένα τρίτο κομμάτι για το οποίο θα ήθελα να αναφερθώ, είναι ότι σήμερα ξέρουμε ποιες είναι οι συνθήκες. Υπάρχουν όμως μοντέλα πρόβλεψης και υπάρχει η δυνατότητα με πολύ απλούς τρόπους πλέον - μέσω των drones, με τα μηχανήματα και της υπολογιστικές μηχανές που υπάρχουν - να έχουμε μοντέλα πρόβλεψης, αυξάνοντας τη δυνατότητα που έχουμε να αξιοποιήσουμε τα στοιχεία.

Λέγοντας να αξιοποιήσουμε τα στοιχεία, είναι πάρα πολύ σημαντικό, ότι για να έχουμε στοιχεία, θα πρέπει να έχουμε περισσότερους μετεωρολογικούς σταθμούς, οι οποίοι είναι φθηνοί. Θα πρέπει να υπάρχει μια διασπορά, πέραν του Αστεροσκοπείου Αθηνών, πέραν της γεωργίας, πέραν και άλλων φορέων οι οποίοι έχουν μετεωρολογικούς σταθμούς, να έχουμε πλήρη στοιχεία, γιατί αυτά θα είναι το in-put σε όλη την υπόθεση. Πάνω σε αυτό, λοιπόν, προτείνω ότι τώρα στο ξεκίνημα, επειδή είναι κάτι πολύ σημαντικό και ξεκινάμε δυναμικά ή επανεκκινούμε δυναμικά, σκεφτείτε την υπόθεση της διαδικασίας του blockchain ως ένα μέσο, που μας δίνει πλέον τη δυνατότητα, να διαχειριστούμε πληροφορία με διαφάνεια, να χειριστούμε μεγάλο όγκο πληροφορίας και, μάλιστα, στη λογική του αποκεντρωμένου καθολικού.

Ένα ερώτημα τελευταίο, στο οποίο θα ήθελα, να αναφερθώ, είναι ότι το μεταβατικό στάδιο είναι το φυσικό αέριο και μιλάμε για ένα option, τουλάχιστον, 30 ετών. Υπό αυτή την έννοια προχωρούμε και σε γεωτρήσεις.

 Όταν, λοιπόν, θέλουμε αυτό, γιατί επιμένουμε τόσο πολύ στα ηλεκτρικά αυτοκίνητα, στην ηλεκτροκίνηση, που δε λέω «να την αφήσεις απέξω», αλλά για ποιο λόγο δε χρησιμοποιούμε CNG για μέσα στις πόλεις;

Εναλλακτικές λύσεις, οι οποίες δίνουν σαφώς χαμηλότερο ρυθμό αιωρούμενων σωματιδίων, έχουν σαφώς μικρότερη κατανάλωση και μικρότερο αποτύπωμα CO2, ώστε να μπορέσουμε, λαμβανομένου υπόψη ότι ο μέσος χρόνος ενός αυτοκινήτου είναι τα 7 έτη.

Θα ήθελα, να διατυπώσω μια σκέψη και πρόταση. Αυτούς τους χώρους, που λειτουργούσε ο λιγνίτης και παρήγαγε ρεύμα, εκεί μήπως σαν ενδιάμεσο χρόνο μπορούμε, να δούμε το κομμάτι της αεριοποίησης των λιγνιτικών αποθεμάτων ως απορρίμματα, τα οποία θα μπορούσαν, να δώσουν εναλλακτικά και ζεστό νερό, να αξιοποιήσουμε τις ήδη υφιστάμενες εγκαταστάσεις τηλεθέρμανσης με ένα πολύ χαμηλό κόστος και με θετικό αποτύπωμα προς το περιβάλλον, μέχρι να μπορέσουμε, να φτάσουμε στο τέλος της ηλεκτρικής ενέργειας, το οποίο το βλέπω θετικά, είναι ένας στόχος. Σωστά υπερβατικούς στόχους βάζουμε, για να πετύχουμε το ανώτατο εφικτό, αλλά μέχρι τότε θα μπορούσε, να αξιοποιηθεί και να δώσουμε θετικό αποτύπωμα στο περιβάλλον για αυτές τις περιοχές και να είναι πιο δίκαιη αυτή η κατανομή, στην οποία προχωρούμε.

Κλείνω με μια πρόταση. Κανένα πρόγραμμα, το οποίο αφορά οποιαδήποτε θέματα για το περιβάλλον και την κλιματική αλλαγή, δε γίνεται κατανοητό, όταν είναι σε ξύλινη επιστημονική γλώσσα. Προτείνω, λοιπόν, κύριε Υπουργέ, κύριοι Γραμματείς, να γίνει εκλαΐκευση. Βάλτε ανθρώπους να εκλαϊκεύσουμε, να περάσουμε στον κόσμο, που θα το ρουφήξει αμέσως, γιατί το πρώτο θέμα που αφορά, ειδικά, στους νέους στις μετρήσεις που γίνονται, με ποσοστό 60% είναι η κλιματική αλλαγή.

 Δεύτερον, ας δώσουμε την ευκαιρία σε αυτούς, που θα ζήσουν αυτές τις εποχές τις μεταλιγνιτηκές, τα μικρά παιδιά να γίνουν παραμύθια με σκίτσα, ώστε να καταλάβουν τη μεγάλη ανάγκη και να αποτελέσουν ένα «μοχλό πίεσης» προς τους μεγαλύτερους. Σας ευχαριστώ για την υπομονή σας.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Εμείς ευχαριστούμε. Ολοκληρώνουμε τις τοποθετήσεις των συναδέλφων με τον κ. Σαντορινιό. Κύριε Σαντορινιέ έχετε το λόγο.

**ΝΕΚΤΑΡΙΟΣ ΣΑΝΤΟΡΙΝΙΟΣ:** Ευχαριστώ, κύριε Πρόεδρε.

Η αλήθεια είναι ότι δεν είχα σκοπό, να μιλήσω, αλλά επειδή άκουσα πολλά και, κυρίως, από τον κ. Σιμόπουλο, ο οποίος μας κατηγόρησε για διάφορα, αλλά δε θα μείνω σε αυτό.

Βέβαια, άκουσα το φοβερό ότι «η Κυβέρνηση αυτή δεν κάνει διαβούλευση, κάνει πράξη» και ότι «εμείς μόνο διαβουλευόμαστε». Αυτό είπατε, κ. Σιμόπουλε. Δηλαδή, είναι κακό, να διαβουλευόμαστε με την κοινωνία. Αυτό είναι το πρόβλημά σας;

 Δε θέλετε, να διαβουλεύεστε με την κοινωνία, θέλετε, να διαβουλεύεστε με τα συμφέροντα, στα οποία πουλάτε τα φυσικά μονοπώλια της χώρας;

 Πουλάτε τον ΑΔΜΗΕ, πουλάτε το ΔΕΔΔΗΕ, πουλάτε τη Δ.Ε.Η., πουλάτε το Δίκτυο του Φυσικού Αερίου, πουλάτε την αεριοποίηση του φυσικού αερίου.

 Ουσιαστικά, πλέον, η Κυβέρνηση και το Κράτος, το Δημόσιο χάνει τον έλεγχο στο φυσικό αέριο και θα πούμε για το φυσικό αέριο και τι προβλέπεται μέσα στο ΕΣΕΚ. Αυτό, ακριβώς, συμβαίνει. Με αυτούς ξέρετε, να διαβουλεύεστε. Μάλλον ξέρετε καλύτερα, να διαβουλεύεστε με αυτούς και όχι με την κοινωνία.

Το δεύτερο ζήτημα που μας βάλατε, είναι ότι «εμείς καταστρέψαμε τη Δ.Ε.Η.». Αλήθεια, ακούσατε το Διευθύνοντα Σύμβουλο της Δ.Ε.Η. στη Νέα Υόρκη, σε μια προσπάθεια να πουλήσει, τι είπε; Είπε ότι «έχει 800 εκατ. λειτουργικά κέρδη για το 2020 και 1 δισ. για το 2021».

Τη μοσχοπουλάει έξω, αλλά εδώ μέσα την καταστρέφουμε και κάνουμε αναίτιες και αδικαιολόγητες αυξήσεις στο κόστος της ενέργειας, επιβαρύνοντας το μέσο νοικοκυριό κατά 100 € το χρόνο, τουλάχιστον.

Με τον ίδιο τρόπο σπρώχνουμε πελάτες της Δ.Ε.Η. στον ιδιωτικό τομέα, γιατί και αυτό είναι κάτι το οποίο θέλετε. Μας κατηγορήσατε ότι τα τελευταία δυόμισι χρόνια έχασε η Δ.Ε.Η. 15% πελάτες. Σε δυο μήνες έχασε 4,5% πελάτες. Σε δύο μήνες! Συγχαρητήρια, μεγάλο ρεκόρ πετύχατε! Στους έξι μήνες, δηλαδή θα πιάσετε το 15% που κάναμε εμείς σε δυόμισι χρόνια. Συγχαρητήρια! Πάρα πολύ καλό.

Πάμε τώρα στο ΕΣΕΚ. Τι παρατηρούμε; Αυξημένη διείσδυση του φυσικού αερίου στο μείγμα της ενέργειας. Τι σημαίνει αυτό; Ότι θα έπρεπε να μιλάμε για απανθρακοποίηση μέχρι το 2050. Όμως, το ΕΣΕΚ έτσι όπως είναι διαμορφωμένο, μας δεσμεύει με το φυσικό αέριο, το φυσικό αέριο του οποίου απώλεσε το δημόσιο οποιοδήποτε χαρακτήρα ελέγχου. Παραχωρείται, πλέον, στους ιδιώτες εισαγόμενο φυσικό αέριο, το οποίο είναι και ακριβό φυσικό αέριο.

Αντί να μιλάμε για τη διαμόρφωση άλλων πολιτικών στην ενέργεια, Ανανεώσιμων Πηγών Ενέργειας, γεωθερμίας που αναφέρθηκε- αν και εκεί στην γεωθερμία πρέπει να συζητήσουμε κάποια ζητήματα που έχουν να κάνουν και με την προστασία του φυσικού περιβάλλοντος και ιδιαίτερα του φυσικού περιβάλλοντος γιατί η γεωθερμία είναι στα νησιά, ιδιαίτερα ενός φυσικού περιβάλλοντος το οποίο είναι ιδιαίτερα ευαίσθητο και εκεί πρέπει να συζητήσουμε πως η γεωθερμία θα αξιοποιηθεί- έλεγα, λοιπόν, ότι αντί να συζητάμε σε αυτό το επίπεδο, πάμε και δεσμεύουμε τη χώρα που; Μέχρι το 2050 στο φυσικό αέριο.

 Να σας θυμίσω, κυρίες και κύριοι συνάδελφοι, ότι το φυσικό αέριο είναι άνθρακας. Άρα, δεν μιλάμε για απανθρακοποίηση, μιλάμε μόνο για απολιγνιτοποίηση , που και αυτό να σας θυμίσω ότι δεν έχουμε το σχέδιο, θα ανακοινωθεί το σχέδιο της απολιγνιτιποίησης, ενώ κάνουμε αυτή τη στιγμή διαβούλευση. Πρωτοτυπία και αυτό.

Εγώ θέλω να κλείσω, και ευχαριστώ, κύριε Πρόεδρε που μου δώσατε το λόγο έστω και καθυστερημένα, με ένα πολύ σημαντικό: Μιλάμε για την ηλεκτροκίνηση στις μεταφορές. Ένα μεγάλο κομμάτι, το οποίο αναφέρθηκε και προηγουμένως είναι και η ηλεκτροκίνηση στη ναυτιλία. Η ηλεκτροκίνηση στη ναυτιλία είναι πάρα πολύ σημαντική για πάρα πολλούς λόγους, όχι μόνο για την έκκληση του διοξειδίου του άνθρακα αλλά και για την έκλυση θείου κ.λπ..

Με πρωτοβουλία της κυβέρνησής μας, έχει σχεδιασθεί σε συνεργασία με το Ναυτικό Επιμελητήριο Ελλάδας και τον ΣΕΕΝ, τους ακτοπλόους και έχει γίνει μια μελέτη για τη δυνατότητα ΠΠΠ συνεργασίας ιδιωτικού και δημόσιο τομέα, για τη χρηματοδότηση και υλοποίηση σχεδίων κατασκευής νέων πλοίων τα οποία θα μπορούν να έχουν και ηλεκτρική ενέργεια, και ταυτόχρονα, τη χρηματοδότηση υποδομών στα λιμάνια για ηλεκτροφόρτιση.

 Αυτό το σχέδιο, από όσο μαθαίνω, όταν παραδόθηκε στην κυβέρνηση παρέμεινε «στα συρτάρια». Εδώ τίθεται ένα ζήτημα: Δεν μπορούμε να μιλάμε για κλιματική αλλαγή, δεν μπορούμε να μιλάμε για ηλεκτροκίνηση στις μεταφορές και σχέδια τα οποία έχουν ουσία, να «μένουν στα συρτάρια». Γι' αυτό, παρακαλώ να εξετασθεί και να προχωρήσει το σχέδιο αυτό.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Ευχαριστούμε. Το λόγο έχει ο κ. Σιμόπουλος.

**ΕΥΣΤΡΑΤΙΟΣ ΣΙΜΟΠΟΥΛΟΣ:** Ευχαριστώ. Καταρχήν, είναι τρομερή η διαστρέβλωση των λόγων όσων μιλούν από τη Ν.Δ., από την πλευρά ορισμένων στελεχών της Αξιωματικής Αντιπολίτευσης. Είπα ότι δεν μπορεί να είναι ατελείωτη τη διαβούλευση. Η διαβούλευση πρέπει να έχει χρονοδιάγραμμα και να γίνεται γρήγορα και να είναι αποτελεσματική. Ποτέ δεν είπα ότι δεν χρειάζεται διαβούλευση.

Δεύτερον, Η Δ.Ε.Η. να έχει τα προσδοκώμενα αυτά κέρδη, γιατί άλλαξε η κυβέρνηση και άλλαξε η Διοίκηση της και ουσιαστικά, η καινούργια Διοίκηση μαζί με την κυβέρνηση έφερε ένα πρόγραμμα συγκεκριμένο ανάπτυξης της Δ.Ε.Η..

Τρίτον, μιλούν για απολιγνιτοποίηση ή για εξάρτηση από το φυσικό αέριο αυτοί οι οποίοι έφεραν άφησαν τη Δ.Ε.Η. το 3% συμμετοχή στις ΑΠΕ και μας μιλούν για φυσικό αέριο.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Κύριε Υπουργέ, καταλαβαίνετε ότι το σχέδιο που φέρατε έχει πολύ μεγάλο ενδιαφέρον. Καταλαβαίνετε πόσο αναγκαίο είναι αυτό που είπαμε, κατά καιρούς, έστω μια φορά το χρόνο, να έρχεστε στην Επιτροπή μας να ενημερώνετε το Ελληνικό Κοινοβούλιο και διαμέσου της Βουλής, τους Έλληνες πολίτες.

Ο κ. Θωμάς, έχει το λόγο.

**ΓΕΡΑΣΙΜΟΣ ΘΩΜΑΣ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε. Ευχαριστώ πολύ τους Βουλευτές για τις τοποθετήσεις τους. Πολλές από αυτές ήταν χρήσιμες και δημιουργικές, όχι όλες, αλλά αυτός ήταν ο στόχος, να έχουμε αυτή τη διαβούλευση, συζήτηση, ώστε να μπορέσουμε να βελτιώσουμε το Εθνικό Σχέδιο για την Ενέργεια και το Κλίμα. Είναι εθνικό σχέδιο και θα πρέπει να συμβάλουμε όλοι σε αυτό και είμαστε διατεθειμένοι, στα χρονικά περιθώρια που έχουμε, να το κάνουμε.

Υπάρχει υποχρέωση κατάθεσης του σχεδίου στην Ε.Ε. μέχρι το τέλος του χρόνου και γι' αυτό η διαβούλευση ήταν συγκεκριμένου χρόνου. Η διαβούλευση για το ΕΣΕΚ έχει κρατήσει τις προθεσμίες που προβλέπονται από τη Συνθήκη του Άαρχους. Επομένως και τυπικά, η χώρα είναι καλά και ουσιαστικά.

Εκείνο που θέλω να πω είναι ότι η διαβούλευση έγινε ανοικτή αλλά έγινε και καλύτερη διαβούλευση στη διυπουργική. Στη διυπουργική, την οποία κάναμε για το δεύτερο κομμάτι του ΕΣΕΚ, διευρύναμε και βάλαμε μέσα πολλούς περισσότερους φορείς και την κοινωνία, όπως την WWF, την Greenpeace, κοινωνικούς φορείς, το Τεχνικό Επιμελητήριο Ελλάδας, τον ΣΕΒ, την Τράπεζα της Ελλάδος και άλλους.

Επομένως, πολλή από τη συζήτηση που θα έβγαινε από τη διαβούλευση, έγινε και μέσα από την πολλή διευρυμένη διυπουργική, η οποία συγκροτήθηκε από το καλοκαίρι και δούλεψε όλο αυτό τον καιρό, για να μπορέσουμε να φτάσουμε στο κείμενο που έχουμε.

Θεωρώ ότι δεν είναι δίκαιο από ορισμένους Βουλευτές της Αντιπολίτευσης, οι οποίοι λένε ότι το ΕΣΕΚ αυτό δεν έχει δουλειά, δεν έχει στρατηγική, δεν έχει ανάλυση και είναι απλώς μια αλλαγή κάποιων αριθμών.

Δεν είναι δίκαιο γιατί έχουν δουλέψει αυτό το κείμενο όχι μόνο οι πολιτικοί, όχι μόνο τα γραφεία μας, αλλά κυρίως οι υπηρεσίες. Εγώ, όπως ξέρετε, έλειπα τριάντα χρόνια από την Ελλάδα, αλλά όλο το Υπουργείο, όλο το ΚΑΠΕ, όλοι οι δημόσιοι υπάλληλοι δούλεψαν σε αυτό το κείμενο και δεν είναι δίκαιο, πιστεύω, από κανέναν να απαξιώνει την προσπάθεια που έγινε από δημοσίους υπαλλήλους.

Από εκείνους έγινε η δουλειά, δεν έγινε από τους πολιτικούς, ούτε από εμένα που ηγήθηκα της διυπουργικής επιτροπής. Έδωσα τις κατευθύνσεις αλλά η δουλειά έγινε από τους ανθρώπους αυτούς και νομίζω ότι δεν είναι σωστό να απαξιώνουμε τη δουλειά που έχει γίνει σε εθνικό επίπεδο, λέγοντας ότι αυτό δεν είναι σχέδιο, ότι δεν έχει ανάλυση, ότι είναι άδειο κ.λπ..

Νομίζω ότι χρειάζεται περισσότερος σεβασμός σε όλα τα Υπουργεία. Έγινε δουλειά στο δικό μας Υπουργείο, έγινε δουλειά ουσίας από το Υπουργείο Ναυτιλίας, Ανάπτυξης και το Αγροτικής Ανάπτυξης.

 Από όλα τα Υπουργεία συμμετείχαν με πάρα πολλές γραπτές και προφορικές παρεμβάσεις. Νομίζω ότι είναι ενθαρρυντικό για τη χώρα ότι θα μπορέσουμε να πάμε μπροστά με αυτό τον τρόπο, εμπλέκοντας περισσότερο τη δημόσια διοίκηση σε όλα τα επίπεδα.

Θα αναφερθώ στα διάφορα θέματα που τέθηκαν σχετικά με το πόσα σχόλια έχουμε σε αυτή τη διαβούλευση σε σχέση με την προηγούμενη. Φυσικό μάλλον είναι, να υπάρχουν λιγότερα σχόλια στη διαβούλευση αυτή, απ' ό,τι υπήρχαν στην προηγούμενη, γιατί είναι η δεύτερη φορά. Πάντως, από ανάλυση που κάναμε, από τα 540 οποία υπήρχαν στην αρχική διαβούλευση, το 80% έλεγαν ότι δεν είναι αρκετά φιλόδοξο και ότι δεν έχουμε αρκετές συγκεκριμένες πολιτικές για το πώς θα το υλοποιήσουμε. Το ΕΣΕΚ το ίδιο είπε και το ίδιο είπε και η Ευρωπαϊκή Επιτροπή τον Ιούνιο, «Οι στόχοι ήταν καλοί, αλλά οι πολιτικές και δράσεις υλοποίησης ήταν ανεπαρκής».

Επομένως, αυτό μπορεί να τον κριτικάρει κανείς- με βάζετε σε θέση να το κριτικάρω τώρα- όταν ξεκίνησα και στην πρώτη τοποθέτηση που έκανα, προσπαθούσαμε να πούμε ότι «εντάξει, έγινε το πρώτο βήμα, προσπαθούμε να κάνουμε τη δουλειά η οποία έπεται», αλλά αυτή ήταν η πραγματικότητα. Οι στόχοι ήταν καλοί, αλλά το ΕΣΕΚ δεν είχε αρκετή ουσία σε επίπεδο δράσεων και πολιτικών και αυτό προσπαθήσαμε να κάνουμε με την συμβολή όλων των Υπουργείων και όλων των Υπηρεσιών και βάλαμε και δεύτερο μοντέλο ανάλυσης, για να είμαστε σίγουροι ότι είναι η υλοποιήσιμο.

Δεύτερον, έγινε πολλή συζήτηση για την απολιγνιτοποίηση. Η απολιγνιτοποίηση της χώρας ξεκίνησε την τελευταία πενταετία, με μείωση 50% της χρήσης λιγνίτη στην ηλεκτρική παραγωγή και χωρίς κανένα σχέδιο. Έγινε μείωση 50% χωρίς να υπάρχει σχέδιο, χωρίς να υπάρχουν πόροι. Το μόνο που έγινε ήταν, ότι την άνοιξη του 2019 να υπάρχει μια δράση- πολύ σωστή αυτή η δράση- και 30 εκατομμύρια ευρώ διατέθηκαν από τους ρύπους για το
«Πράσινο Ταμείο», αλλά παράλληλα από το 2014 όλοι οι πόροι που προβλεπόντουσαν, από το τέλος Δ.Ε.Η. κ.ά., δεν είχαν αξιοποιηθεί και κάνουμε τις απαραίτητες ενέργειες τώρα.

 Επομένως, η μείωση της χρησιμοποίησης του λιγνίτη ξεκίνησε χωρίς σχέδιο πριν από χρόνια και «μαζεύουμε» όλα αυτά τα οποία έγιναν και τις ιδέες τις οποίες έχουμε και που φέρνει και η Αντιπολίτευση - πολύ σωστά ειπώθηκε από την Αντιπολίτευση- την περίοδο του αναπτυξιακού νομοσχεδίου έγιναν προτάσεις, οι οποίες θα ενσωματωθούν. Δεν είπε η Κυβέρνηση ότι δεν θα ενσωματωθούν, δεν μπήκαν αυτούσιες στο αναπτυξιακό νομοσχέδιο, αλλά θα μπουν στο master plan πολλές από αυτές.

Θα γίνει Διυπουργική Επιτροπή- η οποία θα γίνει πολύ σύντομα- η οποία θα αναλάβει να συντονίσει τις ενέργειες όλων των Υπουργείων- είτε αυτές οι ενέργειες είναι φορολογικές είτε είναι αναπτυξιακές είτε θέματα παιδείας ή θέματα εργασίας, φυσικά τα θέματα ενέργειας- και θα μαζέψει όλες αυτές τις καλές ιδέες- πολλές απ' αυτές ειπώθηκαν σήμερα, άλλες έχουμε ειπωθεί από άλλους Φορείς- ούτως ώστε να έχουμε υλοποιήσιμο σχέδιο το 2020, όχι σχέδιο ιδεών.

Τρίτον, για την κερδοφορία της Δ.Ε.Η., φυσικά, όπως είπε και ο κ. Σιμόπουλος, έγιναν ενέργειες αυτό το δεύτερο τρίμηνο για να μπορέσει η Δ.Ε.Η. να σταθεί στα πόδια της, να μειώσει το κόστος, να μπορέσει να αυξήσει τα έσοδά της, να έχει μια πολιτική ούτως ώστε οι κακοπληρωτές να κυνηγιούνται και να πουλούν τα χρέη τους.

 Γίνεται μια συστηματική δουλειά, πάνω στην οποία θα χτιστεί η κερδοφορία της Δ.Ε.Η. τα επόμενα χρόνια.

Τι θα θέλαμε, να ήταν η Δ.Ε.Η. επί τα επόμενα πέντε χρόνια ζημιογόνα; Θέλει κανείς αυτό το πράγμα;

 Φυσικά θέλουμε όλοι, σαν Πολιτεία, να γίνουν οι απαραίτητες ενέργειες, ούτως ώστε η Δ.Ε.Η., η μεγαλύτερη ενεργειακή εταιρεία της χώρας, να μπορέσει να προχωρήσει τα επόμενα χρόνια. Η Δ.Ε.Η. ξεκίνησε από άσχημη κατάσταση. Η οικονομική της κατάσταση ήταν άσχημη, με την προσπάθεια της Διοίκησης και της Πολιτείας και την προσπάθεια όλων μας, θα φτιάξει και νομίζω ότι είναι θετικό, αν καταφέρει αυτά τα οποία ανακοινώνει ο Διευθύνων Σύμβουλος, να γίνουν και είμαστε σίγουροι ότι θα γίνουν.

Επιχειρησιακό σχέδιο για την Δ.Ε.Η. υπάρχει, θα παρουσιαστεί την επόμενη Δευτέρα, έχει ανακοινωθεί για την Δευτέρα. Οι πυλώνες αυτού του σχεδίου είναι συμβατοί με το ΕΣΕΚ και όπως έχουμε δεσμευθεί, στον τελικό ΕΣΕΚ το οποίο θα τελειοποιηθεί την επόμενη βδομάδα, θα υπάρχουν όλες οι απαραίτητες πληροφορίες και για την απολιγνιτοποίηση, που είμαστε σε κείμενο διαβούλευσης, επομένως πολλές από τις ερωτήσεις τις οποίες θέσατε και τα θέματα σχετικά με το πότε θα κλείσει κάθε Μονάδα, ποιος είναι ο σχεδιασμός για το πότε θα κλείσει κάθε Μονάδα και το τι θα γίνει, αυτό θα είναι διαφανές, θα περάσει από Υπουργικό Συμβούλιο- από ΚΗΣΥΠ- και δεν θα είναι έκθεση ιδεών, θα είναι συμβατό ακριβώς με αυτό το οποίο γίνεται από τη Δ.Ε.Η..

Την επόμενη εβδομάδα θα έχει τελειώσει και η μελέτη επάρκειας του ΑΔΜΗΕ. Ο ΑΔΜΗΕ δουλεύει και έχει κάνει μεγάλη μελέτη επάρκειας, η οποία τελειώνει το Σαββατοκύριακο γι' αυτό χρειαζόμαστε τις αρχές της επόμενης εβδομάδας ούτως ώστε ο ρυθμός κλεισίματος των λιγνιτικών μονάδων να είναι συμβατός με την επάρκεια, η οποία προβλέπεται από τον ΑΔΜΗΕ και όλες οι επιμέρους πολιτικές τις οποίες έχουμε να είναι συμβατές με αυτούς τους στόχους, ιδιαίτερα σε αυτό το βραχυπρόθεσμο από τα επόμενα τρία τέσσερα χρόνια που ξεκινάει αυτή η καινούργια προσπάθεια.

Πολλά ειπώθηκαν για το φυσικό αέριο.

Η παραγωγή ηλεκτρικής ενέργειας γίνεται από φυσικό αέριο, 15,2 τεραβατώρες το 2017 αυτό που δεν φαίνεται με νούμερο, αλλά σας το λέω γιατί υπάρχουν στους πίνακες του ΕΦΕΚ το 2020 είναι, περίπου, 20 τεραβατώρες. Έχουμε ανέβει από το 15 στο 20 από το 2017 μέχρι το 2020 και θα πέσουμε στο 18.

 Δεν είναι αυτό το ΕΣΕΚ. Δεν είναι η επόμενη δεκαετία, η οποία θα αυξήσει το ρόλο του φυσικού αερίου στην ηλεκτρική ενέργεια.

 Έχει ανέβει, ήδη, τα προηγούμενα χρόνια και έχουμε εξασφαλίσει με τις δράσεις τις οποίες προβλέπουμε στο Εθνικό Σχέδιο για εξοικονόμηση ενέργειας, ότι ο ρόλος του φυσικού αερίου το 2030 θα είναι λίγο χαμηλότερος από αυτόν που ήταν το 2020. Χαμηλότερος από το 2020 και η εξάρτηση από το φυσικό αέριο θα είναι χαμηλότερη το 2030 από ό,τι είναι το 2020.

 Τέθηκαν πολλές ερωτήσεις σχετικά με την υλοποίηση του προγράμματος των ΑΠΕ. Στις ΑΠΕ έχουμε πολύ συγκεκριμένο σχέδιο και χρονοδιάγραμμα με working group από τη Γενική Γραμματέα, η οποία κοιτάζει τώρα το ιδιωτικό θέμα αλλά όχι μόνο, έχουμε τον κ. Οικονόμου ο οποίος κοιτάζει το θέμα το χωροταξικό.

 Έχουμε επικεντρώσει την στρατηγική μας βραχυπρόθεσμα σε φωτοβολταϊκά και αιολικά, γιατί είναι αυτά τα οποία προσφέρουν την καλύτερη σχέση κόστους -ωφέλειας. Θέλουμε μια μετάβαση η οποία να είναι φθηνή για τον καταναλωτή, να μην επιβαρύνει τον Έλληνα καταναλωτή με ακριβές λύσεις και όπως βλέπετε από τους διαγωνισμούς από τους οποίους οι τελευταίοι έγιναν εχθές και έπεσαν οι τιμές ακόμα 5 € και παραπάνω κατά μεγαβατόρα, εστιαζόμαστε επειδή είμαστε ρεαλιστές στα φωτοβολταϊκά και τα αιολικά, τα οποία, ήδη, έχουν άδειες και προχωρούν και επίσης τα καινούργια που θα γίνουν πολλά από αυτά θα γίνουν από τη Δ.Ε.Η..

 Η Δ.Ε.Η. έχει γη η οποία προέρχεται πολύ από αυτή στις λιγνιτικές μονάδες, θα ανακοινώσει πρωτοβουλίες τις επόμενες εβδομάδες έχει βάλει στόχο στο επιχειρησιακό της πρόγραμμα και ο Διευθύνων Σύμβουλος και το Δ.Σ. να αυξήσουν τις δραστηριότητες της Δ.Ε.Η. στις ΑΠΕ έχουν γη και μπορούν να προχωρήσουν γρήγορα με μεγάλες επενδύσεις.

Επομένως στις ΑΠΕ υπάρχει η δυνατότητα, υπάρχουν άδειες που, ήδη, υπάρχουν και προσπαθούμε να αξιοποιήσουμε με επίσπευση των διαδικασιών βραχυχρόνια. Υπάρχει η Δ.Ε.Η. και άλλοι επενδυτές που βλέποντας μια καινούργια αντιμετώπιση της πολιτείας στο αδειοδοτικό και στη διευκόλυνση των γραφειοκρατικών διαδικασιών, προχωρούν γρήγορα και θα έχουμε πολύ σημαντικά αποτελέσματα.

Παράλληλα το ΕΣΕΚ προβλέπει να υπάρχει κατάλληλο πλαίσιο για αιολικά of shore, τα οποία είναι ακόμα σχετικά ακριβά, αλλά θα κάνουμε το ρυθμιστικό πλαίσιο τώρα τον επόμενο χρόνο, ούτως ώστε να μπορεί να αναπτυχθεί το δυναμικό μέσα στην επόμενη πενταετία.

 Το ίδιο γίνεται με την γεωθερμία. Υπήρχαν πολλά σχόλια για την γεωθερμία είναι αλήθεια και το αναγνωρίζω και θα το δούμε τώρα και γι' αυτό κάνουμε και τη διαβούλευση, ότι η γεωθερμία κυρίως διαφαίνεται σε αυτό το στάδιο με τον τρόπο τον οποίο έχουμε κάνει να αναπτύσσεται κυρίως μετά το 2030.

Υπάρχει ένα νομικό πλαίσιο που έγινε την άνοιξη του 2019. Το έχουμε πάρει το νομικό πλαίσιο αυτό, έχω μιλήσει δύο φορές αυτή τη βδομάδα με τον καινούργιο διευθύνοντα σύμβουλο της Δ.Ε.Η. Ανανεώσιμες ακριβώς γι' αυτό το θέμα έχουν τις τέσσερις άδειες, οι οποίες έχουν λήξει για τα γεωθερμικά της Δ.Ε.Η. και θα προσπαθήσουμε να το επισπεύσουμε.

Καταγράφουμε, λοιπόν, την ανησυχία όλων των Βουλευτών για τη γεωθερμία και θα κοιτάξουμε να πάρουμε τις απαραίτητες αποφάσεις, ούτως ώστε να εκμεταλλευτούμε καλύτερα το θέμα της γεωθερμίας. Προσωπικά, μίλησα με τον κύριο Μαύρου 2 φορές αυτή τη βδομάδα, μίλησα και με άλλες πρωτοβουλίες, που θα πρέπει να γίνουν με την τοπική κοινωνία, στη Μήλο, στη Νίσυρο, σε αυτά τα νησιά, για να μπορέσουμε να προχωρήσουμε πιο γρήγορα και παράλληλα, γεωθερμία στην υπόλοιπη χώρα, η οποία είναι για τις καλλιέργειες κ.τ.λ..

Υπήρχε μία παρατήρηση για την κυματική ενέργεια. Έχω δεσμευτεί στο MOU που υπέγραψα με τον Ιταλό Υπουργό Ενέργειας στις 26 Νοεμβρίου, ένα από τα θέματα στα οποία έχουμε βάλει στη συνεργασία, είναι τα θέματα της ανάπτυξης της κυματικής ενέργειας. Είναι κάτι το οποίο ακόμα είναι πιλοτικό, αλλά έχει πολύ καλές οι συνέργειες με τις εταιρείες εξόρυξης.

 Παραδείγματος χάρη η ΕΝΙ, γιατί η κατασκευή αυτών των πλωτών δεξαμενών που κάνουν την κυματική ενέργεια, έχουν ίδιες τεχνολογίες που χρησιμοποιούνται για την εξόρυξη πετρελαίου και αερίου, επομένως υπάρχουν δυνατότητες να συνδυαστεί με τέτοιες δραστηριότητες. Επομένως είναι στο ραντάρ μας και προχωρούμε.

Ειπώθηκαν αρκετά πράγματα για τις υποδομές. Δεν νομίζω, ότι μπορεί να κατηγορηθεί αυτό το πρόγραμμα ότι δεν είναι φιλόδοξο και πραγματοποιήσιμο στο θέμα των υποδομών και όχι μόνο αυτό, έχουμε πάρει συγκεκριμένα μέτρα τους τελευταίους πέντε μήνες, σε συνέχεια βέβαια και των μέτρων που πήρε η προηγούμενη κυβέρνηση, αλλά έχουμε επισπεύσει τα μέτρα και για τις υποδομές τις διασυνοριακές, οι οποίες θα φτάσουν στην Ελλάδα το στόχο του 10% τον ευρωπαϊκό στόχο που έχουμε το 2020 και σύμφωνα με το ΕΣΕΚ θα ξεπεράσουμε τον ευρωπαϊκό στόχο του 15%, το οποίο υπάρχει το 2030 και σε υποδομές εσωτερικές. Η Αττική-Κρήτη προχωράει, τα νησιά των Κυκλάδων θα συνδεθούν. Ανακοινώθηκε το πρόγραμμα σύνδεσης επισπευσμένο και εμπροσθοβαρές για τη διασύνδεση των νησιών και υπάρχει ειδική μνεία και για τα δίκτυα διανομής.

 Ειπώθηκε το θέμα της Άρτας, η οποία πράγματι είναι ένας κόμβος που σταματάει μαζί με κάποιους άλλους που έχουν σταματήσει τη δημιουργία των δικτύων διασύνδεσης, λόγω της έλλειψης πόρων και έλλειψης σχεδιασμού του ΔΕΔΔΗΕ. Επομένως τα δίκτυα βρίσκονται στο κέντρο της ανάπτυξης ηλεκτροφορίας της χώρας και είτε είναι τα νησιά είτε είναι οι ηπειρωτικές περιοχές θα επιτρέψουν τη διείσδυση των ΑΠΕ, υπάρχει μνεία και σχεδιασμός για τις απαραίτητες υποδομές.

Οι υποδομές χρειάζονται και επενδύσεις. Έρχομαι, λοιπόν, στο θέμα των ιδιωτικοποιήσεων, στο οποίο τόσο πολύ έχουν εστιάσει μερικοί Βουλευτές κυρίως της Αντιπολίτευσης σήμερα. Οι υποδομές διασύνδεσης είναι υποδομές ρυθμιζόμενες. Αποφασίζει ο ρυθμιστής και η Πολιτεία τι πρέπει να γίνει, βγαίνει συγκεκριμένη προτεραιότητα των υποδομών, συγκεκριμένο ποσοστό κέρδους, το οποίο είναι θεμιτό και το οποίο ρυθμίζει ο ρυθμιστής, δεν το ρυθμίζει ο ιδιώτης, ποιο είναι το ποσοστό κοινωνικοποίησης και η προτεραιοποίηση. Όλο μας το πλαίσιο είναι στημένο έτσι, ούτως ώστε και οι προτεραιότητες να δοθούν για τους ιδιώτες και το ποσοστό κοινωνικοποίησης να είναι συμβατό με την πολιτική της χώρας για τις χαμηλές τιμές για τον καταναλωτή.

Οι υποδομές, οι σωλήνες φυσικού αερίου που θα διασχίσουν όλη τη χώρα ή τα καλώδια, τα οποία θα πρέπει να βάλει ο ΔΕΔΔΗΕ σε όλη τη χώρα, γίνονται από ιδιώτες, γίνονται από εργάτες. Είδαμε το παράδειγμα της ΔΕΔΑ, όλοι εστιάσατε στη ΔΕΔΑ, είδαμε τη ΔΕΔΑ που είναι 100% κρατική πόσα δίκτυα έχει κάνει μέχρι τώρα.

Παρ’ όλα αυτά, νομίζουμε ότι θα είναι πολύ πιο επιθετική η ανάπτυξη των δικτύων με τους ιδιώτες, με μία ιδιωτικοποιημένη εταιρεία, η οποία θα έχει στη διάθεσή της ολόκληρη την Ελλάδα, με ένα deadline period 5 χρόνια και θα μπορέσει να προχωρήσει γρήγορα στην υλοποίηση των δικτύων με καινούργιους και φρέσκους χρηματοδοτικούς πόρους και τεχνογνωσία. Παρόλα αυτά, τα σχέδια τα οποία υπάρχουν, δεν θα σταματήσουν. Ρωτάτε πολλοί με αγωνία- και καλά κάνετε- για τα σχέδια της ΔΕΔΑ στη Μακεδονία.

 Η παρούσα διοίκηση της ΔΕΔΑ, προχωράει με τα σχέδια τα οποία υπάρχουν για το ξεκίνημα και τον πλειστηριασμό των έργων, για τη χρηματοδότηση των έργων. Επομένως, η ιδιωτικοποίηση δεν θα φέρει αναστολή των έργων. Θα φέρει επίσπευση των έργων, διότι τα σχέδια και οι προτεραιότητες έχουν δοθεί και από την πολιτεία και από τον ρυθμιστή.

Το ίδιο θα συμβεί και με τον ΔΕΔΗΕ. Ο ΔΕΔΗΕ, είτε πρόκειται για ρευματοκλοπές, είτε πρόκειται για τη λειτουργία του δικτύου, είτε πρόκειται για τους υποσταθμούς τους οποίους συζητήσαμε για την Άρτα, είναι μια επιχείρηση, η οποία για διάφορους λόγους έχει περιθώρια βελτίωσης. Έχει περιθώρια βελτίωσης. Αλλάξαμε την διοίκηση. Με αυτόν τον εκσυγχρονιστικό νομό της Δ.Ε.Η. δίνουμε και τη δυνατότητα και στον ΔΕΔΗΕ να προχωρήσει. Χρειάζεται όμως πολύ μεγάλες επενδύσεις. Χρειάζεται φρέσκο κεφάλαιο και εκεί, αυτό είναι το οποίο θα δούμε στους επόμενους 6 μήνες, πώς θα διαμορφωθεί η χρηματοοικονομική κατάσταση της Δ.Ε.Η., ποιος είναι ο σωστός τρόπος και το σωστό ποσοστό ιδιωτικοποίησης που πρέπει να γίνει στον ΔΕΔΗΕ, ούτως ώστε να υπάρχει η βέλτιστη κατάσταση της χρηματοδότησης των υποδομών που η χώρα χρειάζεται.

 Ο ΔΕΔΔΗΕ έχει ένα δίκτυο ηλεκτρικό, η χώρα έχει ένα δίκτυο ηλεκτρικό, που είναι πάρα πολύ παλιό. Όχι μόνο δεν είναι ψηφιοποιημένο, αλλά είναι πάρα πολύ παλιό. Πρέπει όλοι να συμβάλουμε, ούτως ώστε η ανάπτυξη του δικτύου, που είναι ο κορμός, όπως είναι το ευρώ στο νόμισμα των συναλλαγών, το δίκτυο είναι το νόμισμα με το οποίο αναπτύσσεται το ενεργειακό σύστημα της χώρας. Πρέπει λοιπόν εκεί να εστιαστούμε και πρέπει με τον καλύτερο συνδυασμό ιδιώτη και δημόσιου να αναπτύξουμε το δίκτυο της χώρας. Αυτό θα κάνουμε και δεν είμαστε ιδεολογικά προσκολλημένοι σε κανένα μοντέλο. Είμαστε προσκολλημένοι στο να κάνουμε αυτό το οποίο γίνεται πιο γρήγορα, πιο εφικτά και φέρνει τις περισσότερες επενδύσεις στη χώρα.

 Ευχαριστώ πολύ για όλες τις εποικοδομητικές προτάσεις οι οποίες έγιναν. Στην εξοικονόμηση της ενέργειας. Ειπώθηκαν πολλές ιδέες για την εξοικονόμηση ενέργειας. Θα τις αγκαλιάσουμε στο πρώτο τρίμηνο του χρόνου αυτού, του 2020. Θα ετοιμάσουμε τα καινούργια χρηματοδοτικά εργαλεία, για την εξοικονόμηση ενέργειας στο καινούργιο MFF στο 2021- 2027. Έχουμε στοχεύσει για το 2021- 2027, για τα νοικοκυριά, έχουμε βάλει πολύ υψηλό στόχο, τις εκατό χιλιάδες νοικοκυριά το 2021- 2027.

Το Πρόγραμμα «ΕΞΟΙΚΟΝΟΜΩ» το οποίο παραλάβαμε, το τρέξαμε όσο καλύτερα μπορούσαμε. Είναι ένα πρόγραμμα, το οποίο είχε καλά χαρακτηριστικά, αλλά έχει μειωμένη μόχλευση και πρέπει να βρούμε τρόπο να βάλουμε περισσότερους πόρους στο πρόγραμμα εξοικονομώ για τους ιδιώτες.

 Το πρόγραμμα «ΗΛΕΚΤΡΑ» το σταματήσαμε για μερικούς μήνες για να δώσουμε τη δυνατότητα στο πρόγραμμα αυτό, το οποίο ήταν απλές επιδοτήσεις σε ελάχιστες επιχειρήσεις, σε ελάχιστα κρατικά κτίρια. Ο αριθμός των κτιρίων με αυτά τα πολύ λίγα χρήματα που έχει το πρόγραμμα «ΗΛΕΚΤΡΑ» δεν θα κατάφερνε ούτε να ξεκινήσει κάποια πιλοτικά έργα, επομένως το αλλάξαμε λίγο και δώσαμε τη δυνατότητα να υπάρχουν….. στο πρόγραμμα «ΗΛΕΚΤΡΑ», ούτως ώστε να βγάλουμε πιλοτικά κάποια κρατικά κτίρια και να δημιουργήσουμε τη βάση πάνω στην οποία το επόμενο «ΗΛΕΚΤΡΑ» με καινούργιους πόρους, μαζί με τους ιδιώτες κατασκευαστές, θα μπορέσει να δώσει τη δυνατότητα της ανακαίνισης των κρατικών κτιρίων.

Τέλος, η βιομηχανία, κάτι ειπώθηκε για τα στοιχεία της ενέργειας της βιομηχανίας. Είμαστε διατεθειμένοι να σας εξηγήσουμε τα νούμερα. Η μείωση κατανάλωσης στη βιομηχανία, είναι 4,4% την επόμενη δεκαετία με βάση το ισοζύγιο του 2017, το ενεργειακό ισοζύγιο το οποίο υπήρχε και έχει επικαιροποιηθεί σε σχέση με το πρόγραμμα που βγήκε τον Ιανουάριο του 2019. Είναι απόλυτα εφικτό και απόλυτα πραγματοποιήσιμο, αυτό που έχουμε προβλέψει, από τη βιομηχανία, η οποία έχει περισσότερο συμφέρον να κάνει επενδύσεις στην ενεργειακή αποδοτικότητα και να αποσβέσει τις επενδύσεις, τις οποίες έχει κάνει.

Χαίρομαι πολύ για τις συγκεκριμένες προτάσεις, τις οποίες πήραμε και θα τις βάλουμε στο τελικό ΕΣΕΚ, όπως και την πρόταση για το Ειδικό Αναπτυξιακό Πρόγραμμα για τη μετάβαση, από τον κ. Αμανατίδη, να αλλάξουμε τους ορισμούς και τους τρόπους. Η διαβούλευση των τοπικών φορέων θα γίνει. Έχουμε δεσμευτεί για το πώς θα γίνει η διακυβέρνηση αυτού του πλάνου, θα γίνει με διαβούλευση των τοπικών φορέων.

Χαίρομαι, επίσης, και για τις προτάσεις που έγιναν σε συγκεκριμένα έργα και προβλήματα, τα οποία έχουμε, είτε πρόκειται για τη Μεσοχώρα είτε πρόκειται για τη Συκιά, τα οποία θα προσπαθήσουμε να λύσουμε ένα - ένα, όπως λύσαμε το θέμα της Βεύης, όπως παλεύουμε να λύσουμε το θέμα της Μεσοχώρας.

Εγώ προσωπικά έχω δεσμευτεί από το Σεπτέμβριο. Για λόγους τεχνικούς δεν καταφέραμε να το κάνουμε με αυτό το νομοσχέδιο της Δ.Ε.Η., αλλά θα το κάνουμε μέσα στον επόμενο μήνα. Επίσης, έχουμε δεσμευτεί να αποδώσουμε το τέλος 1% ΑΠΕ στις περιοχές που έχουν ΑΠΕ, ένα τέλος για τις τοπικές κοινωνίες, το οποίο έχει δεσμευθεί και δεν τους έχει αποδοθεί εδώ και πολύ καιρό. Δεσμευόμαστε, με τις παράλληλες ΚΥΑ, οι οποίες χρειάζονται, να τελειώσει μέχρι το Μάρτιο του 2020.

Επομένως, είμαστε ρεαλιστές, προσπαθώντας να λύνουμε ένα - ένα τα προβλήματα, τα οποία είναι κατανοητά και τα οποία μπορούμε να λύσουμε και παράλληλα οραματιστές, βάζοντας για τη χώρα στο 2030 ένα ενεργειακό μείγμα, βάζοντας τη χώρα μπροστά σ' αυτή τη μάχη για το περιβάλλον, με ένα σχέδιο πραγματοποιήσιμο, προγραμματισμένο μαζί με τις υπηρεσίες, που είναι ο κορμός της δημόσιας διοίκησης και βάζοντας υλοποιήσουμε στόχους μαζί με όλους τους φορείς.

Σας ευχαριστώ πολύ, κύριε Πρόεδρε.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Και εμείς ευχαριστούμε τον κ. Υφυπουργό για την ενημέρωση.

Στο σημείο αυτό, κυρίες και κύριοι συνάδελφοι, ολοκληρώνεται η συνεδρίαση των Επιτροπών μας, που είχε ως θέμα την ενημέρωση από τον Υφυπουργό Περιβάλλοντος και Ενέργειας, κ. Γεράσιμο Θωμά και από τους Γενικούς Γραμματείς Ενέργειας και Ορυκτών Πρώτων Υλών, την κυρία Σδούκου και Φυσικού Περιβάλλοντος και Υδάτων, τον κ. Αραβώση, με βάση το άρθρο 36 παρ.5 του Κανονισμού της Βουλής, σχετικά με το Εθνικό Σχέδιο για την Ενέργεια και το Κλίμα.

Στο σημείο αυτό γίνεται η γ΄ ανάγνωση του καταλόγου των μελών των Επιτροπών.

Από τη Διαρκή Επιτροπή Παραγωγής και Εμπορίου παρόντες ήταν οι Βουλευτές κ.κ.: Βλάχος Γεώργιος, Σιμόπουλος Ευστράτιος (Στράτος), Σαντορινιός Νεκτάριος, Φάμελλος Σωκράτης, Πανάς Απόστολος και Λογιάδης Γεώργιος.

Από την Ειδική Μόνιμη Επιτροπή Προστασίας Περιβάλλοντος παρόντες ήταν οι Βουλευτές κ.κ.: Ακτύπης Διονύσιος, και Γιαννούλης Χρήστος.

Τέλος και περί ώρα 13.00΄ λύθηκε η συνεδρίαση.

**Ο ΠΡΟΕΔΡΕΥΩΝ ΤΩΝ ΕΠΙΤΡΟΠΩΝ**

**ΓΕΩΡΓΙΟΣ ΒΛΑΧΟΣ**

**ΠΡΟΕΔΡΟΣ ΤΗΣ ΔΙΑΡΚΟΥΣ ΕΠΙΤΡΟΠΗΣ**

**ΠΑΡΑΓΩΓΗΣ ΚΑΙ ΕΜΠΟΡΙΟΥ**